text
stringlengths 0
38.1k
|
|---|
تبديل جو بالحق😁
في ديسمبر 2016، كوبا اقترحت خلاص ديونها تجاه دولة تشيكيا و المقدرة ب260 مليون اورو، موش بالاورو، و انما بالخمور😁... حسب نائب وزير مالية تشيكيا وقتها، قال "الفكرة موش خايبة😁" خصوصا انو التشيك هم اكثر استهلاكها للخمور و البيرّة اساسا في العالم.
العملية طبعا مستحيل تنفيذها كما هي خاطر وقتها لازم تشيكيا تاخو كمية خمور تساوي وارداتها من الخمور من كوبا لمدة 132 سنة😁. شوفولنا نطلعوش نسالو كوبا تفتوفة😁
يا توانسة، تذكروا، اذا نطبقوا الحجر و نشدو ديارنا، فقط اذا نطبقوا القانون و نشدوا ديارنا، عندنا امل نمنعوا و نمنعو بلادنا.
تحيا تونس. |
يا ناس الدكتورة نصاف بن علية رئيسة مرصد الأوبئة قريب تبكي و هي تنبّه من الخراب القادم و الموت الزاحف، يا ناس شدوا دياركم و الا فإن رعب أكبر من هذا سوف يجيء..لن ينجيكم أن تعتصموا منه بأعالي جبل الصمت أو ببطون الغابات..لن ينجيكم أن تختبئوا فى حجراتكم أو تحت وسائدكم، أو فى بالوعات الحمامات..لن ينجيكم أن تلتصقوا بالجدران، إلى أن يصبح كل منكم ظلاً مشبوحاً عانق ظلاً..لن ينجيكم أن ترتدّوا أطفالاً.. لن ينجيكم أن تقصر هاماتكم حتى تلتصقوا بالأرض أو أن تنكمشوا حتى يدخل أحدكم فى سمّ الإبرة..لن ينجيكم أن تضعوا أقنعة القردة..
يا ناس شدوا دياركم يا امن يا جيش استعملوا اقصى درجات الردع استعملوا الكرطوش اذا لزم، يا ناس خافوا قبل ان يأتيكم الرعب الاكبر و الحزن و المآسي و الخراب على بيوتكم
#هبط_الجيش_استعمل_الكرطوش |
14 حالة جديدة في تونس
المجموع الى 22 مارس هو 89 حالة.
يا توانسة يالي واعيين، فيقوا غيركم، يا توانسة راهي الناس قاعدة تذبح في ارواحها. يا توانسة فيقوا و الا يا خيبة المسعى.
يا حكومة يا رئيس، هبطو الجيش و الامن و استعملو اقصى درجات الردع، يا امن يا جيش ما ترحموا حد. راهو الرحمة في غير موضعها خراب عظيم. يا توانسة راهي الدكتورة نصاف بن علية قريب تبكي و هي تنبّه فيكم، يا توانسة خااااافوا، يا توانسة شدو دياركم، يا توانسة راكم ماشيين للموت و خراب ياركم، يا توانسة فيقو |
تنبيه للمؤسسات الصغرى و المتوسطة و المهنيين و الحرفيين و التجار:
حسب منشور البنك المركزي بتاريخ 19 مارس 2019 (منشور في موقع البنك)، فإنّو التمتع بتأجيل خلاص القروض يخضع لشروط:
- اولا التأجيل لا يمكن ان يقع الا بتقديم طلب بأي وسيلة تترك اثر كتابي من طرف الراغب في التأجيل
- ثانيا مطلب التأجيل ما يتقبل بشكل آلي، الا للحرفاء الي امورهم منظمة و يخلصوا في اقساطهم بشكل منتظم الى حدود 31 ديسمبر 2019. هذا معناه انو المؤسسات و المهنيين هاذم، ما عندهمش اقساط غير مسددة الى حدود 31 ديسمبر 2019. او في اقصى الحالات، عندهم نهار 31 ديسمبر 2019 تأخير في خلاص قسط بشرط ما يفوتش التأخير 89 يوم. دونك هاذم المجموعة الي يكفي باش يعملو مطلب. يصيرلهم آليا تأجيل سداد الاقساط الي واجب يخلصوها من مارس الى سبتمبر، و ما يرجع القصاص كان في اكتوبر الجاي.
- ثالثا، بالنسبة للمهنيين الي ديجا وضعيتهم نهار 31 ديسمبر 2019 (قبل كورونا يعني)، تبين وجود اقساط غير مسددة و تأخير في الخلاص من 90 يوم الى 365 يوم. هاذم، راهو حتى اذا عملوا مطلب ما عندهمش الحق في التأجيل آليا. و دراسة الملفات و الموافقة عليها من عدمها، تبقى من مشمولات البنوك الي تدرس كل ملف حالة بحالة و تقرر حسب وضعية الحريف. |
بعد قريب 800 وفاة البارح و 651 اليوم، الليلة فقط، رئيس الوزراء الايطالي يقرر ايقاف كل النشاطات الغير حيوية للبلاد😮، الليلة برك ظهرلو يوقف النشاطات غير الحيوية😮 |
هذا نص كتبه سنة 1996 واحد من اروع الروائيين العرب، الدكتور احمد خالد توفيق (رحمه الله ) في روايته "عن الطيور نحكي" من سلسلة سافاري. شوفو قوة القريحة و التوقع عند طبيب أديب:
"الكابوس الذي يطارد علماء الفيروسات في العالم كله هو أن يعود وباء إنفلونزا عام 1918 الذي أطلقوا عليه اسم ( الوباء الأسباني) إلى الظهور.. لقد فتك هذا الوباء بثلاثين مليونًا من البشر، أي أكثر من ضحايا الحرب العالمية الأولى، وعمليًا لم ينج إنسان على ظهر الكرة الأرضية من الإصابة به سواء كانت شديدة أو خفيفة. قاتلة أو غير قاتلة..
أين يجتمع الخنزير والدجاجة؟ .. طبعًا عند كل فلاح صيني.. كل فلاح صيني يخفي في حظيرته مختبرًا خطيرًا للتجارب البيولوجية، وفي هذه الحظيرة تنشأ أنواع فيروسات فريدة لم نسمع عنها من قبل..
ولهذا لا نسمع عن أوبئة الإنفلونزا المريعة إلا من جنوب شرق آسيا حتى صار للفظة ( إنفلونزا آسيوية ) رنين يذكرنا بلفظة ( طاعون) ..
لكن د. ( شرودنج) و ( بارتلييه) يعرفان جيدًا أن الوباء الحقيقي المرعب قادم لا شك فيه.. سيبدأ من مكان ما في الصين أو (هونج كونج).. ساعتها لن يكون لنا أمل إلا في رحمة الله، ثم البيولوجيا الجزيئية وسرعة تركيب اللقاح" |
اجراء اخر موجود في بلاغ وزارة المالية و موش مفصّل في كلام رئيس الحكومة:
رصد 100 مليون دينار بصفة فورية من صندوق الودائع و الامانات لتجهيز المؤسسات الصحية باجهزة انعاش التنفس و وسائل وقاية للاطار الطبي و شبه الطبي.
هذي مثلا يا توانسة فلوس موجودة فورا، صندوق الودائع و الامانات عندو السيولة الكافية لمثل هذا المبلغ فوريا.
الي يحب يغرف شنوا صندوق الودائع و الامانات، هذا مقال قديم حول الموضوع هبطناه في الصفحة في 2016:
https://www.facebook.com/notes/%D8%A7%D9%84%D8%A7%D9%82%D8%AA%D8%B5%D8%A7%D8%AF-%D8%A8%D8%A7%D9%84%D9%81%D9%84%D9%91%D8%A7%D9%82%D9%8A/%D8%B4%D9%86%D9%88%D9%91%D8%A7-%D8%B5%D9%86%D8%AF%D9%88%D9%82-%D8%A7%D9%84%D9%88%D8%AF%D8%A7%D8%A6%D8%B9-%D9%88-%D8%A7%D9%84%D8%A3%D9%85%D8%A7%D9%86%D8%A7%D8%AA-%D8%A3%D9%88-%D8%A7%D9%84cdc/1064389293652351/ |
تفصيل اجراءات تونس لمواجهة هول كورونا:
الجزء الاول: المساعدات المباشرة للعمال و المواطنين
1- فتح خط تمويل بقيمة 300 م د كمساعدات لفائدة العمّال المحالين على البطالة الفنية:
وجود الشركات مبني فقط على وجود طلب للسلعة او الخدمة الي ينتجو فيها، هول كورونا وقّف الاستهلاك في كل العالم و في تونس، هذا معناه انو الشركات بجميع انواعها ما عادش تبيع، و ماعادش تبيع معناها ما عادش عندها باش تخلص مصاريفها و منها خلاص الاجور...
الوضعية هذي باش تأدي لغلق عديد الشركات و المصانع في الفترة الجاية و احالة عمّالهم على البطالة الفنية الوقتية...
الدولة خصصت 300 مليون د.ينار للتكفل بأجور الناس هذي في فترةبطالة كورونا
2- تخصيص اعتمادات مالية استثنائية بقيمة 150 م د لفائدة الفئات الهشة ومحدودي الدخل والفئات ذات الاحتياجات الخاصة باش تتعطى في شكل منح:
الناس الي تعيش كل نهار و نهارو و الي ديجا من العايلات المعوزة حتى قبل كورونا، وضعية توقيف البلاد و الاقتصاد باش تزيد تمرمدهم اكثر، هاذم موجودين بالاسم عند وزارة الشؤون الاجتماعية، و الدولة باش تخصصلهم منح مجموعها 150 مليون دينار تعطيها وزارة الشؤون الاجتماعية
3- تأجيل خلاص أقساط القروض البنكية لمدة 06 أشهر بالنسبة للإجراء إلي لا يتجاوز دخلهم الشهري ألف دينار.
الناس الي تقبض اقل من الف دينار في الشهر و ماخذة قروضات من البنوك، باش ياقف عليهم قصاص القروضات و ما يرجع كان في سبتمبر، يعني باش يصير ديكالاج في الخلاص ب6 شهور
الجزء الثاني: المساعدات غير المباشرة للعمال عبر مساعدة مباشرة للشركات الي يخدمو فيها و المساعدة للمهن الحرة بجميع انواعها باش ما تفلسش:
1- تأجيل دفع الأداءات لمدة 3 أشهر ابتداءا من غرة أفريل.
كل نهار 15 في الشهر، الشركات الصغرى و المتوسطة و اصحاب المهن الحرة و صغار الحرفيين و التجار مطالبين بالتصريح و بدفع الاداءات المختلفة المفروضة عليهم للقباضة. تم تأجيل العملية خلال اشهر افريل و ماي و جوان، يعني ما يرجعو يصرحو و يخلصو الواجب عليهم الا نهار 15 جويلية. الاجراء هذا ما يشملش البنوك و التأمين و شركات الاتصال و البترول و المساحات الكبرى و شركات بيع السيارات.
2- تأجيل دفع المساهمة في الضمان الاجتماعي للثلاثية الثانية لمدة 3 أشهر:
كل ثلاثة اشهر الشركات الصغرى و المتوسطة و اصحاب المهن الحرة و صغار الحرفيين و التجار، مطالبين يصبو للضمان الاجتماعي مساهمة اجراءهم و مساهمتهم هوما نيابة عن اجراءهم، في نظام التقاعد... المبلغ الواجب دفعو في الثلاثية الثانية تأجّل الى الثلاثية الثالثة.
3- تأجيل خلاص أقساط الديون البنكية والمؤسسات المالية لمدة 6 أشهر.
الشركات الصغرى و المتوسطة و اصحاب المهن الحرة و صغار الحرفيين و التجار الي ماخذين قروضات، باش يوقفو خلاص البنوك لمدة 6 اشهر و ما يرجعو يخلصو اقساط قروضاتهم الا بداية من سبتمبر
4- جدولة الديون الجبائية والديوانية لمدة 7 سنوات.
المؤسسات بجميع احجامها الي عندها ديون جبائية (مع القباضة) و ديوانية (مع الديوانة)، سيتم تقسيط خلاص هذه الديون على 7 سنوات (بالانتيريس)
5- وضع خط ضمان بقيمة 500 م د لتمكين المؤسسات من قروض جديدة للتصرف والأشغال.
في الظروف العادية، اكبر مصيبة في تمويل المؤسسات باش تخدم و تنتج و تخدّم ناس، هي عدم توفر تمويل لنشاطها اليومي، يعني تلقاها حلت براس مال و خذات قرض استثمار، حطاتو في الماكينة و الا المعمل، و مبعد لازمها مصاريف باش تخلص خدامتها و مزوديها و ضوء و ماء و محروقات و غيرهم، و هذي مصاريف فورية، تخدم تدفعها، بينما المدخول، في الاول يكون ضعيف، ما وصلت طاقت انتاج كبيرة، ما تعرف منتوجها، ما عملت حرفاء، الحاصل ما يولي عندها مدخول يغطي مصاريفها كان بعد عامين و الا ثلاثة، و في الاثناء الديكالاج بين المدخول الاجل و المصروف العاجل يبرّكها و يصبحوا خدامتها على برا بطالة، و اصعب القروض هي قروض تمويل النوع هذا من الحاجيات، خاطر مافيهمش ضمان عيني و امل خلاصو مربوط بنجاح منتوج الشركة و قبولو من طرف حرفاءها... هذا في الوضع العادي، مابالك و الحال واقف اصلا كيما في وضعنا اليوم.. هذاكا علاه الدولة باش تسهل الحصول على قروض التصرف و التشغيل للمؤسسات الصغرى و المتوسطة، حطت خط ضمان بقيمة 500 مليون دينار، يعني موش الدولة باش تخلص القروض هذي، انما لو المؤسسات ما خلصتش، و قتها الدولة تخلص
6- التمكين من استرجاع فائض الأداء على القيمة المضافة في أجل أقصاه شهر.
الاداء على القيمة المظافة tva، هو تاكس يخلصوه الناس الكل مواطنين و شركات، تبقى ما يتحملو في الاخير الا المستهلك الاخير، مثلا، شركة تشري مواد اولية، تخلص في وسط السوم الي دفعاتو جزء خاص بالtva، نفس الشركة لما تبيع سلعتها للمستهلك الاخير، تحط في سوم البيع متاعها جزء خاص بالtva. المستهلك الاخير هوني دفع الtva في وسط سوم السلعة الي شراها و انتهى الموضوع، بالنسبة للشركات، كل شهر تمشي للقباضات، و تقلهم انا الشهر الي فات لما شريت مواد اولية دفعت في سومها كذا tva (100 مثلا) و لما بعت سلعتي للمستهلك الاخير جمعت في وسط سوم البيع كذا tva (150 مثلا)، الفارق بيناتهم هو 50 و تدفعو الشركة للقباضة. هذا المبدأ. شنوا الي صاير توا، الي صاير توا انو الي دافعينو بااارشا مؤسسات tva اكبر من الي قابضينو برشا، و لما يمشيو للقباضات، تقلهم هاك تسال....
الحكومة قررت انو القباضة ترجع للشركات فائض الtva الي دافعينو في ظرف شهر من تقديم الطلب... و الهدف هو توفير سيولة للشركات باش تنجم تقاوم بيها مصاريف الاجور و غيرهم غي الفترة هذي الي الحال فيها واقف.
رغم كل شي، الاجراءات هذي راهي موش باش تكفي لانقاذ الاف مواطن الشغل و مورد رزق عشرات الالاف من العائلات، و لما باش تنتهي ازمة كورونا، باش يكون عندنا وضع بطالة و فقر كبار للاسف، و لمواجهة الوضعية هذي لما بعد كورونا، هاي الاجراءات الاستباقية في الغرض:
1- إحداث صناديق استثمارية بمبلغ جملي قدره 700 م د لهيكلة ورسملة المؤسسات المتضررة:
صناديق تدخل في راس مال الشركات المتضررة، باش تحسن من وضعيتها المالية، و توفرلها امكانيات انها تعاود تستثمر و تنتج و تحيا من جديد، و لما تاقف الشركة على ساقيها، الصناديق هذي تبيع المساهمة متاعها في راس المال للمستثمر الاصلي او لمن يريد شراءها.
2- السماح للشركات المصدرة كليا بترفيع نسبة التسويق في السوق المحلية من 30% إلى 50%.
الشركات المصدرة كليا، هي اكبر من سيتضرر بانهيار الطلب العالمي، و هذاكا علاه و لتخفيف هول الكارثة عليها و انقاذها و انقاذ خدامتها من البطالة، سيتم السماخ ليها ببيع 50% من منتوجها في تونس
3- تمكين الشركات من إعادة تقييم العقارات المبنية وغير المبنية المضمنة بموازنتها حسب قيمتها الحقيقية.
الشركات كي تتكون، تملك عقارات، و لما توقف حساباتها سنويا، انو قيمة العقارات متاعها تتحسب ديما بالسوم الي دخلت بيه نهار الي تشرات. العملية هذي، تخلي قيمة الشركة على المستوى المحاسبي، اقل من قيمتها الفعلية بحكم ارتفاع سعر العقارات الي تملكها (و العملية هذي الهدف منها الاحتياط اقصى ما يمكن لضمان حق دائني الشركة مستقبلا). في الوضع الراهن، تقرر السماح للشركات بإعادة تقييم عقاراتها بسعرها الحقيقي اليوم. و هذا باش يأدي لرفع قيمة الشركات و تحسين قيمة املاكها، و بالتالي تحسين وضعيتها المالية، و هو ما يمكنها من اخذ قروض اكثر من البنوك لمواجهة الازمة.
4- إقرار عفو جبائي وديواني لفائدة المطالبين بالأداءات المتخلدة بذمتهم.
هذي ما فهمتهاش و نستنى توضيحها اكثر في الامر
5- إعفاء المؤسسات التي أبرمت صفقات عمومية وتعطل إنجازها نتيجة أزمة الكورونا من خطايا التأخير لمدة أقصاها 6 أشهر.
في الصفقات مع الدولة، التأخير = خطية. في الوضع هذآ، طبيعي انو التأخير ناتج عن كورونا و الخطية تصبح ظلم. توقيف خطايا التاخير لستة اشهر
ثالثا: وحتى ندعم المخزون الاستراتيجي متاعنا قررنا:
توفير اعتمادات إضافية بقيمة 500 م د لدعم المخزون الاستراتيجي من الأدوية والمواد الغذائية والمحروقات.
راي:
القرارات هذي اقوى من طاقة تونس، تمويلها باش يأدي لتداين اكبر فوريا (لا عندنا ميزانية طوارئ جاهزة اليوم تحت يدينا و لا اثر البترول نقبضوه بعد شهرين من طيوح سوم البرميل)... تبقى ما عندناش حل اخر، الموت امامنا بكل معانيه الجسدية و الاقتصادية و الاجتماعية...
القرارات اتجاهاتها صحيحة 100% حسب رايي و فيها ايجابيات ضرورية فورية كيما ينجم يكون فيها سلبيات، تبقى بكل سهولة باش تلقى شكون يعطيك 100 الف فكرة و فكرة اخرى، موش خير، و انما افكار اخرى و برّه فيها ابضا ايجابيات و سلبيات (مع ملاحظة انو الي ينظر، و خلافا للحكومة، ما عندو حتى فكرة على حجم السلبيات متاع تنظيرو)، اما فقط لتسجيل الموقف و العبقرية. حاليا الحكومة هذي هي الي تسير. اجراءاتها موش خايبة بتاتا لمواجهة الكارثة. رايي الوقوف معها و مساندتها خاطر فعلا الهول القادم مرعب يا توانسة....
تبقى اخر كارثة تنجم تصير للتوانسة، هو اني القرارات هذي ما تنجم تصير الا لو البرلمان يصوت بثلاثة اخماس عدد نوابه للحكومة لاصدار مراسيم كيما ينص الدستور في الظروف الطارئة قصد تمكين تونس من سلطة قرار فوري بعيدة عن التجاذبات تحمي الشعب من هول كورونا... يا ترى نوابنا باش يكونو في المستوى و الا لا؟ الله اعلم |
فما جملة تقالت في خطاب رئيس الحكومة في الاخير، فيها رسالة :
"الشركات الكبيرة الي في وضعية جيدة، نتمنى تبادر و تاقف مع الدولة، و ما تلزناش ناخذو مبادرات من جانب واحد" |
باهي خلي نتفاهمو الساعة:
سمعتو، و كتبتلكم مباشرة.
تهبط الاجراءات مكتوبة و كاملة؛ نرجعولهم بالواحدة بالتفصيل.
في الاثناء، عندي ملاحظة: شفت برشا يتغبنوا قالوا ما عندناش فلوس منين نجيبوهم ال2500 مليون دينار... اوكي، باش نحسبو مجرد تساؤل بريئ... و الاجابة ساهلة: مؤكد، تحويل اموال من وزارات لوزارات اخرى. و اكيد جدا ديون... اما الي توا، في الظرف هذا و تونس تواجه في الموت، خطرلو باش يتغبّن على الديون، نقلو.... و الا زايد، نقلو هاك 👍 العملاقة و نتعدى، خاطر الحديث مع بعض الناس يصبح زايد... فما زادا الي يتغبن قالك شوية... كيف كيف ليه 👍 عملاقة و نتعداو... جماعة قاتلك قاتلك، ماذا بيهم يسألوا ارواحهم باش قاعدين يعاونو بسلبيتهم الالية هذي.
كيما اتفقنا، باش نرجعو نفسرو الاجراءات و آثارهم دوب ما نلقاهم مكتوبين قدامي |
رصد 300 مليون دينار لاعطاء منحة بطالة فنية وقتية للي يتم تسريحهم من خدمهم بسب عواقب ازمة كورونا على الشركات الي يخدمو فيها و تمر بصعوبات |
تونس ترصد ميزانية لاجراء 10 الاف تحليل كورونا في الايام القليلة القادمة |
تخصيص 500 مليون دينار توجه للمخزون الاستراتيجي في الغذاء و المحروقات و الادوية |
تأجيل قصاص القروضات على كل الاجراء الي دخلهم اقل من 1000 دينار لمدة ستة اشهر.
يعني ما يرجعو يقصولهم الا في سبتمبر الجاي ان شاء الله |
تونس ترصد 2500 مليون دينار للحرب على كورونا. |
يا لطيف
ايطاليا : 800 وفاة في آخر 24 ساعة.
ماعادش فيها توا:
اذا قلقت من الاربعة حيوط متاع دارك، عندك بقعة اخرى تنجم تمشيلها: زوز ميترو على 50 صانتي.
#شد_دارك |
اليوم خرجت نقضي، قابلوني ثلاثة وضعيات نحب نحكيهملكم:
الحالة الاولى في الدخول لفضاء تجاري:
- عدد معين برك يدخل فرد وقت
- مسافة متر على الاقل بين الناس الي شادة الصف لبرا
الحالة الثانية داخل الفضاء التجاري:
قضيت و تعديت للكاسة و كان الحديث هذا مع القابضة:
- تخدمو غدوا؟
- ما نعرفوش، اما نحنا الخدامة اذا باش تكثر الحالة ما عادش جايين
- هاو ماخذين احتياطات و الدخول محدد، و المأساة الاكبر انو اذا تبطلو، تصير كارثة في البلاد، ياخي عرفكم موش عاطيكم ادوات وقاية
- عاطيينا des gants كهو
- الgel و الmasque لا؟
- ههها... قالو gel و masques.. تي هي الgants هذي و نعديو بيها نهار كامل... علاش تحبني نضحي؟ كي نموت باش يتلاهاولي بصغاري؟ عشرة سنين خدمة، و نخلص 400 الف، و انتوما توا تقضيو و تهنّيو على عايلاتكم، و احنا حتى prime و الا تسبقة نقضيو بيها كيفكم ما اعطاوناش.. علاش تحبني نضحي... عاد نقعد حية و موش لازم منهم ال400 الف...
العرف هذا اكيد راهو تبرع ل1818... لكن والله العظيم ما حاجتناش، اذا بالحق تحب تعاون انت و غيرك من المتدخلين في مسالك انتاج و توزيع المواد الحيوية كيما الغذاء و الدواء، تلاهاو بموظفيكم، عاونوهم، طمنوهم على حياتهم و على صغيراتهم، شجعوهم باش ما يهربوش، خاطرهم ايضا جنود من اهم الجنود في حرب كورونا على الشعب التونسي...
#ما_حاجتناش_بتبرعك
#تلاهى_بعمّالك
الحالة الثالثة في الشارع، وقفني مواطن من دول افريقيا جنوب الصحراء:
- s'il vous plaît monsieur, plus de travail avec le choléra, s'il vous plaît pas de nourriture à la maison, pas de travail, pas d'argent pour acheter à manger ...
صراحة، اذا باش تقطع الرحمة من قلوبنا، كورونا تليق بنا و نستاهلو الموت... تفكرو الي ما عندوش، تفكرو الي ما عندوش، تفكرو الي ما عندوش |
~البارح~:
-...و من مصدر موثوق! 20 حالة جديدة بش تعلم عليهم وزارة الصحة غدوة.
*و منين ليك؟
-العياري اللي ناخذ من عندو الكسكروتات، كلمو واحد واقف بحذا الڤاريتة متاع العساس متاع السبيطار اللي ناصب قدامو البرويطة متاعو، سمعو يحكي فالتليفون اللي هو شاف الفرملية قالت للفام دو ميناج بعد ما وشوشلها الطبيب و هو خارج مالـbuvette شادد ورقة مدهالو القهواجي.
~من غدوة~:
*هاي وزارة الصحة قالت 6 حالات جديدة موش 20! و رغم انو عدد التحاليل تضرب في اثنين مقارنة بالعادة...
-يكذبو عليك! تصدق في وزارة الصحة؟ تي حديث تلافز! زيد اللي حكالي ما يكذبش!
ابتعدوا عن الحمقى، ما تعاودوش كلامهم، الغباء معدي اكثر من كورونا، ابتعدوا عن الحمقى و خاصة عن الخبيثين الي يبحثوا عن خلط الكذب بالحقيقة حتى يضيع الناس.
ان اردنا الخلاص، علينا تفادي التخبط، و التخبط لا يمكن تفاديه الا بالالتزام بالمصادر و الاجراءات الرسمية. |
في بلاد كيما بلادنا، و امكانيات بلادنا، و ظروف بلادنا و ادارتنا بعد الثورة...
اسهل حاجة هي النقد، و نقد الي يحكم بالذات من 2011 لليوم، خاطر بكل بساطة، المشاكل و النقائص مهولة، يعني بكل بساطة تنقد اي اجراء و عندك الحق من فوق... حتى شي ما يتعمل كامل، بكل بساطة خاطر امكانياتنا هذاكا حدها...
تنجم تحكي على سوء التسيير و القرارات الخاطئة، تنجم تحكي على المرفق العمومي الي ما يخدمش، تنجم تحكي على الحوايج الي ما تعملتش كيما يلزم تتعمل...
و في حال ازمة كورونا، امكانيات النقد تتضاعف، خاطر هذي كارثة عالمية عجزت على مواجهتها اعظم دول العالم ما بالك بتونس و حالها اليوم... ممكن تنقد الحكومة و وزارة الصحة و مرصد الاوبئة و طريقة التحليل و طريقة احصاء الحالات و السبيطارات و الsamu الي ما يجاوبش و المطارات و الحدود... صدقوني بكل سهولة تنجم تخرّج ميات من النقائص و كلامك صحيح من فوق... و تعرفو علاه هذي اسهل حاجة، خاطرك راقد في دارك و لا علاقة بالعمل اليومي لمواجهة هذه الازمة... لا علاقة ليك بالف مشكل و الف تفصيل يومي، لا علاقة ليك بنقص الموارد المرعب و عذاب توزيعها على الاولويات، لا علاقة ليك بالتصرف في الاف البشر الي يخدمو عالموضوع؛ لا علاقة ليك برد فعل الناس، لا علاقة ليك بمشاكل تسيير الماكينة، لا علاقة ليك بالناس الي تخدم ليلا نهارا و تحاول، ... لا علاقة ليك بهذا الكل و ما تعرفوش و ما تنجمش تحلو، انت فقط تحط في ورقة و ستيلو قدامك و تنظر و ما عندك حتى فكرة على ظروف تطبيقو، و حتى كي تلقى فكرة، ما تنصحش، لا لا، تحتقر الناس الي تخدم و تقدم روحك كإله المعرفة، و بالتالي اسهل حاجة تنقد و تفضح، و المأساة انو عندك الحق في باااارشا حوايج تنقد فيهم... و المأساة الاعظم انك لما نقدت او خرجت اشاعة او شككت في حاجة، ما سألتش روحك حتى لحظة: "شنية فائدة الي عملتو لبلادي و لشعبي الي يواجه في مصيبة مرعبة؟". انت ما اتطوعتش باش تعمل حاجة، حتى على مستوى حومتك، انت ما قدمتش مساعدة من اي نوع، انت فقط تستعرض في عضلاتك... و مبعد؟؟ شنية الفائدة لبلادك و شعبك كي اليوم في قلب الازمة انت تعمل هكا و تشكك و تشتت في الجهود؟؟؟
نعاود، يا توانسة، في الازمات، اهم حاجة هي اتباع قيادة واحدة و الثقة فيها، الازمة هذي عندنا القيادة هذي، انا عقلي يقلي انو مستحيل الناس الي في وزارة الصحة و مرصد الاوبئة و غيرهم من المصالح، مستحيل ما يكونوش قاتلين ارواحهم بالمحاولة، ماناش النرويج، رانا توووونس؛ بإمكانيات تونس، و نحمدو ربي ليل و نهار انو على الاقل عندنا الخبرات الطبية و العلمية و الإحصائية... الناس هذي مسلمة في عايلاتها و تحاول تخدم ليل و نهار، تنجح في بااارشة حوايج و تفشل في حوايج، حوايج برشا تمشي و حوايج لا... نقدهم ساااااهل، و مساعدتهم بالأفعال صعيية برشا، خاطر الناس تشيخ على الي يحكي عالمشاكل الي يشوفو فيها وقت الازمات... دونك البلونجون مع اتجاه الناس و سلخ الناس الي يديها في النار اسهل حاجة، لكن الاعمال هذي راهي مجرد طمزان لعينينا بيدينا...
الى مريدي الاحزاب و زعماءهم، نعلمكم ان الصفحة هذي راهي مجندة لمآزرة جهود الحكومة و وزارة الصحة و مرصد الامراض الجديدة و المستجدة في كل قراراتهم مادامت ازمة كورونا متواصلة...
على خير
يا رب تحمي بلادنا |
الجمهورية التونسية
رئاسة الحكومة
بلاغ
على إثر اجتماع مجلس الأمن القومي المنعقد اليوم الجمعة 20 مارس 2020 انتظم مجلس وزاري مضيق بإشراف رئيس الحكومة إلياس الفخفاخ للتداول في التدابير العملية والإدارية لتنفيذ القرارات المعلن عنها من قبل رئيس الجمهورية.
ولقد تقرر انطلاق العمل بالحجر الصحي العام ابتداء من يوم الأحد 22 مارس على الساعة السادسة صباحا ويتواصل إلى غاية 4 أفريل 2020.
ويقصد بالحجر الصحي ملازمة كل المواطنين والمواطنات والمقيمين بالبلاد التونسية لمنازلهم إلا لقضاء شؤونهم الأساسية وفي الحالات الضرورية على غرار التزود والعلاج.
ويستثنى من ذلك العاملون في القطاعات التي سيتم تحديدها سواء كان ذلك في القطاع العام او القطاع الخاص.
بالنسبة للقطاع العام يتواصل السير العادي للمرفق العام في المجالات الحيوية التالية:
الغذاء، الصحة، الإدارة، القضاء، الطاقة، الأمن، الماء، النقل، الاتصالات، الاعلام، النظافة والأنشطة الصناعية الحيوية.
كما يتواصل أيضا النشاط المهني الضروري في القطاع الخاص في نفس المجالات المذكورة.
وبغاية حماية الأفراد وخاصة الفئات الضعيفة والمؤسسات من تداعيات أزمة الكورونا، تعلن رئاسة الحكومة غدا السبت 21 مارس 2020 عن حزمة من الإجراءات الاقتصادية والاجتماعية الاستثنائية، وستقدم مزيد من الإيضاحات عن التدابير المتخذة.
كما لن تتوانى الحكومة في ردع المحتكرين والمستهترين بقوت المواطنين وبصحتهم وسلامتهم.
واعتبارا للحاجة الملحة والأكيدة للتسريع بالحجر الصحي العام لتفادي انتشار العدوى من الفيروس، تٌسخر الدولة كل الإمكانيات المادية والبشرية لضمان التزود وتوفير كل مستلزمات الحياة الأساسية.
تونس في 20 مارس 2020 |
نعاود مرة اخرى
كل سياسي يحب يظهر توا في الظروف هذي و يعطي في آراء كوم كوا ظاهريا باش يوعّي و هو في الواقع يحيّر في اسمو... راهو عيب، راهو موش وقت ظهور، راهو والله العظيم قاعد تضر في بلادك بتشكيك الناس في قيادتهم، و الاهم كي تعمل فيديو و ترهب في الناس راك ما قدمت حتة إفادة، راهو الخراب في الازمات يجي من تشتيت ثقة الناس في القيادة... شنوا زدت يا سياسي للتوانسة لما نشرت كلام الناس الكل تعرفو و تعرف قلة امكانياتنا؟ شنوا ربحت و شنوا زدت للتوانسة كي اعطيت مثال رفض التحليل؟ شنوا زدت لما خليت الناس تشك؟ شنوا ربحت كي انت الي ماعندك حتى معطى إحصائي تخلي الناس تخمم تصدقك و الا تصدق السلطة في وقت ازمة مرعبة؟ شنوا فدت البلاد هذي يا سياسي؟؟؟ شنوا ربحتكي حقرت جهود ناس مضحية تحدم ليل و نهار بإمكانيات تافهة على جال البلاد؟
حسبي الله ونعم الوكيل...
هذا رد الدكتورة عايدة البرجي من مصلحة الانعاش بمستشفى الاطفال بباب سعدون على واحد منهم.
الرابط لتدوينة الدكتورة:
https://m.facebook.com/story.php?story_fbid=10221907783868798&id=1385015802 |
الدول لا تسيّر بالنيات الطيبة و لا بالتقريب و لا بلغة سيبويه... و الخطاب في الازمات يخضع لشروط علمية عديدة من حيث استعمال الكلمات و وضوح المطلوب و نبرة الصوت و نوعية الرسائل الموجهة لوعي و لا وعي المتلقي... راهو الخطاب في الازمات يصبح اهم من الاجراءات احيانا..
التدارك ممكن،.. لكن...رجاء مرة اخرى لقيس سعيّد و راشد الغنوشي و رؤساء مختلف الاحزاب و النواب، وخرو لتالي شوية و خليو رئيس الحكومة يقود السفينة هو و وزير الصحة و غيرهم من الوزراء المعنيين، موش خاطرهم خير منكم في المطلق (و لو انهم افضل بكثير جدا من قيس سعيّد و الغنوشي في مجال مخاطبة الناس، و نعاود، في الازمات، الخطاب احيانا اهم من الاجراءات)، لكن خاصة خاطر دستورنا الحالي يخلي رئيس الحكومة و وزرائه هوما المسؤولين عن القيادة، و تدخلات غيرهم و خاصة بطريق رئيس الجمهورية اليوم، قاعدة تعفّن في الاوضاع و تغرق في السفينة، فقط لفترة ثلاثة اشهر كونوا بكلكم وراء الحكومة باش الشعب يفهم المطلوب منه و ما يتشتّتش... |
إعادة:
على ضوء الشائعات عن فرض الحضر الصحي على البلاد مدة اسبوعين
نتمنى على الي يحكمو اذا اضطروا لوضعية قصوى كيما هذي، يردو بالهم باااااارشة على زوز حاجات يكونو موجودين:
-خطة تموينية جبارة لمدة شهر تاخذ بعين الاعتبار كل تفاصيل التموين و كل مكوناتها في كل شبر من تراب تونس، هذا يستدعي اولا تنسيق رهيب و مفصل بين كل المتدخلين في مسالك الانتاج و التوزيع بين الفلاّحة و الصناعيين و الناقلين و التجار بجميع انواعهم و احجامهم و التأكد من توفر المخزون محليا و تواصل التزويد الدولي...
- الاعلان عن الحجر الوطني يكون دقيق و يسمي اسميا المهن الغير مشمولة بيه و خاصة:
- الفلاحة
عمال المصانع الغذائية
-عمال مصانع الادوية
-تجار المواد الغذائية و عمال المساحات الكبرى
- عمال شركات المحروقات و الستاغ و الصوناد (عمال الاستغلال بالنسبة للاخيرتين)
-موظفي الموارد البشرية او المحاسبة (الي يحضرو شهاري الناس) في كل مؤسسة لمدة ثلاثة ايام يقع تحديدها وفق دورية اجور كل مؤسسة
- أعوان البنوك
- ارساء دوريات دنيا لسيارات الاجرة لنقل هؤلاء العملة
- كافة الاطارات و اعوان الصحة العمومية و الخاصة
- سوّاق نقل البضائع بجميع انواعهم
-عمال النظافة
- طبعا ماغير كا نحكي على جيشنا و امننا
الاعلان لازم جدا يتقال فيه الكلام هذا لهدف اساسي، طمأنة الناس انو تموينهم ما يتمسش و انو الشهر المطلوب منهم موش باش يكون شهر نفسي نفسي لا ترحم من مات، و الا لن نطمئن الناس و ندخلو في فوضى...
*1818*montant# |
رجاءا رجاءا انشروا البلاغ هذا من رئيس مصلحة الطب الاستعجالي:
- يا توانسة راهو رقم 190 ما تطلبوه الا باش يجي يهز مريض في حالة حرجة، هذاكا لازمهم يجيو يهزوه، و الا انسان جاي من الخارج او خالط حد من الخارج و عندو اعراض grippe قوية من كحة و صخانة و وجيعة راس (و نعاود، لازمو يكون جاي من الخارج و الا خالط شكون جاي من الخارج) ، هذاكا لازمهم يجيو يعملولو تحليل و يفرضو عليه العزل... يا توانسة راهو رقم طب استعجالي و موش رقم استفسار، يا توانسة راهو موش رقم للتبليغ على حد موش ملتزم بالحجرالصحي، هذيكا كلمو عليها الشرطة.
يا توانسة راهو كي تطلبوه تعطلوه و تحطو حياة ناس مستحقاتو في خطر، و تعذبو الناس الي تهز في التلفون فيه
- يا توانسة راهو الي يحب مجرد يسأل و يستفسر على كورونا فما رقم خاص مجعول للحكاية هذي، تنجمو تطلبوه بلاش هو
80 10 19 19
يا توانسة انشرو و وعيو الناس من فضلكم |
475 وفاة في ايطاليا بكورونا في ال24 ساعة الماضية، رقم قياسي جديد😥
سمعت برشا يحكيو على ضرورة توقيف البلاد نهائيا لمدة اسبوعين و فما الي يطالب بشهر كامل...
للاسف ممكن نوصلولها لا قدر الله لو تبين انو الي عملناه لحد الان ما كفاش...
تبقى نتمنى على الي يحكمو اذا اضطروا لوضعية قصوى كيما هذي، يردو بالهم باااااارشة على زوز حاجات يكونو موجودين:
-خطة تموينية جبارة لمدة شهر تاخذ بعين الاعتبار كل تفاصيل التموين و كل مكوناتها في كل شبر من تراب تونس، هذا يستدعي اولا تنسيق رهيب و مفصل بين كل المتدخلين في مسالك الانتاج و التوزيع بين الفلاّحة و الصناعيين و الناقلين و التجار بجميع انواعهم و احجامهم و التأكد من توفر المخزون محليا و تواصل التزويد الدولي...
- الاعلان عن الحجر الوطني يكون دقيق و يسمي اسميا المهن الغير مشمولة بيه و خاصة:
- عمال المصانع الغذائية
-عمال مصانع الادوية
-تجار المواد الغذائية و عمال المساحات الكبرى
- عمال شركات المحروقات و الستاغ و الصوناد (عمال الاستغلال بالنسبة للاخيرتين)
-موظفي الموارد البشرية او المحاسبة (الي يحضرو شهاري الناس) في كل مؤسسة لمدة ثلاثة ايام يقع تحديدها وفق دورية اجور كل مؤسسة
- أعوان البنوك
- ارساء دوريات دنيا لسيارات الاجرة لنقل هؤلاء العملة
- كافة الاطارات و اعوان الصحة العمومية و الخاصة
- سوّاق نقل البضائع بجميع انواعهم
- طبعا ماغير كا نحكي على جيشنا و امننا
-عمال النظافة
الاعلان لازم جدا يتقال فيه الكلام هذا لهدف اساسي، طمأنة الناس انو تموينهم ما يتمسش و انو الشهر المطلوب منهم موش باش يكون شهر نفسي نفسي لا ترحم من مات، و الا لن نطمئن الناس و ندخلو في فوضى...
*1818*montant# |
صباح الخير
اش معناها التضامن هو ملاذنا الوحيد؟
صاحب مصحة خاصة :
"كل المرضى الذين ثبت بالتحليل اصابتهم بكورونا مرحب بهم مجانا في مستشفى مصحة سانت أوغيستان بالعاصمة. و الدعوة هذي دائمة مادام خطر الوباء موجود. و المرضى بكورونا سيتم بالطبع عزلهم عن باقي مرضى المصحة. نرجو فقط من وزارة الصحة مساعدتنا بوسائل الوقاية للاطار الطبي و شبه الطبي الي باش يعالجهم" |
اليوم البنك المركزي خفّض في نسبة الفائدة التوجيهية، le taux directeur de la BCT.... اليوم 7,75% غدوا الصباح يكون 6,75%
لازمكم تعرفو انو النسبة الرئيسية هذي هي اهم عامل يأثر على تغيّر نسبة الTMM إلي هي النسبة الي تمثل اساس الانتيريس على القروض البنكية الي على اقل من 15 سنة، و إلي تأثر على قيمة القصاصات الشهرية متاع قروضات المواطنين...
شنية العلاقة بيناتهم؟
البنوك المركزيّة في العالم اجمع، مهمّتها الاولى، هي السياسة النّقديّة متاع البلاد، وتتمثّل أساسا في التحكّم في زوز حاجات هي: قدّاش حجم فلوس الي تدور في البلاد وقدّاش نسبة الانتيريس في البلاد...
حجم الفلوس الي تدور في البلاد، يتحكّم فيه أساسا عبر المبلغ الي يسلفو هو للبنوك... أي نعم... خاطر البنوك لمّا تستحق، تنجّم تتسلّف من البنك المركزي على نهار او على جمعة او اكثر..
و نسبة الانتيريس في البلاد يتحكّم فيها عبر نسبة الفائدة التوجيهية متاعو او الtaux directeur الي نحكيو عليه...
شنوّا الtaux directeur بالضبط؟
الترجمة الأقرب بالعربيّة هي النّسبة التّوجيهيّة الي يحدّدها البنك المركزي لإقتصاد البلاد، و النسبة هذي ما تتغيّرش يوميّا او حتّى شهريّا حسب تطوّر السّوق، و انّما تتغيّر بقرار من مجلس إدارة البنك المركزي، مرّة كلّ بعض اشهر في اغلب الأحيان، و ساعات تقعد أعوام ما تتبدّلش (كيما بين 2003 و 2006، و بين 2006 و 2009)... و المقصود بالنّسبة التّوجيهيّة، هو النسبة الي توجّه باقي النّسب، يعني طلوع الtaux directeur و هبوطو، يليه مباشرة تغيير في باقي النسب النّقديّة في البلاد، و الي المواطن ما يعرف منها الّا الTMM...
شنوّا الـTMM؟
في العالم اجمع، البنوك العاديّة تتسلّف من بعضها على نهار، لاسباب تتعلّق بتوازناتها الماليّة كلّ يوم، و طبعا السلف يتمّ بالانتيريس...
لمّا البنوك تتسلّف من بعضها على نهار، فإنّو نسبة الانتيريس الي يطبقوها على بعضهم تتسمّى نسبة الفائدة في السّوق النّقديّة، و معدّل النّسبة هذي على 30 يوم، يتسمّى الـ TMM او معدّل نسبة الفائدة في السّوق النّقديّة على شهر (مثلا TMM المطبّق في اكتوبر 2018 هي 7,8%)... يعني الTMM هو نسبة الانتيريس الي تدفعها البانكا لمّا تتسلّف من بانكا أخرى على نهار... و الTMMهذا، هو الي يعرفوه المواطنين الي خذاو قروضات… خاطر البانكا لمّا تعطيهم قرض على 15 سنة او اقل، ما تقلهمش راهو الانتيريس كذا في الميا، و انّما تقلهم الانتيريس هو TMM + هامش ( نقطة او 2 او اكثر حسب البنك و نوع القرض) ...
آي و شنيّة علاقة الTMM بالtaux directeur؟
باهي، قلنا البنوك تتسلّف من بعضها يوميّا على نهار.... فرضا توّا، بنك ما يلقاش بنك آخر يسلفو على نهار؟ شنوّا يعمل؟.... وقتها يمشي للبنك المركزي يتسلّف من عندو، و كيف كيف بالطبيعة، البنك المركزي زادا ما يسلّف كان بالانتيريس... و هوني يدخل دور الtaux directeur متاع البنك المركزي... البنك المركزي يقول للبنوك: الي ما لقاش شكون يسلفو على نهار، مرحبا بيه، يجيني انا نسلفو، بشرط ناخذ عليه نسبة انتيريس تساوي الtaux directeur + 1%... يعني اليوم، اذا بانكا تمشي للبنك المركزي باش تتسلّف على نهار، تدفع 8,75%انتيريس: هي الـ 7,75% متاع الtaux directeur + الـ 1%...
نعاود و نحوصل، من جهة عندنا بنوك تسلّف لبعضها على نهار بنسبة انتيريس هي TMM الي تتغيّر كلّ يوم حسب العرض و الطّلب بين البنوك...، و من جهة ثانية، أي بنك ما تعجبوش نسبة الTMM المتداولة بين البنوك، عندو حل انّو يتسلّف مباشرة من البنك المركزي على نهار، و بنسبة انتيريس معروفة مسبقا تساوي الtaux directeur+1%...
باهييي، نتصوّرو توّا انا بانكا عندي فائض سيولة نحبّ نسلّفهم على نهار للبنوك الأخرى... ما انّجّمش نطلب عليهم نسبة انتيريس اكثر من الtaux directeur + 1%، خاطر بكلّ بساطة، وقتها يبعثوني نقضي، و يمشيو يتسلفو من البنك المركزي بنسبة تساوي الtaux directeur + 1%... الوضعيّة هذي، تخلّي الTMM ديما اقلّ من الtaux directeur + 1% خاطر البنوك كي تجي تسلّف بعضها على نهار، ما تنجمش تفوت النسبة إلي يعرضها البنك المركزي على البنوك إلي تحب تتسلف من عندو... و هكّا، البنك المركزي، اذا يطلّع في الtaux directeur متاعو، فإنّو آليّا يفتح الباب باش الTMM يطلع، و اذا يهبّط في الtaux directeur متاعو، فإنّو آليّا يخلّي الTMM يهبط... و العملية هذي تنجمو تشوفوها في التصويرة الي هبطناها هوني:
https://m.facebook.com/story.php?story_fbid=1706995496058391&id=133076093450347
و فيها تطور الTMM و الTaux directeur من 2011
الخلاصة من هذا الكلّ، عمليّة التّخفيض في الtaux directeur متاع البنك المركزي الي صارت اليون، ستؤدّي لتخفيض نسبة الـ TMM، و الي بدورها باش تأدّي للتّخفيض في نسبة الفائدة الي يدفعوها المواطنين و الشّركات على القروضات الي ياخذوها من عند البنوك... و عموما، الtmm باش يمشي من 7,8% حاليا نحو 6,8% بداية من اول ماي القادم... يعني القصاص ينقص كان بداية من ماي القادم، خاطر الاثر على tmm مارس (الي يخدمو بيه في افريل) ما يكونش كامل باعتبار عملية التخفيض صارت في 17 مارس. و بالتالي قصاص ماي (الي يتخدم بtmm افريل) هو الي باش ينقص فعليا.
علاش البنك المركزي يطلّع في الtaux directeur ؟ هذا موضوع فسرناه في مقالات سابقة إلي يحب يلوّج في الصفحة يلقاوه، المهم انو البنك المركزي يقوم بهذه العملية لمواجهة انخرامات في مجالات اخرى،و الامر مرتبط خاصة بحجم السيولة في البلاد و بنسبة التضخّم...
علاش اليوم خفض في الtaux directeur؟
الهدف بسيط و واضح المرة هذي، الهدف قدام الخراب الاقتصادي القادم، هو تخفيض عبء الانتيريس على الشركات الي باش تحبس تماما بسبب ازمة كورونا
ليلتكم زينة يا توانسة |
باهي، لاحظتو الفترة الي فاتت، عملت كل ما في طاقتي باش نفيّق بهول الكارثة متاع كورونا... و الهدف كان كالعادة، بلادي تونس و ناسها، خاطر فعلا يا توانسة، الخطر مرعب حرفيا، و في الصفحة زادا اكدت برشا مرات على ضعف حيلتنا في مواجهة هول كورونا، و هذا ايضا واقعنا... لكن الليلة نحب نقلكم حاجات اخرى ننساو فيها....
في تونس، عندنا شعب يعمل كان الي يظهرلو و يسكر الكياس حتى كي يتعارك هو و مرتو.... لكن في تونس زادا، عندنا اغلبية فايقة، عندنا اجراءات نشوفو فيها في المحطات و قبل دخول المترو (تطلع الميترو يقيسولك السخانة قبل😁، هذي عشتها انا البارح) ، عندنا بلديات تصدر في قرارات وقاية، و عندنا اغلبية تنفذ، و موش بعض الحالات هي الي باش تحجب تصرف الاغلبية...
في تونس الاضراب بسبب و بدون سبب، رياضة شعبية، و في تونس زادا اتحاد الشغل خرج بلاغ يلغي اي اضراب او تحرك في الفترة هذي...
في تونس، رغم كل ما نضخموه عشرات المرات في فايسبوك من حالات الاستهتار، اصبح فما وعي كبير عند الناس، و الطلب على الماسك و الجال (بقطع النظر عن صحة التمشي) هو دليل انو الناس واعية
في تونس عندنا وسائل اعلام خاصة و عمومية تحكي ليل و نهار عالموضوع و توعي في الناس
في تونس، اغلب الادارات و الشركات عاملة اجراءات وقاية لموظفيها و حرفاءها، المساحات التجارية الكبرى عاملة مجهودات و اجراءات استثنائية
في تونس عندنا شوية امكانيات، لكن في تونس، بامكانياتها التافهة، فما عشرات الشهادات لمسافرين حكاو على اجراءات تونس في المطارات شهر لتالي، وقت الي اوروبا و امريكا مسيبين الماء على البطيخ حسب نفس المسافرين هاذم.. تنفيص الرحلات احنا اول من قام بيه في دول المتوسط، وضع الكاميرات الحرارية كيف كيف، في المعابر البرية و البحرية و الجوية
في تونس ما انجموش نبطلو الخدمة، و رغم هذا، نتحيلو باش نشدو العصا من الوسط، هاو مرة تسكير قهاوي الاربعة، هاو مرة خدمة شطر نهار
في تونس فين عندنا برشا شيوخ دجل عاملين من الدين fonds de commerce، و حاولو يعملو الفيلم متاعهم لما خرج قرار تعليق صلاة الجماعة، و رغم هذا ما سمعهم حد و الأغلبية الساحقة جدا من مساجد تونس يتم فيها رفع الاذان فقط
في تونس، فين عبير موسي تكفر بريحة راشد الغنوشي، كي عملو ندوة صحفية لرؤساء الكتل البرلمانية، وقفو الاثنين مع بعضهم
في تونس وزير الصحة اول حاجة عملها هي تكوين فريق عمل مع سابقيه من احزاب اخرى
في تونس، عملنا رقم لمساندة مجهود الدولة في حربها على كورونا، الاغلبية الساحقة عجبتها الفكرة و متأكد انو الاغلبية قاعدة تساهم
في تونس، البلديات قاعدة تعمل في المستحيل لتزويد عملة النظافة بتجهيزات الوقاية، بنسب نجاح متفاوتة صحيح، لكن المجهود موجود
في تونس، عندنا مرصد الامراض الجديدة و المستجدة، قالت عليه الامم المتحدة انو ثاني هيئة في العالم بعد امريكا عندها خطط جاهزة لمواجهة الاوبئة، و الخبراء متاعو هوما الي يسيرو في الازمة...
في تونس عندنا حكومة قررت استعمال اجراءات المرحلة الوبائية الثلاثة وقت احنا في المرحلة 2
في تونس عندنا اطار طبي مفخرة بالنسبة لدولة بإمكانياتنا،
و هذا موش متوفر عند جيراننا
في تونس خبراء وزارة الصحة يحضرو في تونس لمواجهة اسوء السيناريوهات و بداو بإخلاء المستشفيات من الحالات غير المستعجلة، و اكيد فما عديد الخطط الجارية الأخرى
في تونس، كنا من اوائل دولالعالم الثالث الي تمكنت من فهم و تطبيق تقنية اختبارات رصد الفيروس، و هذا آثار ثناءالمنظمة العالمية للصحة بيدها.
في تونس، مدارس الهندسة و كليات الطب، عاملة تحدي لطلبتها لصنع اجهزة تنفس و انعاش في تونس
في تونس الفخفاخ دور بيه اقوى الكفاءات الاقتصادية المحسوبة على احزاب اخرى، و صدقوني، رغم كل صعوباتنا المالية، انتظروا خبراء البنك المركزي و المالية و الاستثمار و التعاون الدولي، قريبا تخرج الاجراءات الامثل لوضعية بلاد كيما بلادنا
في تونس في عشرة سنين بعد الثورة شفنا الاسوء فينا، عندنا عشرات المشاكل الهيكلية، لكن في تونس هالبلاد الصغرونة في الامكانيات، فما الاف الحوايج الي تخلي امل في غدوا يكبر...
نحبها تونس و بإذن الله، يد واحدة سننتصر
و رجاء اخيرا لقيس سعيّد و راشد الغنوشي و رؤساء مختلف الاحزاب و النواب، وخرو لتالي شوية و خليو الفخفاخ يقود السفينة، موش خاطرو خير منكم، لكن خاطر دستورنا الحالي يخليه هو المسؤول عن القياد، و كثرة القيّاد تغرق السفينة، فقط لفترة ثلاثة اشهر كونوا بكلكم وراء الحكومة باش الشعب ما يتشتّتش، و بعدها ارجعو لممارسة حقكم الديمقراطي في النقد و الانتقاد على كل شي، فقط فترة قصيرة من اجل تونس
*1818*montant# |
السلام عليكم
اليوم باش نحكيلكم عالإقتصاد في زمن الكورونا، اسمعوني للآخر و مبعد احكمو و قرّروا شنوّا تحبّو تعملو...
النّاس الكلّ تقريبا (على الأقلّ الناس الي بعقولاتها) ولّات مقتنعة بهول خطر كورونا على صحّة البشريّة جمعاء، هذا امر مفروغ منّو، و الحلّ الاوّل هو الوقاية، الوقاية، الوقاية، و الإلتزام حصريّا بالقرار الحكومي و تشجيع من حولكم على القيام بنفس الشّي.
اليوم باش نحكيلكم شنوّا مطلوب من الدّولة التّونسيّة في ازمة كيما هذي:
توفير الأدوية و التّجهيزات و الأسرّة لآلاف مؤلّفة من المرضى سيحتاجون للمنظومة الصّحّية في وقت قصير، هذا موش مجهود ومصروف كلّ يوم، هذا مصروف و مجهود ما كانش على البال أصلا، و هذي تجهيزات فيها برشا ما نصنعوهاش في تونس، و ما عادش متوفرة في العالم، خاطر حدّ ما عاد يحبّ يبيعلك، او اذا لقيت تشريها بعشرة اضعاف سعرها
توفير كلّ التّجهيزات و وسائل الوقاية و ظروف العمل و الأمن لآلاف من أعوان الصّحّة العموميّة والخاصّة الّي باش يكونو في خطّ الواجهة، و باش يخدمو 24/24، و هذا أيضا موش مجهود ومصروف كلّ يوم، هذا مصروف و مجهود ما كانش على البال أصلا
توفير كلّ التّجهيزات و وسائل الوقاية لآلاف من أعوان الامن و الجيش و الموانئ و السّوّاق و عمّال النّظافة و عمّال توزيع المحروقات الّي مستحيل يوقفوا الخدمة، و هذا أيضا موش مجهود ومصروف كلّ يوم، هذا مصروف و مجهود ما كانش على البال أصلا
العمل على توفير الموادّ الأساسيّة من غذاء و دواء و محروقات ل12 مليون تونسي في ظلّ وضع تمشي فيه كلّ إجراءات التّزويد المحلّي و العالمي بالبطء الشّديد جدّا. و في ظلّ ارتفاع منتظر للأسعار العالميّة خاصّة على الأدوية و الغذاء إذا تواصل الإغلاق العالمي. و هذي زادا وضعيّة ما كانتش مبرمجة أصلا
هذي الحوايج الظّاهرة، مازال توّا
المؤسّسات الإقتصاديّة الخاصّة:
نبداو بالقطاع الّي تمسّ الآن : النزل و المقاهي و المطاعم، هذا قطاع يشغّل بشكل مباشر في 70 الف عامل... يعني 70 الف عائلة، يعني أقلّ شي 210 آلاف مواطن، مصدر رزقهم قاعد ينهار، و حتّى مقاومة البقاء في ديارهم يصبح شبه مستحيل في غياب الفلوس الي باش تعيّشهم و تعيّش عايلاتهم، و غضبهم هو خنجر في ظهر تونس و هي في وضعيّة حرب... زوز حلول مطروحة قدّام الدّولة: الخوف من الشّعبويّة الي تشيطن أي إجراء لمساندة المؤسّسات الإقتصاديّة، و ترك الامر يتعفّن، و ترك هؤلاء لغضبهم و لمصيرهم الأظلم، أو القيام بإجراءات عمليّة لمنع هذه المؤسّسات من الإنهيار ومساعدتها، هذا مصروف و مجهود ما كانش على البال...
نتعدّاو لقطاع الصّناعات المعمليّة الّي تعيش تقريبا حصريّا بالتّصدير للسّوق الاوروبّية، الي أصلا في 2019 تراجع نموّها الى 1,2% بعد ما كان 1,9% عام 2018، و تراجع نموّ الدّول هذي معناه نقص الطّلب على السّلعة من عندنا. تراجعت في 2019، في 2020 بكورونا، الطّلب ممكن ينعدم أصلا... هاذم 84283 مؤسّسة يشغلو في 530 الف عامل... 530 الف عايلة يعني مليون و نصف مليون مواطن ارزاقهم ماشية للإنهيار، و الإنهيار الأعظم، هو مدخول البلاد من التصدير، العملة الصّعبة الّي تخلّينا انّجمو نشريو حاجيّاتنا من الدّواء و الغذاء و المحروقات من الخارج... زوز حلول مطروحة قدّام الدّولة: الخوف من الشّعبويّة الي تشيطن أي إجراء لمساندة المؤسّسات الإقتصاديّة، و ترك الامر يتعفّن، و ترك هؤلاء لغضبهم و لمصيرهم الأظلم، أو القيام بإجراءات عمليّة لمنع هذه المؤسّسات من الإنهيار ومساعدتها، هذا مصروف و مجهود ما كانش على البال...
طبعا ما غير ما نحكيو على مئات الاف العايلات الي تعيش بشكل غير مباشر من تعاملها مع المقاهي و النزل و المطاعم و المصانع...
يا توانسة تذكروا، هذا في وضعيّة بلاد في حرب مرعبة مع عدو قاتل للشّعب، عدوّ اذا ما تقاتلوش بكلّ قوّتك مستحيل تربحو، يعني تعفّن هذه الحالات و انفراط عقد التّضامن الوطني، معناه خسارة مروّعة امام وباء كورونا و آلاف الوفايات
هوني راني نحكيلكم على المؤسسات بجميع احجامها الي تخدم بشكل قانوني و الي هي برك مستانسة تخلّص في الضّرائب، يعني ما نحكيلكمش لمّا نتجاوزو هالأزمة و يختفي جزء كبير من المؤسسات هذي لا قدّر اللّه، شنوّا باش يصير في موارد الدّولة الي مستانسة تخلص نفقات الخدمات العمومية من شهاري و غيرهم في الصحة و التعليم و الامن و التجهيز...
المؤسّسات الإقتصاديّة العموميّة:
تونيسار بالعة أصلا، و توقّف طائراتها يعني غياب المداخيل، من الجهة الأخرى، المصاريف متاع الاجور و فوائد الدّيون الي خذاتهم ما تاقفش، و كي تزيد تبلع تونيسار ما تخلّصش فورنيساراتها الي يبلعو بدورهم و يطردو خدّامتهم
الصّوناد بالعة أصلا، اذا شدّت الصحيح باش تخلص في الظّرف هذا، باش تزيد تبرّك شركات و زواولة موش لاقين خدمة، و اذا ما خلصتش، ماعادش عندها مداخيل بينما كلّ مصاريفها الأخرى متواصلة، الظّروف الصعيبة للصّوناد تخلّيها تبطى برشا على خلاص الالف من فورنيساراتها، الي يفلسو و يطردو خدّامتهم
الستاغ بالعة أصلا، اذا شدّت الصحيح باش تخلص في الظّرف هذا، باش تزيد تبرّك شركات و زواولة موش لاقين خدمة، و اذا ما خلصتش، ماعادش عندها مداخيل بينما كلّ مصاريفها الأخرى متواصلة، الظّروف الصعيبة للستاغ تخلّيها تبطى برشا على خلاص الالف من فورنيساراتها، الي يفلسو و يطردو خدّامتهم
الصّناديق الإجتماعيّة بالعة أصلا، اذا شدّت الصحيح باش تخلص في الظّرف هذا، باش تزيد تبرّك شركات و اذا ما خلصتش، ماعادش عندها مداخيل بينما كلّ مصاريفها الأخرى من خلاص جرايات التّقاعد و تعويض المرض متواصلة، و اذا وقفت الصّناديق، وقف خلاص الفارماسيات الي ترفض البيع للمواطن،
نجيو توّا للأتعس، الدّولة ما تنجّم تعاون الّا اذا هي أصلا عندها فلوس، في بلاد التهرّب الجبائي ثقافة وطنيّة عند النّاس الكلّ، زيدها وضع إقتصادي مرعب أصلا و قاعد يتعفّن بسبب التوقّف المنتظر للنّشاط الاقتصادي بسبب كورونا، نلقاو انّو الدّولة موش باش تلقى أصلا المدخول العادي الّي مستانسة تخدم بيه... المشكلة الأخرى، هي موضوع النّفقات الطّارئة و غير الموزّعة الّي نسمع في برشا يحكيو عليها في الإعلام، صحيح في قانون ماليّة 2020 فمّا 767 مليون دينار مرصودة للنّفقات الطّارئة، آما يا توانسة، افهموني، راهو قانون الماليّة هو مجموع الموارد الّي متوقّع نوصلو نجمعوهم على عااااام كامل، نعاود موارد "متوقع" نجمعوهم على "عااام كامل"، احنا في مارس.. يعني عندنا منهم كان البعيد غادي...
هذا الوضع اليوم، و الحرب راهي اليوم، البكاء على الي كان و الي ينجم يكون، و لو كنا كذا راهو كذا، ما يفيدنا بشي
الي خلّاني نكتب الكلام هذا، هو انّو بعض النّاس تقلقت من بلغ وزارة الماليّة حول الهدف من التبرّع ل1818 لتلافي العواقب الصحّيّة "و الإجتماعيّة و الإقتصاديّة" لفيروس كورونا. يعني قالّك اذا موش للصّحّة لا... يا توانسة راهو الحرب الصّحّيّة لازمها قوّة اقتصاديّة و صلابة إجتماعيّة، يا توانسة رانا وحدنا، يا توانسة راهو وحدنا، راهو كلّ واحد لازمو يساهمو حسب قدرتو، و الميسورين معنيّين الف مرّة قبل المتوسّطين و الزواولة...راهو لازمنا نتضامنو و الا نموتو...
انا عملت الّي ضميري يقلّي أعملو لبلادي و بلّغت، هذا رايي، هو خطأ يحتمل الصواب كيما رايك ايها القارئ صواب يحتمل الخطأ
*1818*montant# |
مواطن من قفصة تم اكتشاف مرضه بفيروس كورونا نهار 02 مارس، اليوم الاعلان عن شفائه تماما و غياب الفيروس من جسده نهائيا. نأكدلكم انو فسخ الفيروس نهائيا من جسد الانسان موش ساهل.
شكرا لأطباء تونس.
هذا انتصار بسيط في معركة مرعبة، لكنه رغم كل شيء انتصار.
تحيا تونس. |
هذي حقيقة توجع في بلاد تقودها الشعبوية.
الطريق للجحيم مفروش بالنوايا الحسنة.
ارزنو، ارزنو رجاءا راهو القعباجي طريق خراب |
والله غريبة في هالبلاد، توا مكتب مجلس النواب يعمل ندوة صحفية فيها كل الكتل رغم التناقض السياسي، حاجة تفرهد عالقلب لبيان وحدتنا...
اما هاو نواب يقلك سنقدم للحكومات مقترحات بكذا، و الاخر يقلك سنطالب الفخفاخ بكذا، و الاخر يقترح كذا، و المكتب يطلب الاسراااع بالاتصال بالفخفاخ لتبليغه كذا!!!!
يعجبكشي توا!!!🤬🤬🤬... يهديكم، في كل ديمقراطيات العالم، الدساتير تعطي صلوحيات كبيرة لرأس السلطة التنفيذية عند الازمات... ما هياش فقط للفذلكة راهي، الازمات لا يمكن الخروج منها الا بقيادة واحدة تعطي اتجاه اتبعو الناس الكل... يهديكم، يجعل منكم، ياخي ماشي في بالكم قانون مالية باش تعملولنا فيه 317 مقترح تعديل كيما القانون الي فات؟؟؟ يهديكم ربي، رجاءا، موش دوركم توا راهو، يهديكم ربي، راهي كثرة الاراء خراب و تشتيت للجهود و للراي العام، راهي الادارة تغلي كفاءات و الحكومة موجودة، ماكمش اذكى منهم صدقوني ما باش تزيدوهم شي ما فكروش فيه ديجا، تبقى هوما يعرفو الاكراهات الكل اقتصاديا و اجنماعيا، يهديكم ربي راهو دور النواب في الازمات هذي هو اظهار مساندة تامة للحكومة و تقديم سلطة قوية للشعب باش يتبعها... يهدييييكم ربي ارحمونا من القعباجي، راهي الوضعية موش ناقصة |
اليوم في ايطاليا، كورونا حطمت الرقم القياسي متاع الوفايات في 24 ساعة: 368
كيفاش انجم نتصرف صحيح انا كمواطن في الازمة القادمة؟ مانيش باش نعاود نحكي على اجراءات الحذر و الوقاية و الابتعاد على التجمعات، هذي بديهيات اذا ما حاربناش عليها، يصبح الباقي عبث... باش نحكي على حاجة اخرى
في كل الجوائح الكبرى الي تواجه الشعوب، فما فئات اجتماعية و مهنية، يرجعلها دور جنود المشاة و التضحية دفاعا عن شعوبها:
في الحروب، تكون الجيوش و الامن في الواجهة، شفنا احنا في وضعيات العمليات الارهابية فما جنود و امنيين و حرس، في لحظة معينة، كان بينهم و بين ارواحهم عندهم خيار بين الاختباء و القتال و الموت، و واصلو القتال دفاعا عن تونس، و استشهدوا فداءا لها...
المرة هذي، جنود المشاة، باش يكونو اعوان الصحة بجميع انواعهم، و مصير شعب كامل متوقف على نتيجة معركتهم ضد الوباء... هذي المعركة المباشرة، لكن فما زادا جنود خفاء اخرين يعتمد عليهم النصر في المعركة القادمة.
انا كمواطن لا علاقة بهاته الفئات كيفاه لازمني نتصرف؟ شنوا معناها تضامن؟
اولا، لازمني نعمل المستحيل باش نعاون جنود الواجهة، اعوان الصحة، نعطيهم الاولوية في كل شي، و خاصة، في وسائل الوقاية، الي يقدر يشري الوسائل هذي و يعطيها لاي عون صحة في اونتوراجو، ما يوخرش... نعطيوهم الاولوية في كل شي، في النقل، في الصف في العطار، نعطيو الاولوية لعايلاتهم، نعاونوهم على قضيان شؤونهم و نوصلولهم الي محتاجينو اذا ولدهم او بوهم او بنتهم او امهم في خط المواجهة... هكا نحسسوهم اننا واعيين بتضحياتهم، و انو تضحياتهم من اجل الشعب هذا يقابلهم اهتمام و رعاية لاهلهم... هذي الطريقة الوحيدة لدفعهم للتضحية، هذي الطريقة الوحيدة لجعل لتضحيتهم معنى...
نفس الكلام هذا ينطبق على فئتين اخرين:
- سوّاق نقل البضائع بجميع انواعهم و عمال الموانئ و المطارات و عمال الشحن في اي مكان، هاذم باش يمثلو اهم عنصر في حال وصلنا لوضعية البقاء في الديار، هاذم باش نستحقولهم بشكل كبير جدا، باش البلاد ما تتقطعش و التزويد بالمواد الغذائية و المحروقات ما ياقفش، هاذم ايضا لامنا نتصرفو على اساس عايلاتهم هوما عايلاتنا، و اعطاءهم الاولوية في توفير كل شي ينجم يوفرو رب العايلة الي موجود مع عايلتو
- عناصر الامن و الجيش، الي حتى لو تفرضت على الناس الكل البقاء في ديارهم، هوما باش يبقاو في الشارع و على الحدود، عايلاتهم، هوما اول هاجس ليهم، و احنا الي مسؤولين عليهم، الي يعرف حد في اونتوراجو منهم، عايلاتهم مسروليتنا...
فما برشا فئات مهنية اخرى مهمة جدا في المرحلة القادمة، و في الواقع، كل من في امكانو باش يخدم، لازمو يخدم، خاطر اي عمل، راهو بالنهاية مساهمة في المجهود الوطني لمقاومة الوباء بطريقة مباشرة او غير مباشرة. لكن الثلاثة فئات الي ذكرناها، هذي اول فئات في الواجهة، و باش تواجه فعلا دون خوف، لازمهم يعرفو انو شعبهم معاهم و مع عايلاتهم، خااااصة مع عايلاتهم...
جمعتين لتالي، قبل ما يُظهر للعالم هول الشي القادم، هبطت ستاتي الدكتور حاتم الغزال الي يطالب بغلق كل شي خاطرنا غير قادرين على مكافحة الوباء، وقتها برشا اتهمونا بالتهويل... و الحال الان هاكم تشوفو فيه في اعتى دول العالم...
الصفحة هذي عمرها ما كان عندها هدف من اي نوع غير تونس، كي عملتها، عملتها لتونس، و واصلت فيها من جهدي و وقتي لتونس فقط، لا عمري نهار لوجت على عدد الي يتبعو فيها (عندها عشرة سنين تقريبا وصلت 100 الف بالروح😁)، قمعت قد ما نقدر اي ميولات سياسية عندي و خليتها بعيد، لا علاقة باي حزب او مال او اعمال...
حاليا نشوف في خطر كبير قادم على البشرية بكلها، عندي خيار بين الصمت و عدم المجازفة بالمصداقية، او التصريح بكل ما نراه بعد ما نعمل المستحيل للتثبت من مصداقيتو (و نأكدلكم اني و الحمدولله بفضل امي و بابا الي قراوني عندي ما يكفي من الكفاءة باش نتبين الصحيح من الغالط و ما نهبط الا متأكد منو 1000%)، و نتحمل اي كلام جارح على التهويل او البحث عن الbuzz...
في الاخير، قررت قول كل ما اعتقد انو صحيح بعد التثبت فيه من مصادر عدة. و خلي يصير الي يصير... المهم كي نحط راسي على المخدة، نحس روحي عملت الي نقدر لبلادي
على خير يا توانسة.
ربي يحفظ بلادنا. رانا وحدنا، و ما نمنعو الا مع بعضنا. |
تقديرات عشرة خبراء عينهم ماكرون نهار الاربعاء الي فاتت لتقييم الخسائر البشرية المتوقعة في فرنسا:
اسمعوني مليح يا توانسة:
احسبوها بالعقل:
- اذا تهويل و طلع تهويل صحيح، انت ربحت كي خفت و طبقت الاجراءات الحكومية باش تحمي روحك و تحمي العزاز عليك
- اذا تهويل و التهويل طلع غالط، انت ما ربحت شي، لكن ما خسرت شي زادا.
نهار الاربعاء الي فاتت، الرئاسة الفرنسية طلبت من فريق يتكون من 10 خبراء في البيولوجيا و الطب و الاحصاء، باش يعطيوه تقييم للخسائر البشرية في حال ما يتمش تطبيق اجراءات وقاية و عزل صارمة جدا، التقييم هذا تحصلت عليه جريدة lemonde الفرنسية و نشرتو اليوم:
في صورة الاستهتار و عدم اتخاذ و تطبيق الاجراءات، فإنو الخسائر في اتعس سيناريو ةبائي باش تكون وفاة بين 300 الف و 500 الف فرنسي، و في أوج الوباء، لازم يكون على ذمة المنظومة الصحية الفرنسية بين 30 الف و 100 الف غرفة انعاش لمواجهةكورونا فقط....
هذا في فرنسا، الي عندها من افضل المنظومات الصحية في العالم.
المصدر:
https://www.lemonde.fr/planete/article/2020/03/15/coronavirus-les-simulations-alarmantes-des-epidemiologistes-pour-la-france_6033149_3244.html?utm_campaign=Lehuit&utm_medium=Social&utm_source=Facebook
في تونس اذا نواصلو في استهتارنا، ريي يقدر الخير و اكهو.
السيناريو الوحيد الي الناس تنجم تفهم بيه بطريقة محسوسة و الي انجمو نوصلولو اذا واصلنا الاستهتار، قريتو في فايسبوك، و هو مرعب و واقعي جدا حسب رايي:
عندك شكون من عائلتك مرض برشا و وصل مرحلة حرجة، تطلب الاسعاف ما يجاوبوكش، تخرج تلوج تاكسي باش توصلو للسبيطار ما تلقاش، في الاخر اتدبر وسيلة نقل، تمشي للسبيطار، يقولولك ما فماش بلاصة، معبي، تتعدى للكلينيك، كيف كيف، complet... نفس الاجابة ؛ ما عندنا ما نعملولو، هز روح بيه، ريي يفرج... تروح بيه و تغزرلو يموت قدامك، و في الواقع انت قتلتو، انت الي عديتو، خاطر رفضت اتطبق اجراءات بسيطة، و تمسخرت و ما حبيتش تفهم...
مأساة تونس، هي اننا ما انجموش نبطلو الخدمة، اذا نبطلو الخدمة، نموتو بالجوع اصلا. لذا يهديكم، الالتزام بالاجراءات الرسمية و خاااااصة، التضامن، باش نمنعو، فقط التضامن و عدم اتباع منطق "نفسي نفسي لا ترحم من مات" خاطر وقتها الموت باش يمس الناس الكل.
الله يحفظ تونس، يا توانسة فيقو، يا توانسة خافو، خاااافو، الي خاف سلم. |
تم.
تحيا تونس |
وزارة المالية بلاغ رسمي :
Officiel
بلاغ: التبرّع لفائدة صندوق مقاومة وباء الكورونا والحدّ من تداعياته الاقتصادية والاجتماعية
تعلم وزارة المالية أنه تم إحداث صندوق مقاومة وباء الكورونا والحدّ من تداعياته الاقتصادية والاجتماعية.
وستخصص موارد هذا الصندوق لدعم جهود الدولة في التوقي من انتشار هذا الوباء والحد من تداعياته على المستوى الاقتصادي والاجتماعي والصحي.
وللتبرع لفائدة هذا الصندوق تضع وزارة الماليّة على ذمّة المواطنين والمؤسسات الوسائل التالية:
• تحويل المبلغ المتبرع به على الحساب البريدي رقم 1818 أو إيداع التبرع بمكاتب البريد على كافة تراب الجمهورية.
• إرسال ارسالية قصيرة على الرقم 1818 عبر منظومة USSD : إرسال *1818*المبلغ بالمليمات# مثال: *1818*5000# ويعني تبرّع بقيمة 5 دنانير.
• بالنسبة للتونسيين المقيمين بالخارج يمكنهم التبرّع بواسطة تحويل بنكي لفائدة حساب الصندوق المودع بالبريد التونسي تحت رقم RIB: 17000000000000181817
• وتجدر الإشارة إلى أنّ جميع مبالغ التبرّع سيقع إيداعها في الصندوق كاملة دون اقتطاع الضريبة والمصاريف المحمولة على الإرساليات.
وتفاديا لكلّ خلط، تؤكّد الوزارة أنّ وسائل التبرّع هذه لا غير هي التي وضعتها الدّولة التونسيّة للتبرّع لفائدة الصندوق المذكور.
المصدر
الصفحة الرسمية لوزارة المالية:
https://www.facebook.com/1467585580210954/posts/2274591922843645/ |
السلام عليكم
نشوف في برشا نوامر SMS تدور لمساعدة مجهود تونس في مقاومة كورونا.
و نشوف خاصة في رغبة صادقة من برشا عباد انها تعاون بلادها.
لكن نردو بالنا، ساعة لتالي، وزير الصحة قال "سيقع تمكين ..." يعني في المستقبل... يعني لحد الان ما فما حتى وسيلة رسمية تم الاعلان عليها. لذا نردو بالنا و ما نطيحوش في اي فخ قد تنصبه النفوس المريضة... ما نعرفش، النومرو الي قاعد يدور توا صحيح و الا غالط، ممكن الاعلان فقط مازال ما تمش، لكن لو الرقم صحيح، و الناس عرفاتو قبل ما يتم الاعلان عليه، هذي بوادر فوضى عارمة في التنسيق بين مختلف المتدخلين، ما تبشرش بخير في قيادة الازمة...
طريقة مساعدة تونس على مواجهة الكارثة مازال ما تمش الاعلان عليها. و الاعلان سيصدر عن الهيئات الرسمية و من طرف وسائل اعلام ذات مصداقية.
حاليا، طريقة مساعدة ارواحنا الوحيدة، هي الالتزام بقرارات الدولة و التصدي على قدر الجهد لكل جراثيم الاستهتار و الجهل. |
صباح التور
البارح: اجتماع كل وزراء الصحة السابقين مع الوزير الجديد لتدارس خطة مقاومة كورونا.
نحبها تونس |
الناس الي تطلب مني نحكي على الاثار الاقتصادية لكورونا على تونس، على راسي و عيني، تبقى لازمنا نفهمو زوز حاجات:
اولا، تونس في وضعية واحد معرض لخطر الموت اليوم، و عارف عندو مشاكل مادية كبيرة باش تجيه غدوا... اي منطق عقلاني يقول انو الاولوية التفكير كيفاش نمنعو من الموت اليوم، و التفكير في شنوا باش يصير غدوا يصبح نوع من الرفاهية التافهة... احنا قادمين على وضع خطير جدا، و الوضع هذا يصبح اخطر لما جراثيم الاستهتار (الي موجودة في كل الشعوب، و عندنا بشكل اكبر للاسف) ترفض الالتزام بالاجراءات الي تعملها السلطات، الوضع هذا يصبح اخطر، لما نقابلو اي اجراء بتهكم و بمزيد تطييح ثقة التوانسة في قيادتهم وقت الازمات... و اول مسؤول على الحكايات هذي حسب رايي، هي الناس الواعية الي ما تتكلمش و ما توعيش محيطها، الناس الواعية الي تسكت، هي سبب الخراب الاصلي... فما تفصيل بسيط نحب نقولو في موضوع الحجر الصحي في المنزل، انانية البشر ممكن تخليه يقول "ما يهمنيش، انا ديجا مشكوك في مرضي، دونك ان شاء الله تخلى"... انا مستغرب كيفاه الومضات التحسيسية ما تفيقوش انو حظوظ مداواتو و منعانو من الموت هو بيدو، تقل برشا كل ما كثر عدد المصابين، خاطر اكبر سبب في الوفايات بكورونا موش الفيروس، بل هو كثرة عدد المصابين في فترة قصيرة، الشي الي يخلي عدد غرف الإنعاش غير كافي لانقاذ الناس الكل.... قولولو انو خروجو و عدوتو لغيرو، هو بكل بساطة ترفيع كبير في حظوظ وفاتو، توا يترص...
الحاجة الثانية الي تخليني نرفض الحديث في الموضوع من الجانب الاقتصادي، هو شبه استحالة تقييم الاثار او التنبؤ بمداها، الوضعية هذي ما عرفتهاش البشرية منذ الانفلوانزا الاسبانية عام 1918... حد ما يعرف حجم الخراب الاقتصادي الي باش يعملو الفيروس هذا خاطر بكل بساطة حتى منظمة الصحة العالمية ما تعرفش وقتاش يوفى من العالم او وقتاش يلقاولو تلقيح... الشي المؤكد اليوم، هو انو الاثر باش يكون مأساوي، لانو فما قطاعات ظاهر باش تتخرب، اولها السياحة طبعا، و لكن المؤكد ايضا، انو كل القطاعات في تونس باش تتمس خاطر الي باش يتضرب هو الاستهلاك، قلة الاستهلاك يعني تجارة كاسدة، يعني بطالة التاجر و صنّاعو، و تجارة كاسدة يعني ما عادش طلب على المصانع بجميع انواعها، يليه صعوبات للشركات، يليه عدم قدرة على سداد ديونها للبنوك، يليه عجز البنوك عن تمويل شركاات اخرى و عن تمويل الفلاحة، و عن تمويل الدولة، و شيئا فشيئا تكبر كرة الثلج، ثم بطالة ثم فقر... هذا على المستوى الداخلي فين الاستهلاك يشكل محرّك اكثر من 60% من منتوجنا الداخلي، لكن الاخطر هو المستوى الدولي و كساد اقتصادات البلدان الي نصدرولها، هذيكا ايضا باش يتضرب فيها الاستهلاك، و نقص الاستهلاك يعني نقص طلب على منتوجاتنا الي نصدروهالهم، و تتضرب ايضا ماكينة التصدير اهم مصدر للعملة الصعبة لبلادنا، يليه صعوبة في توفير اهم المواد من الخارج كيما الادوية او المحروقات او القمح او التجهيزات و غيرهم، لذا لو جيت مكان الحكومة، كنت نوجه كل طاقاتي لحماية الشركات المصدرة و التصدير من عواقب هذه الكارثة.... سيناريو اسود؟ صحيح، لكنو وارد، قلت وارد و ما قلتش مؤكد، خاطر حد، حد ما ينجم يتنبّأ مسبقا بحجم الهول الاقتصادي الذي سنواجهه... والله صدقوني الموضوع تالمون معقد، لدرجة اني كي نسمع الي يتفافاو عليه نقعد نضحك وحدي.... حاليا نعرفو حاجة برك: الاثار ستكون وخيمة، و الشي الوحيد الي انجمو نعملوه، هو حساب الخسائر لما تصير، و شخصيا، نعطي الثقة في خبراء وزارات المالية و البنك المركزي لمحاولة تخفيف الخسائر بلاإجراءات الي في قدؤة تونس و هي في وضعها هذا و هي في حالة حرب ....
نرجع للاهم، الاهم هو حياتنا اليوم... الصباح هبّطت تصويرة علم تونس و حكيت على التضامن... برشا كالعادة ما عجبتهمش و قالك هذي شعارات (على اساس يتوقعو من صفحة فايسبوك باش تاخو قرارات تفرضهم على الدولة و تحل بيهم المشكل).... الي حبيت نوصلهولكم يا توانسة، هي اننا المرة هذي وحدنا، اذا قبل عندنا امل في مساعدة خارجية، المرة هذي، كل دولة بما فيها العظمى لاهية في همها، (ايطاليا طلبت مساعدة دول الاتحاد الأوروبي، قالولها "ربي معاك")، المرة هذي وحدنا يا توانسا، و صدقوني، اذا ما نفهموش انو نجاتنا مرتبطة بتفكيرنا كوحدة متضامنة، فلن ننجو من هذه المأساة، الا بخسائر بشرية مرعبة، معركتنا هي التالية: الفيروس باش يضرب عدد كبير، لا مفر من ذلك، لكن الي يعمل الفارق، هو يا ترى العدوى تصير على فترة طويلة او قصيرة، اذا عدد المرضى يتقسم على فترة طويلة (و هذا ما يصير الا بمجهودات حذر و وقاية جبّارة)، المنظومة الصحية تنجم تقاوم و سنحد من الخسائر البشرية، و اذا ما يتمش احترام الاجراءات الحكومية، و تصير عدوى كبيرة في وقت قصير، منظومتنا الصحية ستنهار و الموتى باش يكونو الاف .... تذكرو، و ذكرو، الراية متاع تونس تجمعنا، و اذا ما تعاوناش و ما سعيناش و ما دفعناش لتطبيق اجراءات الوقاية بكل قوة و صبر، سنضيع....
اخيرا يالي تقرالي، يالي واعي و فاهم رهانات المرحلة، انت اول سبب في الخراب اذا تسكت، اذا ما توعيش، اذا ما تتحركش و ما تدفعش اونتوراجك للتحرك في الاتجاه الصحيح....
ربي يحفظ تونس،
على خير |
صباح النور
تذكروا، هذه الراية تجمعنا، تذكروا و ذكّروا، اننا واحد مهما اختلفنا اليوم، تذكروا ان تضامننا اليوم هو دفاع عن وجودنا و تصرّفوا على هذا الأساس، تذكروا و ذكّروا، هذه الراية تجمعنا.
نهاركم زين يا توانسة، |
كورونا
اوافقه تماما، نتمنى مسؤولينا يفهمو ان التدرج هو مجرد تأجيل و تضخيم للاثار الاقتصادية المستقبلية :
كتب الدكتور حاتم الغزال استاذ طب تونسي بالمستشفى العسكري بالرياض:
اصبحت اليوم كامل ايطاليا في حالة شلل تام و السلطات تطلب من المواطنين البقاء في منازلهم. نفس الشيء سيحصل في بقية اوروبا بعد أسبوع و هو ما حصل في الصين منذ شهرين و في كوريا منذ شهر.
لمذا وصلوا الى هذه المرحلة ؟
وصلوا الى هذه المرحلة لانهم ببساطة طبقوا بطريقة غبية التوصيات المعتمدة عادة في مجابهة الأخطار و التي تعتمد على التدرّج من المرحلة 1 الى 2 الى 3 حسب تطور عدد الحالات. هذا التدرّج في التعامل مع الوباء الحالي اثبت عدم جدواه في كل البلدان التي طبقته و لذلك فإن عدة دول اختارت في الأسبوع الماضي الانتقال مباشرة الى المرحلة 3 و ما بعدها رغم الأضرار الاقتصادية التي تنجر عنها و لكن هذه الأضرار على المدى المتوسط و البعيد اقل بكثير من أضرار الوصول الى حالة الشلل الكامل. من أجل ذلك قررت السعودية مثلا منع العمرة و هي التي تدرّ المليارات يوميا و تشغّل عشرات الآلاف و قررت الإمارات إلغاء اكثر من 50 مؤتمر دولي و تضاهرة رغم ان اقتصادها يعتمد اساسا على مثل هذه الخدمات و قررت 17 دولة وقف الدراسة و كل اشكال التجمعات و هي لا تزال في ما يسمى المرحلة 1.
الحكومة التونسية تتعامل مع الوضع بنفس الطريقة الأوروبية الخاطئة و تتبع اتباعا أعمى سياسة المراحل التي ستوصلنا الى نفس الكارثة و لكن بامكانيات مواجهة اقل بكثير من أوروبا.
اوقفوا حالا المدارس و كل اشكال التجمعات و اكبحوا الى اقصى درجة ممكنة التنقلات من و الى الخارج و اجبروا القادمين من الدول ال20 الاكثر خطرا على القيام بالتحليل الجيني لكورونا قبل قبولهم على متن الطائرات و اجبروا بقية الوافدين على اتباع الحجر الصحي مهما كانت الدولة القادمين منها و اوقفوا صلاة الجمعة و امنعوا الشيشه بالمقاهي و اغلقوا قاعات الرياضة و السنما و ملاهي الأطفال و امنعوا الرحلات الترفيهية الداخلية و تأجير الحافلات السياحية خلال شهر .... لن تكون نهاية العالم إذا فعلتم ذلك و سيكون افضل بكثير من ان تغلق الإدارات و المصانع و الشركات و البنوك و المقاهي و المطاعم و تجلسوا في بيوتكم في بداية الشهر القادم.
المصدر:
https://m.facebook.com/story.php?story_fbid=10221748022159773&id=1532560028 |
اكثر حاجة سمعناها بعد الثورة (خاطرها فكرة ساهلة و ما تستحقش برشا معرفة) هي ضرورة تنويع الاسواق متاع تونس و التوجه نحو افريقيا أساسا... خرافة سمعناها من الناس الكل بدون استثناء...
توا سنوات، فما عمل كبير صار في افريقيا لبناء منطقة تبادل تجاري حر في افريقيا، و شيئا فشيئا بدات الفكرة تتكرّس و تخلقت البوادر الاولى لمنظمة التبادل التجاري الإفريقي الحر.
الفكرة تقوم على زوز مبادئ أساسية:
1- خفض تدريجي لمعلوم الديوانة على السلع الافريقية الي يتم تبادلها بين الدول بنسبة 90% على عشرة سنين
2- توحيد الموقف التجاري و الديواني عند التعامل مع كل الدول و المنظمات الي تحب تتعامل مع الدول المنضوية تحت منطقة التبادل الإفريقي الحر.
الجمعة الي فاتت في مجلس نوابنا الموقر، تم رفض المصادقة على اتفاقية الإنضمام الى منطقة التبادل الحر الافريقية، 28 دولة ديجا فاتونا، و احنا هانا قاعدين...
المخزي، هو انو عديد الاحزاب الي نفختنا بضرورة تنويع معاملات تونس و التوجه الى افريقيا، تميزت بغياب نوابها عن التصويت، و نواب احزاب و كتل اخرى، رفضت المصادقة اصلا و احتفظت بصوتها او ما جاتش اصلا، و هوما بيدهم، توا يخرجولنا في الاعلام يحدثونا على اهمية افريقيا... يعني ناس تعمل في السياسة دون اي تقدير لمصلحة بلادهم... ناس تعارض في الحكومة حتى لو تضر بلادها... طبعا باش نلقاو عبيد الاحزاب يعطيونا في نظريات على عدم جاهزية تونس للتبادل الحر (يعني بعد 20 سنة من التبادل الحر مع أوروبا، ظهرنا موش جاهزين لافريقيا) و ما يهمهش انو الحكاية باش تصير على عشرة سنين، و فما زادا عباقرة يقلك التبادل الحر موش باهي اصلا، على اساسا سوق تونس فيها 300 مليون رقبة و تسمح بتكوين اقتصاد قوي ما يتعامل مع حد...
الجدول الموالي، يعطينا شكون صوت مع و شكون ضد |
افلاس لبنان:
رسمي: الحكومة اللبنانية تعلن منذ لحظات افلاسها و عجز لبنان عن خلاص قسط ديون واجب خلاصه يوم 12 مارس...
العاقبة الفورية لهذه الوضعية ستكون انهيار بأكثر ب40% لسعر الليرة اللبنانية مقابل الدولار، و ارتفاع اكبر و فجئي في الاسعار و ارتفاع نسبة الفقر الى اكثر من 50% (35% حاليا)... الشعب اللبناني قادم على ايام سوداء ربي معاهم مساكن.
سنعود للموضوع بتفاصيل الفلاقي قريبا. |
السلام عليكم
حسب موزاييك، الجرثومتين الارهابيتين نَفَقَت (فعل يصف موت الدواب و الهوائش) في العملية التفجيرية في البحيرة 2.
الجرثومتين نفقت.
أما البشر، عندنا استشهاد أمني تونسي دفع دمه من اجل شعبه (ربي يرحمو و يصبر عايلتو) و عندنا 4 امنيين توانسة و مواطنة تونسية اصاباتهم متفاوتة. يا رب احفظهم و اشفيهم.
التمثيلية الديبلوماسية التي قد تكون مستهدفة بالعملية، لم يطلها اي مكروه و لو من بعيد جدا.
تونس و رجال تونس قادرين على تأمين ممثلي و ضيوف العالم في كل شبر من ارضنا.
تحيا تونس مقبرة جراثيم الدم. |
السلام عليكم
الهلع و الحديث في غير الاختصاص قد يقتلانا قبل كورونا
الكل يبارتاجي و الكل يصرح و الكل يحلل في حالات كورونا و في خطورة كورونا و في طريقة التعامل مع كورونا و الكل يفتي و يعطي في رايه في قرارات السلطات حول كورونا، الكل يشكك في اي قرار او تصرف، و هذي اسهل طريقة للهزيمة امام كورونا....
"Les réseaux sociaux ont donné le droit à la parole à des légions d'imbéciles qui avant ne parlaient qu'au bar et ne causaient aucun tort à la collectivité. On les faisait taire tout de suite. Aujourd'hui ils ont le même droit de parole qu'un prix Nobel."
Umberto Eco:
الحرية على الفايسبوك، كيف تساوت قيمة الخطابات رغم اختلاف أصحابها؟
انتهى العصر الجميل لعشقنا للملابس الجاهزة، و الأكلات الجاهزة، و بدأ عصر مرعب اضفنا فيه لما سبق، عشقنا للافكار الجاهزة، نحن نعشق كل ما هو سريع التحضير و سيّئ التحضير، كل ما هو ذو استعمال واحد، نثرثر، نتسابب، ننتفض، ثم ننسى الى ان نعيد الكرّة... الامرّ و الاخطر لما مررنا للافكار الجاهزة، هو تساوي قيمة الخطابات مهما كان قائلها (و لا اتحدث هنا عن الجدران الشخصية للمواطن العادي، بل عن كل الصفحات مهما كانت، و عن جدران الاشخاص المعروفين سياسيا او ثقافيا او مدنيا او رياضيا او صحافيا)، أي تفاهة حول كورونا او حول الإصابات بكورونا، تُنشر في اي صفحة او عند واحد من هؤلاء، تصبح حقيقة عند العديدين و تُبنى عليها مواقف جزء من الراي العام... هل هذه حرّية؟ دون معدن؟ دون مادة؟ دون عمق؟ هل مازالت هذه حرية تعبير؟...
الموضوع ليس مطروحا في تونس فقط، بل على المستوى العالمي، ما أتت به شبكات التواصل الاجتماعي، يمثل منعرجا جبّارا في تاريخ البشرية، اذ لأول مرة، خرجت صناعة الراي العام من أيدي النخبة (ثقافية، اقتصادية، إعلامية، ايديولوجية... اي نخبة) او السلطة، لتصبح بيد الشعوب... الامر في ظاهره ايجابيات صرفة، و في باطنه محيط مرعب تختلط فيه الحقيقة بالخبال و الخيال، لان الكل اصبح يفتي في كل شيء، و الكل يتأثر بكل شيء، وضاعت الحقيقة و المبادئ الي يُفترض ان تكون الدفّة العليا لتوجيه الراي العام... نعم، عبر تاريخ البشرية، حتى النخب و السلط اقترفت و ستتقترف مستقبلا خيالا و خبالا لتوجيه الراي العام، لكن الفرق هنا، ان السلط الغاشمة ينتهي بها الامر الى فقدان مصداقيتها امام شعوبها مهما قالت، فضلا عن ان الباحث في التاريخ البشري، يعلم مصدر الخيال و الخبال، و عاجلا ام آجلا، فإن هذا المصدر يُحاسب شعبيا او تاريخيا...
مأساتنا اليوم، هي ان المصدر مبني للمجهول، ان هي الا تراكمات من هذا و ذاك توجهها قذارة لوبيات ايديولوجية او دينية او سياسية او إقتصادية او جهوية او قطاعية، قد لا تؤثر في الرأي العام كله، لكنها تشتّته، و تمنع حتى اجتماعه على البديهيات المبدئية كحقوق الانسان و الوطنية و حتمية البناء الجماعي...
حتمية البناء الجماعي... هنا مربط الفرس، ان كل ما يحصل الان من فوضى اعلامية (بالمعنى الحرفي للكلمة و لا بمعناها المهني)، يمثل عقبة مرعبة امام حتمية البناء الجماعي الذي يستحيل دون راي عام متفق في غالبيته القصوى على البديهيات المبدئية، يستحيل نتجاوزو ازمة كورونا بالطريقةهذي ...
انا لا ادعو لحل معين لهذه المعظلة، لانني لا اعلم لها حلا...انا فقط ادعو ان نقف و نفكر، لان ما يحصل الآن طريق سيّارة نحو تدميرنا الذاتي... |
إعادة
الياس الفخفاخ و ال873 مليون دينار الضائعة...
السلام عليكم
هذا موضوع تنشر اول مرة في الصفحة نهار 16 فيفري 2016، في قلب البوليميك الي خرجت بعد صدور تقرير محكمة الحسابات حول غلق ميزانية 2013 (صدر في اخر 2015) و تفهم منو وجود عمليّة تبخر مبلغ بقيمة 873 مليار هي باقي بيع اتصالات تونس، من ميزانية الدولة 2013، اي في عهد وزير المالية الياس الفخفاخ:
873 مليار
امام تفاقم الزّوبعة حول نقطة معيّنة في تّقرير محكمة الحسابات حول غلق ميزانية 2013، و المتعلقة بباقي مداخيل تخصيص اتصالات تونس، قرّرنا اليوم نفركو رمّانة الـ 873 مليار، الي أصبحت حديث الرّأي العام في تونس...
نبداو كالعادة بالسّاس، دائرة الحسابات، هي هيكل عمومي، مهمتو، مراقبة حسابات الدّولة، و حسابات كلّ المؤسسات التّابعة للدّولة... و من جملة الأعمال الرّقابيّة لهالدّائرة، مراقبة حسابات ميزانيّة الدّولة، بعد ما تتنفّد هالميزانيّة... للتّبسيط، قانون الماليّة 2013 مثلا، فيه تقديرات لمصاريف و مداخيل الدّولة التّونسية لعام 2013... تقرير غلق ميزانية 2013 فيه، الأرقام الي صارت فعليّا عام 2013 مقارنة، بالتوقّعات الي كانت موجودة في قانون الماليّة 2013... و تقرير غلق الميزانيّة هذا، تقرير غلق الميزانية تعملو دائرة الحسابات، و تثبّت فيه بالتّفصيل، و تثبّت خاصّة، في احترام الإجراءات الإدارية، و القانونية، و قواعد المحاسبة، لمّا الدّولة صرفت ميزانيّة 2013... و دائرة الحسابات، راهي صارمة جدّا في تقييمها، يعني، تسمّي أي إخلال بالإجراءات، كبير و الا صغير ... و دائرة الحسابات راهي فخر لبلادنا هذي، المهم نفهمو كلامها فهم صحيح...
نتعدّاو للنّقطة الي فيها المشكل، تقرير دائرة الحسابات حكى عال873 مليار مرتين... مرّة أولى، في ملخّص الاستنتاجات متاع التّقرير، في الصّفحة عدد 10، و يقول حرفيّا:
"ويجدر التذكير، بأنّ عائدات فتح رأس مال شركة إتصالات تونس بنسبة 35 % في سنة 2006، كانت بمبلغ 3050 مليون دينار، علما، بأنّ المبلغ المتبقى من هذه العملية، يساوي 873 م.د، غير أنّ حساب سنة 2013، والوثائق المصاحبة له، لا يتضمّن مبالغ بهذا العنوان." ...نردّو بالنا هوني، راهو كي قال... " أنّ حساب سنة 2013، والوثائق المصاحبة له، لا يتضمّن مبالغ بهذا العنوان" ... موش يقصد في الحساب الي محلول في البنك المركزي، يقصد في الحساب العام للدّولة... و الدّليل على كلامنا، هو انّو في المرّة الثّانية، الي تجبدت فيها النقطة هذي في التّقرير، و الي هي في تفاصيل التقرير في الصّفحة عدد 47... يقول حرفيّا.... "علما بأن المبلغ المتبقى من هذه العملية 873 مليون دينار، لم يتمّ إدراجه بالميـــــزااااااانيّة"... يعني الحكاية الكلّ، مجرّد قواعد إجرائيّة، و موش فلوس تبخرت... دائرة الحسايات، تقول انّو ما أعطاوهاش وثائق، تورّي انّو المبلغ هذا موجود، لكن ما قالتش أنّو الفلوس تبخرت...
و هاو دليل اقوى، في الهامش متاع المرتين الي تجبد فيهم الموضوع في التّقرير، دائرة الحسابات، و لتأكيد كلامها، على أنّو بقاو 873 مليار من مداخيل خوصصة اتّصالات تونس، تستشهد بالتّقرير السّنوي للبنك المركزي لعام 2013، و الي فيه حسابات المركزي الكلّ، و الي مصادقين عليه دون تحفّظ، زوز خبراء محاسبين، هوما السّادة، شريف بن زينة و مراد قلّاتي.... و لمّا نمشيو للصّفحة 171، من تقرير البنك المركزي 2013، نلقاو هال873 مليار، موجودين، و في بلاصتهم...
نزيدكم، الفلوس متاع خوصصة اتّصالات تونس، جبدنا منهم زادا في 2014 لتدعيم الميزانيّة.... و عمّقنا البحث من جيهتنا، و جبدنا تقرير البنك المركزي 2014، و الي كيف كيف، فيه الحسابات المصادق عليها من طرف السّادة الخبراء المحاسبين الي سمّيناهم، و لمّا نمشيو للصّفحة 193، نلقاو أنّو الباقي من عائدات تخصيص اتصالات تونس، موجودين في حسابات البنك المركزي، و كانو 873 مليار عام 2013، و كي زدنا جبدنا منهم لتدعيم ميزانيّة 2014، أصبحوا 370 مليار....
نزيدكم باش تطمانو، آخر نشريّة للإحصائيّات الماليّة أصدرها البنك المركزي، هي النّشرية عدد 192، بتاريخ أكتوبر 2015... و كي نمشيو للصّفحة 3 من هالنّشريّة، نلقاو هال370 مليار مازالت موجودة في وسط rubrique اسمها Mise à disposition...
الحاصل، الفلوس موجودين و ما تبخروش، اما بلادنا تعاني فوضى التخضريط و الاشاعات دون اي خبرة تقنية تسمح بتفسير الحقيقة و الله يحسن العاقبة...
في لامان... |
السّلام عليكم
كالعادة، اقراو هوني قبل ما تمشيو للتّصويرة...
شفنا في آخر مقال، مساهمة كلّ حكومة من حكومات بعد الثّورة في التّرفيع في التّداين الخارجي، لكن قلنا خاصّة انّ المهمّ موش قدّاش تسلّفت فلوس، وانّما شنوّا عملت بيهم... و الّي يعمل الفارق هوني، هو قدّاش كلّ حكومة خصّصت للإستثمار العمومي في ميزانيّة كلّ سنة حكمت فيها...
و كي نقول الإستثمار العمومي، مقصود بيه البنية التّحتيّة في الطّرقات و الوحدات الصّحيّة و التّعليميّة و التّجهيزات الثّقيلة و المشاريع الكبرى الّي تعملها المؤسّسات العموميّة بتمويل مباشر او غير مباشر من الدّولة... هالنّوع من الإستثمارات عندو زوز فوائد حيويّة لكلّ بلاد:
أوّلا، الإستثمارات هذي كبيرة، و تتمّ عن طريق بااارشا شركات خاصّة و عموميّة تخدّم شركات خاصّة، و العمليّة هذي تخلق مواطن شغل حقيقيّة في القطاع الخاصّ و تخلق قيمة مضافة و مداخيل للأفراد و الشّركات، يخلصو عليها ضرائب و يرفعو من مداخيل الدّولة و يعاونوها على مجابهة مصاريفها في الأعوام الموالية
البنية التّحتيّة لمّا تتمّ، تخلق فرص كبرى لتسريع و تسهيل التعاملات الإقتصاديّة و بالتّالي تخلق حيويّة اقتصاديّة اكبر و حكم معاملات اكبر بين كلّ المتعاملين الإقتصاديين و تخلق ثروة للأجيال القادمة...
و باش ما ندخلوش في بوبلي التضخّم، و الحكومة الّي صرفت اقلّ تقلّك انا الّي صرفتهم في وقتي يجيو قدّ الّي صرفوهم الّي بعدي لو انّحّيو اثر التضخّم، و باش انّحّيو مشكلة كلّ حكومة باش تقلّك انا هذاكا الّي عندي موارد وقتها، مقارنتنا باش تكون على حاجة برك:
في الميزانيّة الّي عملتها كلّ حكومة، قدّاش الحصّة الّي تمّ تخصيصها للإستثمار، و باش انّحّيو بوبلي انّو كلّ حكومة تقول آنا عامتها رسّاتلي نخلّص في أقساط كبيرة لديون الحكومات القديمة هذاكا علاه ما بقاليش باش نستثمر، نحّينا فلوس خلاص أقساط الدّيون القديمة قبل ما نعملو المقارنة... باش نشوفو الحصّة الّي خصّصتها كلّ حكومة للإستثمار بعد خلاص اصل الدين، يعني كلّ حكومة قدّاش خصّصت فلوس استثمار عمومي، من الفلوس الّي بقاتلها بعد ما خلصت أقساط الدّيون القديمة ...
توّا تنجمو تمشيو للتّصويرة...
المصادر: هي بيدها متاع مقال البارح
عل خير يا توانسة |
السّلام عليكم
قدّاش كلّ حكومة من حكومات بعد الثّورة، لجأت للتّداين الخارجي؟
اقراو قبل ما تمشيو للتّصويرة...
توّا بعد ما خرج تقرير تنفيذ ميزانيّة كامل سنة 2019، الّي فيه بالدّينار قدّاش صرفنا، و قدّاش اتدّاينّا دين داخلي و خارجي، و قدّاش لمّينا ضرائب، انّجمو نعملو مقارنة للتّداين الخارجي لكلّ حكومة من حكومات بعد الثّورة...
الحقيقة المقارنة صعيبة و تطرح عديد الأسئلة و العقبات الّي يلزم حلّها قبل المقارنة، باش نوصلو لوضعيّة مقارنة عادلة أقصى ما يمكن...
العقبة الأولى، هي انّو كلّ حكومة، باش تقول انا تسلّفت اكثر من الخارج، خاطر في وقتي آنا جاو خلاصات أقساط قروض قديمة خذاتهم حكومات قبلي، و بالتّالي اضطرّيت نتسلّف أكثر من حاجتي، باش نخلّص القديم، و نفضّل حويجة نغطّي بيها مصاريف ميزانيّة عامتها...
الحلّ الوحيد للعقبة الأولى، هو انّي في كلّ عام نحسب الصّافي الّي تزاد، بمعنى قدّاش عامتها الحكومة تسلّفت من الخارج، و قدّاش عامتها خلّصت للخارج، الفارق بيناتهم، هو الّي زادتّو الحكومة هذيكا للمديونيّة الخارجيّة متاع تونس...
العقبة الثّانية، هي أنّو الحكومات الّي ما صرفتش من مداخيل إتّصالات تونس، باش تقلّك محسوب، حتّى آنا كان جات عندي فلوس اتّصالات تونس راني نقّصت من السلف..
الحلّ الوحيد للعقبة الثّانية، هو انّي زدت للدّيون الّي خذاتهم كلّ حكومة عامتها، الفلوس الّي صرفتهم الحكومة هذيكا من فلوس اتّصالات تونس عامتها، و هذا أمر منطقي، خاطرها فعلا صرفت من فلوس بيع اتّصالات تونس، و لو ما لقاتش الفلوس هذيكا بالدّولار، راهي مشات تسلفتهم
العقبة الثّالثة، هي أنّو الحكومات باش تقلّك الأرقام متاع الدّين الّي خذيتو آنا تظهر كبيرة خاطر الدّينار طاح سعدو، و هذا أيضا صحيح، خاطر الحكومة الّي تسلفت مليون دولار لمّا كان الدّولار بزوز دينارات، في تقارير تنفيذ الميزانيّة بالدّينار تظهر تسلفت 2 مليون دينار، لكن الحكومة الّي تسلفت مليون دولار لمّا الدّولار صبح بـ 3 دينارات، في تقارير تنفيذ الميزانيّة بالدّينار تظهر تسلفت 3 مليون دينار..
الحلّ الوحيد للعقبة الثّانية، هو انّي حوّلت كلّ المبالغ متاع كلّ سنة للدّولار، و التّحويل تمّ بمعدّل سعر الدّولار عامتها، و هكّا المقارنة تكون للنّاس الكلّ بالدّولار، و انّحّيو أثر سعر الصّرف على عمليّة المقارنة...
الخلاصة:
حكومات الترويكا عملت تداين اضافي صافي من الخارج بمعدل 1236 مليون دولار سنويا
حكومة جمعة عملت تداين اضافي صافي من الخارج ب 1698 مليون دولار
حكومة الحبيب الصيد، عملت تداين صافي من الخارج بمعدل 1378 مليون دولار سنويا
حكومة تلشاهد عملت تداين صافي من الخارج بمعدل 888 مليون دولار سنويا
توّا تنجمو تغزرو للتّصويرة و تقارنو، لكن تذكرو، المشكل عمرو ما كان في التّداين، اذا الدّيون نستعملوها في استثمارات تدوملنا و تخلقلنا ثروة في المستقبل، لكن اذا نتسلفو باش نصرفو على الأجور و الدّعم و تسيير الإدارة، فرانا بكلّ بساطة ما نعملو في شي غير انّنا نثقلو في مصروفنا اليوم على أولادنا غدوا، هوما الي لازمهم وقتها يخلصو الشّي الّي بعزقناه احنا.... أخيرا، اقل تداين او اكثر تداين، ما يهمش برشا، المهم، اذا اتداينت شنوا عملت بيهم، و اذا ما اتداينتش، شنوا اثر قلة مصروفك، على المعاملات الإقتصادية و على النمو الاقتصادي... المعلومة الوحيدة هوني، هي شكون اتداين اكثر...
على خير
المصادر:
تقارير تنفيذ الميزانيّة من 2009 الى 2019:
باش تلقاو قدّاش تسلّفنا كلّ عام، امشيو للصّفحة 4 جدول اسمو موارد الاقتراض و شوفو موار الاقتراض الخارجي
و باش تلقاو قدّاش خلّصنا كلّ عام، امشيو للصّفحة 6 جدول اسمو الدين العمومي و شوفو خدمة الدّين الخارجي
http://www.finances.gov.tn/sites/default/files/2019-02/bulletin_fin_2013_fev_2013.pdf
http://www.finances.gov.tn/sites/default/files/2019-02/bulletin_2017.pdf
http://www.finances.gov.tn/sites/default/files/2020-02/Resultats_provisoires_de_ex%C3%A9cution_du_Budget_de_Etat_fin_2019_0.pdf
طبعا لازم تحولو الارقام هذيكا للدولار، و معدّل السّعر السّنوي لصرف الدّينار مقابل الدّولار:
https://www.bct.gov.tn/bct/siteprod/tableau_statistique_a1.jsp?params=PL212010
الّي يحبّ يثبّت في حكاية مداخيل بيع اتّصالات تونس، يجبد بيلانات البنك المركزي من 2010 الى 2015 و نشريّة احصائ البنك المركزي أكتوبر 2016، كيف كيف، باش يلقى المبالغ بالدّينار، يحوّلهم للدّولار بمعدّل سعر صرف كلّ سنة. |
انا نقترح يزيدو ينتدبو 700 خدام اخرين، و بعدها يزيدو يعطيو نشاط الضيافة لشركة خاصة... و ماذا بيهم توا، العمال الي الbagage ماعادش في مهامهم، يعملو نقابة خاصة بيهم و يطالبو بكراسي مريحة اكثر في المطار باش الراحة برشا ما تقلقهمش |
ميسالش، طرف ضوء في العتمة
لاول مرة منذ 14 جانفي 2011، يخرج بلاغ ذو اتجاه ايجابي على تونس من احدى وكالات الترقيم العالمية (وكالات الترقيم تعطي راي مسموع جدا في العالم حول المصداقية المالية للدول)...
من نهار 14 جانفي 2011 للبارح، خرجت عشرات البلاغات لمختلف وكالات الترقيم العالمية حول تونس، و بكلها دون استثناء كانت تخرج باش تقول:"تم تخفيض الترقيم السيادي لتونس من كذا الى كذا" (التخفيض يعني نحو الاسوء)...
المرة هذي، وكالة موديز ما حسنتش الترقيم متاع تونس، لكن بدلت رايها في حاجة. وكالة مووديز في بلاغها قبل الاخير، خفضت ترقيم تونس و قالت ايضا انو الافاق سلبية (و هذا معناه انها متوقعة تزيد تخفض الترقيم متاع تونس في بلاغاتها القادمة)، بلاغ مزدووديز الي خرج نهار عيد الحب، يقول انو الترقيم ما تبدلش، لكن الاقاق تغيرت من سلبية الى مستقرة (stable كيما قال ذات يوم صديقي و اخي الدكتور ذاكر ليهيذب و اضفى السكينة و الهدوء على شعب كامل كان داخل بعضو و موش فاهم شي)... مووديز تقول انها قررت تغيير افاق ترقيم تونس من سلبي الى مستقر، بعد ما درست حال تونس و ارقامها الاخيرة، و بعد اجتماعات مع الحكومة و خبراء البنك المركزي و ممثلين عن ال utica و الugtt...
مووديز تقول انها لاحظت تحسن في عجز الميزانية و المديونية و ميزان الدفوعات (الفرق بين الدوفيز الداخل و الخارج من البلاد) و تحسن مخزون العملة الصعبة...
و تقول مووديز ايضا ان الوضعية مازالت هشّة و ممكن تتعكر في ظل الاحتقان الاجتماعي الي ممكن يأدي الى تداين جديد و عجز في الميزانية...
السؤال هو، "و انا كمواطن اش دخلني؟ شنوا نستفيد من هالخرافة"...
راي وكالات الترقيم العالمية مهم برشا للمستثمرين الاجانب، الي لما يدخلو عملة صعبة لتونس باش يستثمرو، الدينار يقوى و ينقص ارتفاع الاسعار الي جاي من تدهور الدينار، و تتخلق مواطن شغل جديد،
راي وكالات الترقيم العالمية مهم برشا للبنوك التونسية، الي لما يطيح ترقيمنا تصبح تدفع في انتيريس اكبر على خطوط التمويل (القروض الي تاخذها من مؤسسات مالية دولية)، و الخطوط هذي موجهة لتمويل الشركات اساسا، و لما البنوك تدفع انتيريس اكثر، فانها تثقل اليا انتيريس اكثر على الشركات، الي يكون عندها مجموعة حلول باش تبقى حيّة، رفع الاسعار او تبطيل استثماراتها او الافلاس و طرد عمالها...
راي وكالات الترقيم العالمية مهم برشا للحكومة التونسية الي تتسلف من الخارج بالعملة الصعبة، و الي الانتيريس عليها يطلع لما ترقيم تونس يطيح، و انتيريس اكثر معناها عجز اكبر في الميزانية، و صعوبة في الاستثمار في الصحة و التعليم و الطرقات و غيرهم، و معناه رفع الضرائب لمواجهة العجز
كل شي مرتبط ببعضو، كل شي يمس جيبك، بطريقة مباشرة او غير مباشرة... |
المرة هذي الخطر كبير برشا حسب رايي المتواضع.
لاقتصاد في معناه الكاريكاتيري هو الآفاريات، البيع و الشراء، الاستهلاك، الكريديات، البني، معامل تخدم و تبيع...
لازمنا ديما نتذكرو انو الحكايات هذي بكلها يعملها الانسان، لكنو ما يعملها الا ما يكون آمن و يشوف في مستقبل واضح (كلمة وضوح الرّؤية او visibilité هي كلمة يستعملوها المستثمرين و البنوك دائماً باش يعبرو على الكلام الي نحكيو عليه)، و الركود الاقتصادي الي شفناه بعد الثورة و اثناء التجاذب السياسي الحاد هو نتيجة طبيعية للخوف من المستقبل و حالة القلق على مصير البلاد.
الخلاصة، لا تنتظروا اي نوع من الانتعاش الاقتصادي و تنفنيف حال البلاد و خلق مواطن الشغل و القضاء على الفقر لو لم يتحقق حد أدنى من الهدوء السياسي الي يخلي الناس ترتاح و ترجع تخطط لمستقبلها.
عام 2019 ضاع لانو شهد حرب سياسية ضروس بحكم الانتخابات، عام 2020 في طريق الضياع ايضا لو ندخلو مرة اخرى في بوبلي الحرب الانتخابية... في الاثناء، حالة العطالة في الادارة التونسية مرعبة، (و هوني ما نحكيش على "ارجع غدوا"، نحكي على قرارات في ملفات استثمار عمومي في البنية التحتية من طرقات و تهيئة اراضي صناعية و مشاريع تنوير و تطهير و ماء و مشاريع تجهيزات علمية، بكلها واقفة و متعطلة و باش تزيد تتعطل بشكل مبكي لأنو حتى الادارة ماعادش عارفة وين ماشية)، و استثمار عمومي واقف يليه وقوف كل الاقتصاد، و افلاس شركات و بطالة و فقر...
نعرف هذيكا هي الديمقراطية، لكن الثمن الاقتصادي و على وضعية الناس المالية في حياتها اليومية اصبح غالي جدا و الاثار المرة هذي ممكن تكون بدون امل اصلاح... الله يسامح الي كان السبب و الله يقدر الخير ...
هذا ليس الا رايي، و هو راي خطأ يحتمل الصواب... ربي يستر |
سلام عليكم
إعادة😁
إستقلاليّة البنك المركزي،
شفنا النهارين الآخرين بداية نقاش حول استقلاليّة البنك المركزي، و شفنا سياسيّين يطالبو بإلغاء القانون الأساسي للبنك المركزي الي تعمل في 2016... و العودة لقانون 1958... كالعادة باش نحاولو مع بعضنا، نطرحو جملة من الأسئلة، و نجاوبو عليهم، باش نفهمو هالموضوع...
آش معناها استقلاليّة البنك المركزي؟
الإستقلاليّة متاع البنوك المركزيّة، هي اوّلا حاجة ما نلقاوها الّا في الدّول الدّيمقراطيّة، و مستحيل دكتاتوريّة تلقى فيها بنك مركزي مستقلّ)، تهمّ أساسا مجلس إدارتو، معناها بكلّ بساطة، انّو المحافظ أساسا، و أعضاء مجلس الإدارة، موش تحت رحمة رئيس او أحزاب سياسيّة في تعيينهم و طردهم وقت ما يساعدهم... قبل، كانوا بكلهم يتعينو و يتم اعفاءهم بجرّة قلم رئاسيّة، توّا المحافظ يعينو رئيس الدّولة بإقتراح من رئيس الحكومة و بعد موافقة اغلبية مجلس النّوّاب، و الإعفاء يتمّ بنفس الطّريقة (فصل 78 من الدّستور التّونسي)... يعني التّعيين يتمّ من طرف السّلط المنتخبة، لكنّ موش الي يبات رقبتو معوجة عالمخدّة يقوم الصباح يطرّد المحافظ و المجلس... الطّريقة هذي مخلية البنك المركزي يحكمو فيه كفاءات ماليّة و اقتصاديّة، و مخليتهم خاصّة غير خاضعين لضغوطات الأحزاب و السّياسيّين (الّي ما فمّا حتّى شي يفرض عليهم يكون عندهم كفاءة ماليّة و إقتصاديّة باش يعملو السياسة)... هذا اهمّ جانب في الإستقلاليّة...
و الإستقلاليّة هذي مهمّة علاش، خاطرها تسمح بنوع من الاستقرار في مسيري المؤسّسة، و خاطر البنك المركزي مسؤول عن السياسة النّقديّة للبلاد، و السياسة النّقديّة هذي تعني بااارشا حوايج الي تحريكها يمسّ الاقتصاد التّونسي و يمسّ عيش التوانسة اليومي، و المثال الّي تعرفوه الكلّ هو نسبة الفائدة، لكنّ فمّا زادا عمليّات تمسّ سعر الدّينار، و عمليّات تمسّ كمّية الفلوس الي تدور في البلاد، و عمليّات تمسّ توجيه القروض البنكيّة نحو مجال اقتصادي او مجال آخر، و عمليّات تهمّ مساعدة الدّولة في مفاوضاتها مع المؤسّسات الماليّة العالميّة... و هذي عمليّات الكلها يا توانسة (كيفها كيف سعر الفائدة) تمسّ حياتكم اليوميّة بشكل مباااشر دوب ما تخرجو من دياركم...
لازمكم تعرفو أيضا، انو السياسة النّقديّة و الإقتصاديّة، مبنيّة أساسا على بسيكولوجيا البشر و توقّعاتو، و انّو المتعاملين الإقتصاديّين سواء مواطنين او شركات، يتأثرو مباشرة بأي حاجة يسمعوها او يتوقعوها (تذكروا هاك العام شنوّا صار للدّينار التّونسي بمجرّد تصريح لوزيرة الماليّة)... علاش نقولكم في الكلام هذا؟ خاطر استقرار اهمّ مؤسّسة مسؤولة على السّياسة النّقديّة في البلاد، امر هامّ جدّا باش النّاس تعطي ثقتها في الدّينار في المستقبل أصلا و خاصّة في جدّية و مسؤوليّة البنك المركزي... غياب هالإستقرار معناه انعدام الثّقة في السّير المستقبلي للقواعد الإقتصاديّة، و غياب الثّقة معناها غياب الاستثمار و غياب الاستهلاك و النّتيجة ركود تامّ و هروب أصلا من التعامل بالدّينار التّونسي و فقدان نهائي لسيادتنا... لاحظوا أخيرا، انّو هالإستقلاليّة هذي، ما عندها حتّى علاقة بموضوع منع البنك المركزي من إقراض الدّولة مباشرة، هذا موضوع آخر، مذكور في فصول أخرى لا علاقة بالإستقلاليّة...
باهيييي، شنوّا النّقد او اللّوم الموجّه للبنك المركزي التّونسي من طرف السّياسيّين الي يطالبو بإلغاء قانون البنك المركزي متاع 2016؟
في مشروع القانون الي تقدّم لإلغاء قانون 2016 و العودة "لقانون 1958 و كلّ التنقيحات المدخلة عليه" (هكّا مكتوبة حرفيّا و هذي بحدّ ذاتها شبعة ضحك و توّا تفهموني علاش)... و اللّوم المكتوب في مشروع القانون هذا و الّي سمعناه في وسائل الإعلام يتمحور أساسا حول :
قانون 2016 خلّى البنك المركزي ممنوع يسلّف الدّولة و يسلّف البنوك الي تمشي تسلّف الدّولة مبعد
قانون 2016 خلّى هالبنك المركزي ينجّم يتسلف وحدو من الخارج و حدّ ما يحكم فيه، هذي قالها واحد من النواب الي قدمو المشروع البارح في اكسبراس اف ام
قانون 2016 خلّى هالبنك المركزي ما يحكم فيه حدّ و لا شكون يراقبو
بعد قانون 2016، هالبنك المركزي موش مطاوع الحكومات المتعاقبة، هوما يحبّو يطورو الاقتصاد و هو يطلّع في الانتيريس
هالبنك المركزي طلّع في الانتيريس لمقاومة التضخّم بينما التضخّم مستورد و جاي من انهيار سعر الدّينار مقارنة بالاورو و الدّولار
هيّا نبداو الأولى السّاعة: كيفاش قانون 2016 خلّى البنك المركزي ممنوع يسلّف الدّولة و يسلّف البنوك الي تمشي تسلّف الدّولة مبعد، و كيفاش خاصّة حسب النّاس الي تقدمو بمشروع الغاء قانون 2016 و "العودة لقانون 1958 و كلّ التنقيحات المدخلة عليه"، باش توقّف الحكاية هذي؟ (المصدر 2)
المأساة الكبرى حسب رايي أنّو الي قدمو المشروع ما عملوش مجهود بحث قبل ما يرميوه في المجلس و يجريو للإعلام شوفونا آش عملنا... لذا نحبّ نقلهم انّو منع البنك المركزي من إقراض الدّولة، موش باش يتنحّى اذا ترجعونا "لقانون 1958 و كلّ التنقيحات المدخلة عليه"، بكلّ بساطة يا سادة، لأنّو لو تمعّنتو مليح في قانون 1958، تلقاوه تنقّح برشا مرّات، و آخر تنقيح تعمل في 2006 جاب الفصل 47 مكرّر الي كرّس مبدأ منع تسليف البنك المركزي للدّولة، و الي ألغى الفصول 48 و 49 و 50 متاع قانون 1958، يعني يا سادتي الكرام، حكاية المنع هذي موجودة عندها 10 سنين قبل ما يجي قانون 2016، يعني عندنا 10 سنين قبل قانون 2016، و الدولة تتسلّف من البنوك موش من البنك المركزي..فقط كان ثبّتّو اموركم شويّة قبل ما....
باهي توّا علاش أصلا تعملت الحكاية هذي؟ فاش قام الدّولة تخلّي السلف من البنك المركزي بأنتيريس ضعيف و تمشي للبنوك؟
بكلّ بساطة، خاطر الفرق بين المركزي و البنوك، هو انّو البنوك تجمع ودائع من عند النّاس و تضمنهالهم و تضمنلهم انّهم يجبدوها في كلّ وقت، و في نفس الوقت، تستعمل جزء منها باش تسلّف الي يحبّ يتسلّف سواء مواطنين او شركات او دولة... الطريقة هذي، تخلّي البلاد تحافظ تقريبا (موش 100%) على كمّية فلوس تدور في اقتصادها مقابلة لكمّية السّلع و المنتجات، و هكّا يتمّ السّيطرة على التّضخّم... بينما البنك المركزي لمّا يسلّف مباشرة الدّولة، فإنّو يعمل مجرّد قيد في دفاترو انّو الدّولة تصبّولها فلوس، و الحكومة من غدوا تبدا تصرف، و الطريقة هذي، هي طريق الخراب التضخّمي على قاعدة، اذا الحكومة تحبّ ترضّي الإتّحاد و تحبّ تشيّخ النّاس وقت الي هي موجودة و يتقيدلها انتصار سياسي يضمن إعادة انتخاب حزبها، و تكون هي تحكم في البنك المركزي، تنزل عليه ديما يسلّفها من الحيط، كمّية الأموال في البلاد ترتفع بشكل كبير و تتصرف في زيادات أجور و غيرهم، و كلامي هذا موش من لا شيء، في 2012 و 2013 و 2014، سعر الفائدة التّوجيهي متاع البنك المركزي كان ضعيف، و رغم هذا مصاريف الدّولة مشات في الحكايات الفارغة و موش في التّنمية، و النّموّ الاقتصادي قعد تافه، و الاتعس انّو العمليّة هذي كانت سبب في التضخّم الي نعانيو فيه توّا، خاطر الطريقة هذي عملها رئيس الزّائير سابقا و طاح يطبع في الفلوس على بعضو و يفرّق، و النتيجة كانت انهيار عملة الزائير وقتها و برويطة فلوس ما تشريش خبزة... شنوّا الحلّ مالا؟
الحلّ هو انّو نفرضو على الحكومات تتصرّف كأي متعامل اقتصادي، ووضعيّة الدّولة تظهرلنا على حقيقتها، وتقترض بسعر السّوق الحقيقي، هكّا، أي تخلويض اقتصادي والا في صرفان الميزانيّات يدمّر تونس و مستقبلها، يظهر للعيان على بكري، والحلّ الوحيد، هو اجبارها تتسلّف من البنوك بالسّعر الحقيقي... يقول القايل، البنك المركزي هاو يسلّف في البنوك من الحيط مالا؟ شبيك هذي موافق عليها؟ لسبب بسيط، البنك المركزي، يسلّف على جمعة كان خلات، يعني خلق فلوس من الحيط عند نسليف البنوك، ثمّ تدميرها بعدها بجمعة عند خلاصها، و هذا ظهر في حجم ديون البنوك لدى البنك المركزي الي ينجّم يطلع و يهبط بسهولة في فترة قصيرة حسب قرارات البنك، بينما السلف للدّولة يصير على سنوات طويلة، و كلّ عام زيد سلّف من الحيط حتّى نوصلو للخراب التضخّمي متاع موبوتو...
باقي موش نورمال، انتيريس البنوك للحكومة اغلى من انتيريس البنك المركزي على البنوك، و هاو قالو البنوك تحقق في أرباح خياليّة من الدّولة...، أوّلا، البنك المركزي يسلّف على جمعة، و البنوك نسلّف الدّولة على سنوات، و أي حدّ يفهم شويّة في الماليّة يعرف انّو كلّ ما ارتفعت مدّة التّسديد كلّ مازاد الانتيريس خاطر الرّيسك اكبر.... مازال...
عام 2016 حصّة الانتيريس الي جاي من الدّولة في جملة مداخيل البنوك تبلغ حوالي 7,6% و عام 2018، الحصّة هذي هبطت لـ 6,3% (المصدر 3)... لكنّ الحكاية موش هكّا برك، الدّولة عام 2018 مثلا، دفعت انتيريس على دينها الدّاخلي (من عند البنوك و المؤسسات المالية التّونسية) بقيمة حوالي 1519 مليون دينار (المصدر 4)، و.... البنك المركزي عمل مداخيل بقيمة 1021 مليون دينار من تسليفو للبنوك (المصدر 5)... و تذكرو يا توانسة، انّو البنك المركزي مؤسسة عموميّة 100% و عام 2018، تصبّت لميزانيّة الدّولة التّونسية 676 مليون دينار جاتها من الأرباح الصّافية للبنك المركزي... يعني بالنّهاية، علميّا الي تدفع الدّولة زايد للبنوك، تقبضو من الجهة الأخرى في شكل أرباح من البنك المركزي... مازال الأهمّ، البنك المركزي لمّا يسلّف البنوك، يفرض عليهم انّو 60% على الأقل من المبلغ الي سلّفهولهم يمشي لتمويل القطاعات المنتجة...
و بعد هذا و دونو، النقطة هذي بالذات موش مربوطة حتميا بالاستقلالية، علاش بعض السياسيين شادين في الغاء الاستقلالية؟ تحبو اخر معاقل الكفاءات يصبحو تحت رحمتكم زادا؟
أخيرا، كليمتين على باقي اللّوم الي عاملينو للبنك المركزي:
قانون 2016 خلّى هالبنك المركزي ينجّم يتسلف وحدو من الخارج و حدّ ما يحكم فيه : هذا دليل آخر على عدم البحث قبل التجلطيم، خاطر حتّى اذا نرجعو لقانون 1958 و كلّ التنقيحات المدخلة عليه، باقي يقعد من حقّو يتسلّف من الخارج خاطر الحكاية هذي موجودة في القانون القديم في الفصل 40 و من عام 1958 (المصدر 2 و 6)
قانون 2016 خلّى هالبنك المركزي ما يحكم فيه حدّ و لا شكون يراقبو: كيف كيف، كلام فارغ، فمّا باب كامل في قانون 2016، فصول 80 الى 84 يحكيو على سلطة النّواب و حقهم في مساءلة البنك المركزي
بعد قانون 2016، هالبنك المركزي موش مطاوع الحكومات المتعاقبة، هوما يحبّو يطورو الاقتصاد و هو يطلّع في الانتيريس: التعاون مع الدولة لخلق النمو و مواطن الشغل موجود حرفيا في قانون البنك المركزي 2016 فصل 7، و كل قراراتو الي ما تشوفهمش يا توانسة، هي قرارات متناغمة مع السياسات القطاعية للحكومات المتعاقبة و اخرها منشور التعامل مع ديون معاصر زيت الزيتون لانقاذ الموسم، لكن اول مهامو هي مقاومة التضخم، و رغم هذا، الحكومات المتعاقبة عمرها ما قوّات ميزانيّات التنمية، يكفي كيما قلتلكم، تتذكروا سنوات 2012 الى 2015 لمّا كان سعر الفائدة ضعيف و ماصار حتّى نموّ يذكر، و كلّ مجهود الحكومات كان لدفع مصاريف الأجور و التصرّف، و هذا ادّى للتّضخّم، وجود الأموال هذي في البلاد شجّع على استهلاك السلع الاجنبيّة و المحلّية، و ترفيع الانتيريس بدأ شيئ فشيئا يقضي على الطّلب على السّلع الاجنبيّة و بدينا يصبح عندنا ميزان تجاري فائض في السّلع الاستهلاكيّة، و لو ماجاش البنك المركزي، راكم شفتو الخراب الي في حقّو، و الي متقلّق من التضخّم المستورد، يمشي يفرض حمائيّة اقتصاديّة (و يتحمّل عواقبها الكارثية على الاف مواطن الشّغل في شركاتنا المصدّرة الي باش تتفرض عليها حمائيّة في إطار المعاملة بالمثل)، و هذا موش من مهام البنك المركزي...
منذ 2006 و البنك المركزي ممنوع من تسليف الدولة، و بعد 2011، الحكومات غرقت البلاد في الديون على اساس قابلين العجز و التداين باش يعملو تنمية، و في الواقع الفلوس مشات ترضيات و شراء للسلم الاجتماعية و التنمية يجيبها ربي.. توا اخر طلعة، قالك البنك المركزي هو الي معطلنا خاطر مستقل... و نحبو نزيدونخربوها بالتداين و نخربوها بالتضخم في الاعوام القادمة... امشيو قدمو حلول باش الشركات ترجع تخدم، قاومو السوق الموازية، راقبو مسالك التوزيع، اعملو رقمنة، حيو البيروقراطية من الادارات، شجعو الاستثمار، اقضيو على التهرب الجبائي، رجعو ثقة المواطن و الشركات فيكم كسياسيين قاومو الفساد و الرشوة... هذي هي والله، ناس تفشل في مهامها، ترمي بلاها بجهل على غيرها...
على خير يا توانسة
المصدر 1:
قانون عدد 35 لسنة 2016 مؤرخ في 25 أفريل 2016 يتعلق بضبط النظام الأساسي للبنك المركزي التونسي
https://www.bct.gov.tn/bct/siteprod/page.jsp?id=227
المصدر 2:
LOI N° 58-90 DU 19 SEPTEMBRE 1958 PORTANT CREATION ET ORGANISATION DE LA BANQUE CENTRALE DE TUNISIE
https://www.bct.gov.tn/bct/siteprod/documents/loi58-90n.pdf
المصدر 3:
هوني عمل الصّفحة، الدّخول للقوائم الماليّة للعشرة اهمّ بنوك المدرجة في البورصة في موقع هيئة السّوق الماليّة :
https://www.cmf.tn/?q=consultation-des-tats-financier-des-soci-t-s-faisant-ape
و بعدها البحث عن المعلومة متاع كلّ بنك في الإيضاحات، و جمعها، و قسمة مجموع الانتيريس الي خذاتو البنوك على سندات الدّولة، و قسمتها على مجموع مداخيل البنك عامتها... هذي عمليّة ينجم يقوم بيها خبراء الأحزاب الي مقدمة المشروع، و يثبتو علينا و يفضحونا اذا غلطنا...
المصدر 4 (صفحة 6 في الوثيقة):
http://www.finances.gov.tn/sites/default/files/2019-10/R%C3%A9sultatsSeptembre2019.pdf
المصدر 5 (صفحة 218 من التقرير السنوي للبنك المركزي 2018، السطر الاوّل في الجدول):
https://www.bct.gov.tn/bct/siteprod/documents/RA_2018_fr.pdf
المصدر 6 (حلّو قانون البنك المركزي، يخرجلكم الثّالث من لوطة، و امشيو للصّفحة 916، الفصل 40، مطّة 3)
http://www.iort.gov.tn/WD120AWP/WD120Awp.exe/CTX_11988-42-sONLXosmRY/RechercheTexte/SYNC_1204364377 |
صباح الخير
موضوع لا علاقة بالاقتصاد، الي ما حاجتوش ماغير ما يضيع وقتو...
"الحقيقة اهم من العدالة"
الدكتور الصيني -لي وانليانغ-
30 ديسمبر 2019
الطبيب الصيني -لي وانليانغ- يدق اجراس الانذار بين زملائه حول وفاة 7 عمال في سوق حيوانات مدينة -يوهان- بفيروس تشبه اعراضه اعراض مرض -SRAS- الخطير.
01 جانفي 2020
الشرطة الصينية ب-يوهان- توقف الطبيب مع ستة من زملائه بتهمة نشر اخبار زائفة و تهديد الامن العام
03 جانفي2020
الدكتور -لي وانليانغ- يجبر على امضاء على اعتراف بأنه
"ازعج الامن العام و انه واعي انّ العود سيكلّفه تتبعات جنائية"
12 جانفي 2020
ارتفاع حرارة الدكتور -لي وانليانغ- و دخوله للمستشفى
20 جانفي 2020
اكبر قمة طبية في الصين، الدكتور-زهونغ نانشان- بعلن ان الفيروس خطير و ينتقل بين البشر، في نفس اليوم، الرئيس الصيني يعلن حالة الطوارئ و يحرك كلّ طاقات الصين لمواجهة الوباء... متأخر جدا للاسف
28 جانفي 2020
قاضي المحكمة الصينية العليا يكتب "حتى و لو لم يكن الفيروس مرتبطا بفيروس SARS، كان من الافضل التسامح مع ما فعله الدكتور -لي وانليانغ-، كان من الافضل ان يصدق الناس هذه الاشاعة و يأخذو حذرهم
29 جانفي 2020
الشرطة الصينية ب-يوهان- تقول انها لم توقف الاطباء السبعة، بل تم استدعاءهم للنقاش معهم
30 جانفي 2020
الصحيفة الصينية الكبرى Global Time تنشر حديثا لكبير اطباء الصين -زهانغ نانشان- يقول فيه انه "كان علينا شكر هؤلاء الأطباء بحرارة لبعد نظرهم"...
في نفس المقال بنفس الصحيفة، تعليق للدكتور -لي وانليانغ- يقول فيه "الحقيقة اهم من العدالة"
07 فيفري 2020 الثالثة صباحا
وفاة الدكتور -لي وانليانغ- متأثرا بإنفلوانزا كورونا الجديد، المرض الذي كان اول من كشف خطورته، شياع الخبر على مواقع التواصل الإجتماعي الصينية مع موجة عارمة من التعاطف الشعبي و الاستنكار و المطالبة بالاعتذار للطبيب و استقالة المسؤولين المحليين ب-يوهان-. السلطات الصينية تكذب الخبر في مرحلة اولى ثم تؤكّده على ااساعة الرابعة صباحا.
المنظمة العالمية للصحة تعلن عن حزنها الشديد لوفاة الدكتور -لي وانليانغ-.
"الحقيقة اهم من العدالة"
عاشت الانسانية حيث ما كانت، لا فرق بين بشر و آخر الا بما قدّم للبشرية جمعاء...
تحية لكل طبيب في العالم، تحية لكل طبيب تونسي، تحية لكل طبيب داخلي و مقيم في مستشفياتنا العمومية، تحية للشباب الداخليين و المقيمين، جنود مشاة صحتنا العمومية الذين يعانون الاهوال في ظروف مرعبة و منهكة...
نهاركم زين يا توانسة. |
قصة طريفة بوتسوانا الشقيقة و العهدة على من رواها لي و هو من اشتغل سنوات طويلة في المنطقة:
بوتسوانا الشقيقة هي الرائدة افريقيا في مناجم الماس، ايه كعادة كل الدول الشقيقة لينا، بوتسوانا استغلت الحوض المنجمي دون تنمية المنطقة الي هو فيها، اي ولاية جوانانج و معتمدياتها، النتيجة انتفاضات شعبية، تلتها ثورة لاسباب اخرى، و اصبح الشعب يختار حكّامه... اي عاد الحل الي لقاتو الحكومات المتعاقبة الي اختارها شعب بوتسوانا الشقيق، هو انها دخلت الاف مؤلفة من مواطني الحوض المنجمي للشركة الحكومية الي تستغل في المناجم، شركة الماس جوانانج، الي اصبحت تندب الاف فوق طاقتها، و تشغل فيهم في شركات بستنة جوانانج و طبعا ما تنتدب الا سكان الحوض المنجمي... لكن الاشكالية انو منطقة الحوض المنجمي في بوتسوانا الشقيقة، فيها برشا عروشات و لذا تم تقسيم الانتدابات بين العروش بال quota... كل فين يصير كونكور لانتداب عمال جدد فوق الالاف الي ديجا دخلو لشركة الماس جوانانج، يتم توزيع الاماكن الشاغرة بين العروش متاع منطق جوانانغ... علاش في كونكور من الكونكورات، جاء نصيب واحد من العروش وظيفة واحدة، لكن العرش هذاكا ما عندوش شكون يخدّم... شنوا الحل حسب رايكم؟ اخواتنا من الغرش الي عندو وظيفة و ما عندوش شكون يخدم فيها، عمل طلب عروض لباقي العروش، هاو فما بلاصة في شركة الماس جوانانغ، شكون من العروش مستعد يشريها، و تم الامر كذلك... عاشت بوتسوانا المناضلة...
اي تشابه بين احداث و شخصيات هذه القصة و الواقع، لا يلزم الا من فكّر فيه... |
السلام عليكم
اليوم باش نحكيلكم على حقل نوارة....لا لا، موش على الي صاير فيه توا و لا على دخولو حيّز الانتاج، و لا على شكون الي يستغل فيه، و لا على مربوح تونس منو....
اليوم باش نعاودلكم مقال هبّطناه في 2016 طبقا لما جاء في التقرير عدد 29 لمحكمة الحسابات، حول حقل نوارة، و اسباب تعطلو الكبير وقتها.... اقراو باش تفهموني
غاز الجنوب
نواصلو مع التقرير 29 لنشاط دائرة المحاسيات في سنة 2014، و اليوم باش نحكيو على أنتاج و توزيع غاز البترول السّائل GPL في تونس... و للّي يحب يثبّت علينا، باش نحكيو على التقرير بداية من الصّفحة 155 حتّى للصّفحة 174... اليوم باش نحكيلكم حكاية واحدة، و نترجّى منكم، عذرا لا امرا، تركزوا معايا في هال3 دقايق...
غاز البترول السّائل أو GPL هذا، هو غاز مشتقّ من استخراج النفط أو الغاز الطّبيعي، و اكثر استعمالنا ليه في تونس، هو في دبابز الغاز الي تتباع للمواطنين... عام 2013، استهلاك تونس من الGPL، هو 512 الف طن، منهم 181 الف طن، أي حوالي الثلث، انتاج من الآبار التّونسية، و 331 الف طن، نستوردو فيهم من برّا... المشكلة، انّو كلفة التّوريد متاع الطّن الواحد من الGPL، تطلع اغلى من كلفة انتاج الطّن الواحد في تونس بـ 35%... يعني من صالحنا نستخرجو و ننتجو في تونس أكبر كمّية ممكنة من هالغاز...
و لذا، تونس عملت دراسة، بين 2006 و 2008، أفضت لمشروع اسمو مشروع نوّارة، ننتجو بيه 152 الف طن سنويّا، و يربّحنا 154 مليون دينار في العام عملة صعبة... المشروع هذا، يتكوّن من محطّة تجميع الغاز في البرمة، و أنبوب نقل الغاز لقابس، و كذلك في قابس، وحدة لمعالجة هالغاز ، باش نصنعو فيها الGPL... المشروع الي كان مفروض الانطلاق في انجازو أواخر 2010، يتكلّف استثمارات قيمتها... شدّوا عندكم 1011 مليون دينار.. طبعا احنا دولة ميزانيّتها ما تتحمّلش 1011 مليون دينار، و الّا الله اعلم باش انحّيووهم من الدّعم و الا من الصّحّة و الا من حاحة أخرى،... لذا، تفاهمنا باش تونس تدخل شريكة مع زوز شركات اجنبيّة في هالمشروع، هوما ENI الإيطاليّة، و OMV النّمساويّة، يعملو هوما الاستثمارات من الأول، و من نصيبنا في المرابيح متاع المشروع (اقل شي 50% من المربوح اضافة للضرائب المختلفة)، نخلصوهم في نصيبنا في قيمة الاستثمارات، بالشوية بالشوية،.... تصورو 1011 مليون دينار قداش من باش تخلق خدم و أفاريات في شركات في النقل و المواد الكيميائية و الغذائية و النزل و المواد الصناعية
الحاصل، جات الثّورة، تعطّل المشروع خاطر طلعت مشكلة ما كانتش عالبال... بعض التّونسيّين، الي يعيشوا في ولاية تطاوين، طالبوا انّو الغاز الي يستخرج من ولاية تطاوين ، ما يتعالج الّا في تطاوين، يعني يحبّو وحدة المعالجة متاع الغاز، الي كانت مبرمجة في ولاية قابس التّونسيّة في الجنوب التّونسي، تتعمل في ولاية تطاوين التّونسيّة في الجنوب التّونسي... و في 27 افريل 2012، الحكومة وافقت على طلب التونسيّين الي يعيشوا في ولاية تطاوين، و اقرّت تحويل انجاز وحدة المعالجة، من قابس في الجنوب التونسي لتطاوين في الجنوب التونسي...
لكن بالشويّة عاد... تطاوين ما فيهاش برط لتصدير البروبان (غاز من الغازات الي تنتجهم المحطّة)، و ما فيهاش مخازن لتخزين الغاز، و ما فيهاش معمل متاع تعبية دبابز الغاز، و ما فيهاش شبكة رئيسية لنقل الغاز، و هذي الكلّ حوايج لازمة لوحدة المعالجة المحنونة...
الحاصل، باش تتعمل هالوحدة في ولاية تطاوين، لازم استثمارات إظافيّة بـ 600 مليون دينار... و كلفة المشروع الي كانت 1011 مليون دينار، صبحت 1611 مليون دينار... و لمّا كلفة المشروع تزيد و الكميّات المتوقع انتاجها ما تتبدّلش، المربوح يطيح بالشطر كيما في حالاتنا هذي... بالنّهاية، الزّوز شركات أجنبيّة الي كانت باش تعمل المشروع، قالتلنا في لامان، ما حاجتناش بالمشروع... و حبس كلّ شي...
الحاصل بعد عام، و كي وقفت الزّنقة للهارب، الحكومة قررت في مارس 2013، باش ترجع لصيغة المشروع الأولى، و باش التونسيّين الي في ولاية تطاوين في الجنوب التّونسي، يقبلوا أنّو الغاز يتعالج في ولاية قابس في الجنوب التّونسي، قرّرت الحكومة، إضافة وحدة معالجة صغيرة بـ 153 مليون دينار في تطاوين... و من المتوقّع انّو المشروع يبدأ في عام 2017 هذا بالطبيعة اذا ما حبسناش الأشغال بالاعتصامات بحجة من حجج العادة (الي للاسف حجج اغلبها صحيحة في ظل حجم البطالة في ولاية تطاوين)...
بالنهاية لو المشروع هذا تخدم في وقتو و دهل حيّز الاستغلال عام 2012، رانا مفضلين 760 مليون دينار بين 2012 و 2017...
و مرة اخرى، الي ماشي في بالو هذا كلام الصفحة، نعاود للّي يحب يثبّت علينا، هوني حكينا على الي جاء حرفيا في التقرير 29 لمحكمة الحسابات بداية من الصّفحة 155 حتّى للصّفحة 174...
على خير يا توانسة... |
الوديعة الجزائرية
الوديعة ما هياش هبة، الوديعة في البنك المركزي هي كيما الوديعة الي يصبها انسان او شركة في بنك و ياخو عليها انتيريس و يجبدها في وقت معين compte à terme ou certificat de dépôt ...
هي بالنهاية قرض... مبدئيا، فيها انتيريس و فيها اجل استرجاع يحدد مسبقا او يبقى مفتوح الى حين الاتفاق على تاريخ الارجاع بين الطرفين، الفرق بينها و بين القروض هي انو اغلب القروض يتم استرجاعها بالتقسيط، و الوديعة تسترجع مرة واحدة في اغلب الاحيان الا لو وجد اتفاق اخر بين الطرفين... قطر سبقلها عام 2012 و حطت وديعة في البنك المركزي ب500 مليون دولار بانتيريس 5% في العام (و هو سعر غالي جدا مقارنة بالانتيريس على الدولار في الاسواق العالمية وقتها، تبقى قطر عاملتنا كيما عاملونا باقي مؤسسات العالم، كدولة عندها صعوبات اقتصادية و بالتالي الانتيريس عليها اكبر خاطر تسليفنا مخاطرة اكبر)... و خلصناها في وقتها بعد ما فطر رفضت تمديد اجل استرجاع وديعتها في 2015...
يعني بالنهاية الوديعة هي قرض من الجزائر... الي يحكيلكم خرافة الضمان، قولولو 👍 و تعداو... الضمان يصير من دول عندها مصداقيةمالية جبارة (كيما سبق و ضمنت فينا امريكا باش طيحنا الانتيريس للقاعة مرتين و الا 3 مرات بعد الثورة)، غير هذا النوع من الدول، الضمان ما يفيدنا شي تقريبا.. و الضمان يصير بتصحاحة لا فيه لا وديعة لا والو...
فاش تفيدنا وديعة الجزائر؟ تفيدنا خاصة في تقوية احتياطي العملة الصعبة الي عندنا، الوديعة نقصت علينا شوية من التلويج شكون يسلفنا الي حاجتنا بيه باش نغطيو ميزانيتنا في 2020، تعاونا في تمويل وارداتنا و خلاص ديوننا بالعملة الصعبة، في انتظار نهار اخر تتحسن امورنا او نتسلفو باش نرجعو للجزائر فلوسها...
على خير |
اليوم لعشية طائرة مغربية تحط في الرباط ب167 مغربي اجلتهم بلادهم مباشرة من مدينة يوهان الصينية...
#استقيلو_بكلكم
#روحو_بأولادنا
#ذليتوها_تونس |
بناء فخر الانتماء...
الكيان المحتل، في عديد المرات، يعمل عمليات تبادل اسرى، اسرائيلي واحد، و احيانا جثّة اسرائيلي واحد، مقابل مئات الفلسطينيين... العمليات هذي احنا ننظرولها كنصر للمقاومة، بينما هي في الواقع نصر جديد للكيان المحتل، يثبت لمواطنيه انهم اغلى ما فما في الدنيا و انو جثة احدهم، تساوي حياة المئات من غيرهم في نظر بلدهم... العدو يخطط لبعيد، يبني في وطن، و يعرف انو بناء الاوطان يتم في عقل الشعب قبل اي حاحة اخرى... و احنا هانا قاعدين...
احنا في تونس، اكبر مأساة نعانيو فيها، هي انفضاض الناس شيئا فشيئا من حول فكرة الدولة، و هذا من اهم اسباب فشل جميع السياسات لحد الان... و رغم هذا، ما يجيش لبالنا انو تحريك طيارة و طاقم طبي للصين من اجل اعادة جاليتنا، ينجم يكون اكبر رسالة للشعب باش يفخر ببلادو و تونسيتو... حركة بسيطة، تافهة، ماديا في متناولنا، تنجم تكون خطوة عملاقة في فخر التونسي بتونسيتو و تركزلو في مخو انو دولتو تحميه و دولتو هي ملاذو و سبب رفع قيمتو....
رغم هذا، حد ما تلفت لحارة توانسة خايفين و محصورين في الصين... مانيش باش نحكي على امريكا و لا على فرنسا و المانيا... الاردن، المغرب، مصر، الجزائر😨...
تي شبيكم؟؟؟ تي شبييييييكم😨😨😨😰😰😰!!!! تي هذي حكاية تافهة... طيارة، اكريو طيارة long courrier... مهما تتكلف... جهزوها، الصين راهي بلاد متقدمة، ماهياش ادغال، القاو حل، دبلوماسيا صعيبة؟ تصرفو؟ اعملوا محاولات مع الصين و اعلمونا بالنتائج يوميا...مهما يتكلف مركيو بونتو في قلوبنا، خلونا نحسو انو تونس ما تخليناش، اوقدوا شعلة الفخر بانتماءنا... والله الاثر متاع العملية هذي يتقاس بالفلوس حتى هو، نلقاووه في معنويات الناس، في تفاؤلهم، يأثر على شغلهم و مردوديتهم و يبدأ في بناء ثقتهم في بلادهم، و الثقة وحدها تبني اعظم الدول و اعظم الاقتصادات.... علاه هكا يا رسول الله، علاه تضيعو في فرص سهلة.... علاااااااه...
#روحو_بأولادنا
#ملينا_من_كلامكم |
نواصلو في مرج القدم بالاعادات😁
بريطانيا خرجت رسميا من اوروبا...
هذا مقال على الbrexit هبطناه دوب ما صار الاستفتاء في بريطانيا عامين لتالي و انصار الخروج ربحو...
السلام عليكم
شنوّا حكاية الBrexit# ؟، علاش صارت أصلا؟، شنوا الآثار متاعها على بريطانيا و الاتحاد الأوروبي و العالم؟، و تونس فين في وسط هالزّوبعة بكلها؟ مقال طويل برشا، لكن الي يقراه للآخر ما يندمش بإذن الله...
نبداو بالسّاس كالعادة، شنيّة حكاية ال brexit#؟
كلمة Brexit هي بكل بساطة اختصار لعبارة British Exit الانغليزية، و معناها، "الانغليز على برّا"، الاتحاد الأوروبي هو بكل بساطة، عقد بين شعوب أوروبا، و في كلّ عقد فمّا فصول تحكي على فسخو، و في اتفاقية الاتحاد الأوروبي، فما الفصل 50، الي يمنح لأي دولة ترغب في الخروج من الاتحاد، هذي الامكانية، و الفصل هذا، يقول انّو عمليّة الخروج، تتطلّب عامين (قابلين للتمديد) من المفاوضات.
شنوّا مشكل البريطانيّين مع أوروبا؟
الانغليز بالذّات، هو شعب تطغى عليه العقلية اللبرالية، و الانغليز انصار الخروج، يلومو على الاتحاد الأوروبي بيروقراطيتو، و غلاء مصاريف تسيير اداراتو، و معايير النشاط الاقتصادي الي تظهرلهم خارجة عالموضوع، و عدم القدرة على اخذ قرارات اقتصادية موجعة أحيانا، و توجههم االبرالي (الي يُظهر في حكّامهم بالطبيعة) خلّى وجودهم في الاتحاد الأوروبي، ديما يسبب مشكل في اتخاذ القرارات صلب الاتحاد، النائبة في الاتحاد الاوروبي Virginie Rozière صرحت حرفيّا "البريطانيّين طول عمرهم ضدّ كلّ شي، ما استعملو أوروبا كان باش يكبرو الأسواق الي ينجمو يصدرولها"، بمعنى انّو الانغليز كانوا ديما ضدّ توحيد الجباية مثلا، و ضدّ برشا إجراءات متاع تعميق التكامل التشريعي بين دول الاتحاد، لكن من جيهة أخرى، كانوا اكثر ناس تحرص على توسيع الاتحاد من حيث عدد الدول، خاطر توسيع الاتحاد معناها اكثر حرفاء يشريو صادراتهم ما غير ديوانة... و ديجا الانغليز من البداية رفضو يتخلاو على الجنيه الإسترليني و يبدلوه بالاورو
شنوّا الحجج متاع انصار الخروج؟
أوّلا، فمّا مشاكل الهجرة و السيادة الوطنية، و هذي مشاعر ما تعنيش انو شعب عنصري، لكنها مشاعر بشرية موجودة عند الشعوب الكل خاصة لمّا تكون الأوضاع الاقتصادية كاسدة و تتزادلها المخاوف الأمنية (تذكرو موقف جانب كبير من الشعب التونسي لمّا تعاودت اتطرحت حكاية اللاجئين الليبيين في 2014)... مشاكل الهجرة و السيادة هذي مواضيع تلقى حظها عند الشعوب خاصة لما يكون فما شكون يستغلها و يلعب بشعبوية كبيرة على عقول الناس.... و بالطبيعة، لمّا تطرح الخيار على ناس عقولهم تعبات بالشعبوية، عبارة تلعب بالنّار، و من مهازل القدر، انو الي لعب بالنّار هو دافيد كاميرون رئيس وزراء بريطانيا، خاطرو لما نجح في انتخابات 2013، نجح بعد ما وعدت الناس بهالاستفتاء، و رغم انو كان من اكبر المؤيدين للبقاء في أوروبا، العباد ما تبعاتوش، و كان سبب في تغيير تاريخي عواقبو غير محددة الحجم اليوم...
ثانيا فما المشكل الاقتصادي، انصار الخروج، يقولو انّو بريطانيا تصرف برشا على الاتحاد الأوروبي (بريطانيا هي ثالث ممول للاتحاد بعد المانيا و فرنسا)، تأخذ منو في مساعدات صحيح، لكن الي تدفعو اكثر من الي تاخذو بحوالي 11 مليار أورو سنويا، أنصار الخروج يقولو زادا انو المنتوج الداخلي الخام متاع بريطانيا موش باش يتأثّر اذا تعمل اتفاقية تبادل حر مع أوروبا و خاصة اذا ترجع لأصلها و اتطور علاقاتها مع استراليا و أمريكا... يقولو زادا انّو تراجع سعر الجنيه الإسترليني باش يقوي في صادراتهم خاطر سلعتهم باش ترخص في البلدان الأخرى...
ما علينا، صار الاستفتاء و انصار الخروج ربحو، شنوا الآثار السياسية على أوروبا و بريطانيا؟
أوّل شي، اتطرحت حكاية تفكك بريطانيا في حد ذاتها، الاسكوتلانديين، صوتو بـ 62% لصالح البقاء في أوروبا، و نتيجة الاستفتاء اغضبتهم و عاودت حيرت موضوع استقلال سكوتلاندا عن بريطانيا، الموضوع هذا تتطرح عامين لتالي في استفتاء على الاسكتلانديّين، و رفضو الاستقلال و السبب أساسا كان انهم يحبو يقعدو في أوروبا و الخروج من بريطانيا يخرجهم من أوروبا... اليوم لما بريطانيا قررت الخروج، رجعت النزعة الاستقلالية بقوة عند حكام و شعب اسكوتلاندا...، مازال الشي، فمّا دول عادة ما تاقف في المعسكر اللبرالي مع بريطانيا، كيما هولاندا، هذي زادا رجعت فيها النغمة متاع الخروج بقوة البارح، تشجعو بالمثال البريطاني، و المناخ هذا ما ينجم الا يضعضع الاقتصاد الأوروبي و البريطاني، خاطر الشك في المستقبل عدو النمو الاقتصادي
نجيو توا للآثار الاقتصادية المياشرة على بريطانيا
الخروج حدث تاريخي يصير، اول مرة بعد 43 سنة من البناء، دولة ذات سيادة كاملة تقرر الخروج من أوروبا، و تذكرو انو حكينا برشا مرات هوني في الصفحة، انو الاقتصاد هو أولا و أساسا وضوح الرؤية للمستثمرين، و قدرتهم على توقع الاحداث المستقبلية، خروج بريطانيا عندو عواقب قانونية مهولة على ميزانية البلاد و املاكها و على صادراتها نحو بلدان الاتحاد الأوروبي، و على الشركات العالمية الي مقراتها في لندن... حالة الشك هذي، تأدّي في أي بلاد الى ركود اقتصادي لسنتين او ثلاثة اقل شي في انتظار وضوح الرؤية.... و هالشّك و انعدام الثيقة في مستقبل المعاملات ممكن يدوم برشا و يأثذر برشا على اقتصاد بريطانيا، خاطر توّا بعد ما خرجت، باش يبدا ماراطون مفاوضات تقسيم الأملاك، متاع بريطانيا في أوروبا و متاع الاتحاد الأوروبي في بريطانيا، و توضيح مصير العقود الجارية، و توضيح طريقة التعامل التجاري في المستقبل، كم الملفات مهول و متشعّب، و اذا مفاوضات الخروج و توضيح القديم تنجم توفى في عامين و الا ثلاثة، فإنّو مفاوضات العلاقات التجارية المستقبلية تنجم تقعد 10 سنين كيما صار لكندا، و الوضعية هذي، لو حصلت باش تكون عواقبها كارثيّة على الاقتصاد البريطاني
بريطانيا تتسمى عاصمة المعاملات المالية العالمية، و من اهم أسباب جلبها للينوك و شركات الاستثمار العالمي (على 12700 مؤسسة مالية في بريطانيا، اكثر من الشطر شركات اجنبية)، هو انّو وجود الشركات هذي في دولة اوروبية، يخلّيها تنجم تعرض خدماتها في كل البلدان الأوروبية، لمّا بريطانيا تخرج من أوروبا، معناها وجود الشركات هذي غادي يصبح غير مربح، و تنجّم تخرج، و برشا بوادر بتصريحات مسؤولي HSBSC و jp morgane و غيرهم تقول انهم باش يخرجو، و اهم وجهة باش تكون فرانكفورت و باريس (مع افضلية للالمان بحكم فوضى المظاهرات الي مست صورة فرنسا السنا)... حكاية كيما هذي موش بسيطة بالنسبة للاقتصاد البريطاني فين الخدمات المالية تساهم بأكثر من 8% في المنتوج الداخلي الخام، يعني قد السياحة عندنا... فما مثلا موضوع غرف تسجيل العقود، كيما وسطاء البورصة عندنا تقريبا، لكن هالغرف، مختصة موس في الأسهم برك، بل في كل أنواع المعاملات المالية و الاقتصادية العالمية (حجم هالعمليات يبلغ حوالي 130 الف مليار أورو سنويا...)... الغالبية الساحقة من وهالغرف موجودة في لندن، و البنك المركزي الأوروبي، ما يساعدوش انو توازن المعاملات العالمية بالاورو يكون في بلاد خارج أوروبا، و اكيد توّا باش يروّح بيهم لداخل أوروبا...
فما مشكل آخر، خروج بريطانيا يعني عودة الديوانة على صادراتها لأوروبا، الديوانة الي ممكن توصل 10% حسب التقديرات، هذا معناه انو الشركات الي في بريطانيا ممكن تخير تخرج و تقرب للسوق الأوروبية باش تنجم تبيعلها ماغير ديوانة... البارح، الجنيه الإسترليني (عملة بريطانيا) طاح لأدنى مستوياته قدام الدولار منذ سنة 1985... نرجعو لكلام انصار الخروج حول انو هالانهيار باش يساعد في تقوية صادرات بريطانيا، و هذا للأسف موش صحيح، خاطر الدراسات اثبتت انو نوعية صادرات بريطانيا، ما تتأثّرش بإنخفاض الأسعار، الدراسات اثبتت انو انخفاض الجنيه بـ1% ما يأدّي الا لزيادة بـ 0.12% فقط للصادرات البريطانية، يعني حكاية فارغة....
المفيد، التوقعات، الحالية تقول انو في الأعوام الجايّة، و بحلول عام 2030، المنتوج الداخلي الخام لبريطانيا باش يكون اقل بـ 5.2% من قيمتو لو بقات بريطانيا مع أوروبا، معناها المدخول السنوي لكل عائلة بريطانية باش يطيح ما بين 3300 أورو و 5600 أورو بحلول عام 2030...
شنية الآثار الاقتصادية على أوروبا و باقي العالم؟
أوّلا، الإنهيار متاع الجنيه الإسترليني اليارح، ينجم يأدي لإفلاس بعض البنوك الي عندها برشا جنيهات استرلينية و بالتالي تسجل خسائر صرف مهولة في 24 ساعة، و البنوك المركزية الانغليزية و الأوروبية و الاسياوية و الامريكية، عارفين انّو بإفلاس بعض البنوك، تنجم تصير عدوى عالمية و انطيحو في ازمة كيما ازمة 2008، هذاكا علاه عداو نهار امس كامل يخرجو في بلاغات الطمأنة و الاستعداد التام لضخ أموال في القطاع البنكي العالمي لو تعكرت الوضعية...
من جهة أخرى، و بإعتبار الاقتصاد البريطاني خامس اقتصاد في العالم، و بإعتبار انو اغلب شركات العالم موجودة في بريطانيا و تبيع في كل العالم، الخوف من المستقبل الاقتصادي لبريطانيا، شمل كلّ المستثمرين في كل العالم، بورصة لندن خسرت 8% من قيمة أسهمها ابارح، باريس 7%، فرنكفورت 10%، طوكيو 8%، هونكونغ 4.7%، وولستريت 5%... الهبوط هذا سببو انو المستثمرين خافو، بكلهم يحبو يبيعو اسهمهم في هالشركات العملاقة، كثر العرض متاع الأسهم للبيع في نهار واحد، طاحت الأسعار....
حاجة أخرى، خوف العالم من تردي الوضع الاقتصادي، خلى سعر البترول يطيح البارح، لازمنا نفهمو انو سعر البترول كيفو كي سعر الأسهم، يتأثر بالتوقعات المستقبلية، لما المتعاملين يشكو في ركود اقتصادي، يتوقعو تراجع النشاط، و نقص الطلب على البترول، و بالتالي سومو يطيح....
بالنسبة لأوروبا، حجم بريطانيا مهم جدّا، ديجا، 33.1% من واردات بريطانيا جايين من عند 4 دول أوروبية برك الي هي المانيا و هولاندا و فرنسا و بلجيكيا، هذا ما غير ما نشوفو صادرات باقي الدول الأوروبية لبريطانيا، لما بريطانيا تخرج من الاتحاد الأوروبي، فكيما هي باش يفرضو ديوانة على سلعتها، هي باش تفرض ديوانة على السلعة الي جايتها من أوروبا، و هذا خبر خايب للشركات و المصنعين الأوروبيين...
آي و احنا فين في هذا الكل؟ تونس فين من هالهلمّة؟
نبداو الساعة بنمنامة الدينار باش يطلع.... العملات تطلع و تهبط في الأسواق لزوز أسباب، أولا، لثيقة العالم في استقرار و قوة الدول الاقتصادية، و ثانيا لحجم الطّلب على عملة معيّنة، العملة المرغوب فيها برشا، يطلع سومها.... بالنسبة لموضوع الثيقة و الاستقرار الاقتصادي و القوة، ما نحكيوش عليهم خير، بالنسبة للعرض و الطلب، احنا اقتصاد يستورد اكثر من الي يصدر و يخلص في ديون مهولة بلعملة، لذا الطلب على العملة الأجنبية باش يقعد مهول، و اذا ما يتحسنش الميزان التجاري متاعنا، ما عندنا علاش نطمعو في تحسن قيمة الدينار، و حتى لو لاحظتو تحسن ظرفي في الأيام الجاية، فما يدومش و ما عندو فين يوصلنا، خاطرو اثر بسيكولوجي بحت، احنا، عملتنا تعاني من حال اقتصادنا، و موش من حاجة أخرى...
بالنسبة للتجارة الخارجية، مع بريطانيا، حكينا البارح انو عندنا معاها فائض تجاري من عام 2003، و هالفائض بلغ 293 مليون دينار عام 2015... لكن نردّو بالنا، الفائض هذا حققناه بفضل انفتاح السوق البريطانية لسلعتنا بحكم وجودها في الاتحاد الأوروبي الي تربطنا معاه اتفاقيات شراكة، يعني هوني ممكن نتضرو بخروج بريطانيا، و فما حاجة أخرى، فتح اتفاقيات تجارة مشتركة مع بريطانيا وحدها بعد ما تخرج راهو صعب جدا، خاطرهم عقلية أنغلوساكسونية ما عندناش بيها احتكاك كبير (وزير خارجية بريطانيا زار تونس مرة واحدة منذ الاستقلال) و ما نمثلولهاش عمق استراتيجي باش تعطينا امتيازات،
احنا اكبر شريك لينا هو الاتحاد الأوروبي (حوالي 70% من صادراتنا)، و اذا الاتحاد الأوروبي يعرف صعوبات بسبب خروج بريطانيا، فاحنا زادا باش نتضرو موش خاطر ما نجّمناش نصدرو، لكن خاطر الشركات الي فيه ممكن ينقص الطلب متاعها بسبب ظروفها الاقتصادية
احنا ناخذو في برشا مساعدات من الاتحاد الأوروبي، بريطانيا كانت 3 ممول للاتحاد بعد المانيا و فرنسا، توا لازمهم اما ينقصو في ميزانيتهم، و الا يفرقو مساهمة بريطانيا في ميزانية الاتحاد الأوروبي، على ال27 دولة الي قعدو فيه، اذا نقصو، اكيد مساعدتهم لينا باش تنقص، و اذا قسمو مساهمة بريطانيا بين بعضهم فمعناها اكثر ضرائب و اقل قدرة شرائية لمواطنيهم، و بالتالي سوق اضعف لصادراتنا
أخيرا، احنا بلاد ما عندهاش برشا اتصال بالمالية العالمية، و بعد ازمة 2008 في العالم مثلا، اقتصادنا ما تمس الا بداية من آخر 2009... و بإعتبار انو حتى الاقتصاد الأوروبي صعيب يتمس السنا بخروج بريطانيا (ماهي باش تخرج فعليا الا بعد عامين اقل شي)، فإنّو اقتصادنا مازال موش باش يتأثر مباشرة السنا بالحكاية هذي... طبعا من نسيتش الي احنا في الحضيض أصلا حاليا، لكن للتوضيح و برّه...
الخطر، اليوم، هو في لجوءنا لأسواق المال العالمية للتداين، حالة الهلع الي موجودة في الأسواق، تنجم ترفع في نسبة الفائدة الي يطلبوها علينا الديّانة، و تنجم ما نلقاوش شكون الي يسلفنا أصلا...
على خير يا توانسة |
هذي اعادة لمقال هبطناه في 2017 حول ما يعرف بقضية مليار الهبة الصينية و رفيق عبد السلام
رفيق عبد السلام و مليار الهبة الصينية
المأساة في تونس، انو المواقف تتبنى على الانتماء الحزبي، موش على مصلحة البلاد، و الحكايات الي تأخذ صيت و تعمل بوز ما يهمش صحيحة أو غالطة مادامها تأدي إلى مهاجمة توجه أو قيادي من حزب آخر... حكاية المليار الصيني و رفيق عبد السلام مثال من الأمثلة... قعدت تتعاود و تتكرر رغم انو الحقيقة لا علاقة لها بالواقع، و كل ما يرجع حديث على الفساد يتجبد الراجل و تقوم عليه حملة كالعادة... ما يهمنيش فيه و في افكارو، ما يهمنيش في توجهاتو، أما خلي الحقيقة برك توصل للناس... و على هامش الحرب على الفساد الي أعلنها الشاهد الجمعة هذي، و عودة الحديث على الفساد كبوز اللحظة، رجعت غناية المليار و رجع المليار... احنا كنا بينا هون من جانفي 2016 انو الحكاية بيدونة و لا فيها لا سرقة لا والو
دائرة الحسابات حققت في الحكاية، و في تقريرها عدد 28 في الصفحات 123 و 124 قالت بوضوح أولا انو بعد ما الصينيين طلبوا ترك الهبة سرية، وزارة الخارجية بعثتلهم رقم حساب الوزارة في الشركة التونسية للبنك، و الفلوس تصبو اذا، موش في حساب رفيق عبد السلام، و إنما في حساب وزارة الخارجية في الSTB، حساب اسمو "خارجية خاص"...
باهي، هوني دائرة الحسابات تقول انو الإجراء هذا مخالف لقانون الميزانية، و انو الفلوس كانت تنجم تتصب في حساب الخزينة العامة للبلاد التونسية، و تقعد سرية رغم ذلك....
دائرة الحسابات تقول زادا انو في 25 أكتوبر 2012، وزير المالية بعث مراسلة لوزير الخارجية يطالبو فيها بإصلاح المخالفة، و تحويل الفلوس من حساب وزارة الخارجية في الSTB إلى الخزينة العامة للبلاد التونسية، و بالطبيعة الفلوس باش يقعدو تحت تصرف وزارة الخارجية حتى و هوما في حساب الخزينة العامة للبلاد التونسية، خاطرهم فلوس مخصصين لتنظيم منتدى الصداقة الصيني العربي ...
دائرة الحسابات ثبتت في تطور الحكاية و لقات انو بالفعل، تم تحويل كل أموال الهبة الصينية من حساب وزارة الخارجية في الSTB إلى حساب الخزينة العامة للبلاد التونسية، و التحويل تم بتاريخ 31 ديسمبر 2012.
والي يحب يثبت علينا، يمشي لموقع دائرة الحسابات و يحل التقرير 28 و يمشي للصفحات 123 و 124
و كيما حكينا لفوق، الحكاية موش مربوطة برفيق عبد السلام، فما ضد الجهة الاخرى تشويهات و أكاذيب مهولة حول الفساد، كنا فضحنا العديد منها، الماكينة الفايسبوكية التشويهية في جميع الاتجاهات جبارة بصراحة، و انا عاجز أمامها...
على خير يا توانسة |
السلام عليكم
هذا موضوع تنشر اول مرة في الصفحة نهار 16 فيفري 2016، في قلب لبوليميك الي خرجت بعد اشاعة تبخر مبلغ بقيمة 870 مليار هي باقي بيع اتصالات تونس، من ميزانية الدولة 2013، اي في عهد وزير المالية الياس الفخفاخ:
870 مليار
امام تفاقم الزّوبعة حول نقطة معيّنة في تّقرير محكمة الحسابات حول غلق ميزانية 2016، و المتعلقة بباقي مداخيل تخصيص اتصالات تونس، قرّرنا اليوم نفركو رمّانة الـ 870 مليار، الي أصبحت حديث الرّأي العام في تونس...
نبداو كالعادة بالسّاس، دائرة الحسابات، هي هيكل عمومي، مهمتو، مراقبة حسابات الدّولة، و حسابات كلّ المؤسسات التّابعة للدّولة... و من جملة الأعمال الرّقابيّة لهالدّائرة، مراقبة حسابات ميزانيّة الدّولة، بعد ما تتنفّد هالميزانيّة... للتّبسيط، قانون الماليّة 2013 مثلا، فيه تقديرات لمصاريف و مداخيل الدّولة التّونسية لعام 2013... و في أفريل 2015، وزارة الماليّة، عملت قانون اسمو، قانون غلق ميزانيّة 2013، و فيه، الأرقام الي صارت فعليّا عام 2013 مقارنة، بالتوقّعات الي كانت موجودة في قانون الماليّة 2013... و قانون غلق الميزانيّة هذا، قبل ما يخرج، يمشي لدائرة الحسابات، الي تثبّت فيه بالتّفصيل، و تثبّت خاصّة، في احترام الإجراءات الإدارية، و القانونية، و قواعد المحاسبة، لمّا الدّولة صرفت ميزانيّة 2013... و دائرة الحسابات، راهي صارمة جدّا في تقييمها، يعني، تسمّي أي إخلال بالإجراءات، كبير و الا صغير ... و دائرة الحسابات راهي فخر لبلادنا هذي، المهم نفهمو كلامها فهم صحيح...
نتعدّاو للنّقطة الي فيها المشكل، تقرير دائرة الحسابات حكى عال870 مليار مرتين... مرّة أولى، في ملخّص الاستنتاجات متاع التّقرير، في الصّفحة عدد 10، و يقول حرفيّا:
"ويجدر التذكير، بأنّ عائدات فتح رأس مال شركة إتصالات تونس بنسبة 35 % في سنة 2006، كانت بمبلغ 3050 مليون دينار، علما، بأنّ المبلغ المتبقى من هذه العملية، يساوي 873 م.د، غير أنّ حساب سنة 2013، والوثائق المصاحبة له، لا يتضمّن مبالغ بهذا العنوان." ...نردّو بالنا هوني، راهو كي قال... " أنّ حساب سنة 2013، والوثائق المصاحبة له، لا يتضمّن مبالغ بهذا العنوان" ... موش يقصد في الحساب الي محلول في البنك المركزي، يقصد في الحساب العام للدّولة... و الدّليل على كلامنا، هو انّو في المرّة الثّانية، الي تجبدت فيها النقطة هذي في التّقرير، و الي هي في تفاصيل التقرير في الصّفحة عدد 47... يقول حرفيّا.... "علما بأن المبلغ المتبقى من هذه العملية 873 مليون دينار، لم يتمّ إدراجه بالميـــــزااااااانيّة"... يعني الحكاية الكلّ، مجرّد قواعد إجرائيّة، و موش فلوس تبخرت... دائرة الحسايات، تقول انّو ما أعطاوهاش وثائق، تورّي انّو المبلغ هذا موجود، لكن ما قالتش أنّو الفلوس تبخرت...
و هاو دليل اقوى، في الهامش متاع المرتين الي تجبد فيهم الموضوع في التّقرير، دائرة الحسابات، و لتأكيد كلامها، على أنّو بقاو 870 مليار من مداخيل خوصصة اتّصالات تونس، تستشهد بالتّقرير السّنوي للبنك المركزي لعام 2013، و الي فيه حسابات المركزي الكلّ، و الي مصادقين عليه دون تحفّظ، زوز خبراء محاسبين، هوما السّادة، شريف بن زينة و مراد قلّاتي.... و لمّا نمشيو للصّفحة 171، من تقرير البنك المركزي 2013، نلقاو هال870 مليار، موجودين، و في بلاصتهم...
نزيدكم، الفلوس متاع خوصصة اتّصالات تونس، جبدنا منهم زادا في 2014 لتدعيم الميزانيّة.... و عمّقنا البحث من جيهتنا، و جبدنا تقرير البنك المركزي 2014، و الي كيف كيف، فيه الحسابات المصادق عليها من طرف السّادة الخبراء المحاسبين الي سمّيناهم، و لمّا نمشيو للصّفحة 193، نلقاو أنّو الباقي من عائدات تخصيص اتصالات تونس، موجودين في حسابات البنك المركزي، و كانو 870 مليار عام 2013، و كي زدنا جبدنا منهم لتدعيم ميزانيّة 2014، أصبحوا 370 مليار....
نزيدكم باش تطمانو، آخر نشريّة للإحصائيّات الماليّة أصدرها البنك المركزي، هي النّشرية عدد 192، بتاريخ أكتوبر 2015... و كي نمشيو للصّفحة 3 من هالنّشريّة، نلقاو هال370 مليار مازالت موجودة في وسط rubrique اسمها Mise à disposition...
الحاصل، الفلوس موجودين و ما تبخروش، اما بلادنا تعاني فوضى التخضريط و الاشاعات دون اي خبرة تقنية تسمح بتفسير الحقيقة و الله يحسن العاقبة...
ليلتكم زينة يا توانسة... |
زوز حكايات يدورو يدورو و يرجعو مناسباتيا في فايسبوك:
- مليار الهبة الصينية و السيد رفيق عبد السلام
- و 870 مليار الباقية من بيع اتصالات تونس الي جبدت عليها دائرة المحاسبات في عهد السيد الياس الفخفاخ لما كان وزير مالية.
الزوز مواضيع حكينا عليها اول ما خرجت بالتفصيل و الدليل، و باش ننشرو الاعادة للموضوعين:
- على الساعة 19h: باش نعاودو موضوع ال870 مليار (مليم) باقي مداخيل بيع اتصالات التونس في عهد وزير المالية الياس الفخفاخ
- على الساعة 20h: باش نعاودو نحكيو على موضوع مليار الهبة الصينية و رفيق عبد السلام |
صباح الخير
أعتذر للسيّد صافي سعيد عن تعليقي حول وعود ال131 مليار، الشي ظهر عام و متفشّي يشمل الجميع...
و هاذم 200 مليار من عندي انا على راس اولاد بلادي جملة...
#الرشوق_متواصل
لا حول و لا قوة الا بالله، و الله يحسن عاقبة هالبلاد |
صباح الخير
لغلق موضوع كورونا (الناس الي تعرف الصفحة من قديم، تعرف انها تتحول لصفحة حربية كل ما يتعلق الامر بحاجة تمس الامن القومي كيما الارهاب و توا حكاية كورونا، لذا، الجدد من عباقرة "خليك في الاقتصاد"، نقلهم "خليك بعيد عالصفحة و ارتاح من تضييع وقتك معاها"، اما موضوع كورونا هذا بالحق خرجلي من خشمي من كثر العوج الي نسمع فيه و نقرا فيه في بعض التعليقات، بكلها ولات عرّيفة في اماكن العزل الي اصلا ماشي في بالهم يهم المرضى بينما العزل يهم المشكوك في اصابتهم، و الكلها ولات تفهم في الاوبئة خير من كل خبراء وزارة الصحة)...
عام 2009، خرجت انفلوانزا خطيرة في السعودية في طمبك موسم الحج، تونس كل وين يروح فوج من حجاجها، عداتهم طول لنزل في ضاحية قمرت، قعدو فيه طيلة فترة الحضانة، معزولين على باقي تونس، دولة قامت بواجبها لحماية امنها القومي، وانتهى الموضوع... و الحمدوالله وقتها ما شفناش عباقرة التحليل تعطي في رايها... احيانا الخرس حكمة...
اخيرا كليمة للاوخيان الصحفيين الي تقلقو من كلامي حول الاعلام البارح، استعملت الفاظ قوية خاطر بالحق دخلت في حالة غش كبيرة، لومي ماكانش لنشر خبر رفض بلدية لقرار سيادي وطني يهم الامن القومي، لومي كان انو خبر كيما هذا ماهواش نتيجة ماتش كورة باش نرميوه و نتعداو، خبر كيما هذا، لازم معاه فرد مقال، شنوا يقول القانون، و يا ترى هالبلدية عندها الحق او لا تتحدى الدولة، و يا ترى فما حالات مماثلة في العالم، و غيرها من المعلومات (معلووومات و موش تحليل) المحيطة بالخبر، باش المتلقي، يفهم مليح فداحةالخبر و فداحة ما أتته مجموعة في حق بلاد كاملة...
موضوع اخر: عندنا 14 تونسي مرعوبين في يوهاان... و كي خرجت باقي الجنسيات، خرجو التوانسة، يا سيدي اذا عددهم شوية، نسقو مع بلاد اخرى، اما #روحو_بأولادنا
#روحو_بأولادنا
#روحو_بأولادنا
#روحو_بأولادنا
#روحو_بأولادنا
نهاركم زين |
إعلامنا الهمام، ينقل في خبر رفض مجلس بلدية حمام الشط لايواء مرضى كورونا في نزل بالمكان... و ينقل في رفض بلدية سليمان...
ينقل في الاخبار و كأن شيئا لم يكن... عادي يعني... مادام الانتخابات المحلية طلعتلنا اغلبية من الجهلوت و خوه (الا من رحم ربي)، فعادي مجلس بلدي يعطي رايو في موضوع يهم الامن القومي و يقرر يا ايه يا لا، و الاعلام ينقل في الخبر بكل حياد، و الناس تناقش في موقف البلديات، و برا اكاكا....
الجهلة حيث ما كانوا، ما يعرفوش انو في المطلق، الوطن قبل الموطن، هذا اطلاقا، و لدى كل الشعوب الرائدة في العالم... ما بالك بموضوع ما فيه حتى ضرر... يعني على اساسا كي باش يعملولهم حجر صحي في نزل غادي، باش يخليوهم يدورو على الاحياء المجاورة يعملو فيهم كحّة كحّة؟ و الا السكان المجاورين باش يموتو بمجرد سماع خبر وجود مرضى في مكان محجور عليه صحيا قريب ليهم؟؟؟ اصلا ما فما حتى حالة في تونس، و اختيار مكان عزل قبل وقوع الحالات هو دليل انو كلام البرنامج العالمي للتوقي من الاوبئة الي قال فيه انو تونس هي ثاني دولة بعد الولايات المتحدة اثبتتلو انها عندها استراتيجية لمقاومة تفشي الأوبئة، هو كلام صحيح.... يعني ما زال ما عندناحتى حالة، فقط تطبيق برنامج توقي و استباقي يهم الامن القومي، تلقى حارة انتخبوهم حارة في بلدية يمركيو في بونتوات انتخابية بحكايات ما عندهم فيها حتى دخل و حتى غرام سلطة اصلا...
و الاتعس انو اعلامنا موش فايق بخطورة نقل هذه التفاهات دون التعليق عليها و تبيان حمقها و نذالتها....
لو كان كل بلدية ترفض تخصيص مكان على ترابها الغالي لإيواء مصابين محتملين بفيروس كورونا... وهو فيروس كان ما يتمش عزل المصابين بيه ويفرقوهم على المستشفيات الكل والا يخلييووهم يروحوا.. احتمال العدوى تنتشر لتونس الكل و نوصلو عشرات الاف الموتى لا قدر الله ...
الحل الوحيد حسب الحمقى الي رافضين (دون ان يملكو اصلا حق الرفض) هو انو حالات كرورونا لا قدر الله..نشوفولهم بلاصة غارقة في البحر ونلوحوهم غادي...
قمة الاستهتار وانعدام المسؤولية... وهذا من الكوارث متع الباب السابع من الدستور متاع لامركزية الجهل المقدس.....بالمنطق هذا حتى الأطباء والممرضين متاعنا عندهم الحق يقولولكم هزوهم علينا...
و مبعد نحاسبو في الحكومات المتعاقبة لفشل سياساتها؟ و نلوجو في اقتصاد و ارقام؟ الساس خايخ، المبدأ الي تقوم عليه الاوطان مازال موش مفهوم، اما اقتصاد و اما اصلاح و اما خرافات... احنا موش فاهمين معنى وطن اصلا🤬🤬🤬 |
كورونا و الاقتصاد العالمي ...
- كورونا في الصين، عمليات الحجر على مدن كاملة و تعطيل وسائل النقل... تراجع الاستهلاك في الصين
- كورونا ينتشر في بقية آسيا، معنويات تنهار و خوف... تراجع الاستهلاك في آسيا
- كان من المتوقع انو آسيا تساهم بثلثي نسبة نمو الاقتصاد العالمي سنة 2020
- في العالم: تراجع الاستهلاك الاسياوي يعني تراجع الطلب على السلع و الخدمات من طرف الناس، تراجع الطلب على السلع و الخدمات من طرف الآسياويين، يعني تراجع طلب المصانع الآسياوية على المواد الاولية و المواد نصف المصنعة، تراجع الطلب من طرف من المصانع الآسياوية و تراجع استهلاك الآسياويين، يعني التحفيض في توقعات انتاج المصانع الآسياوية و مصانع العالم الي يصدرو لآسيا، يعني انخفاض الطلب على المواد الاولية على مستوى العالم..
- النتيجة:بين 20 و 27 جانفي، سعر برميل النفط البرنت ينخفض الى ادنى مستواياته منذ اكتوبر 2019... اقل من 60 دولار اليوم... |
السلام عليكم
إعادة
شكون الحكومات الي صرفت مداخيل بيع اتّصالات تونس...
اليوم باش نحكيو على موضوع كثر عليه الحديث من بعد الثّورة... و الموضوع هذا هو، فلوس بيع 35% من راس مال اتّصالات تونس، قدّاش بقى منهم قبل هروب بن علي، و قدّاش استهلكت منهم كلّ حكومة من الحكومات الي تعاقبت بعد الثّورة...
نبداو بالسّاس كالعادة، في آخر 2005، تونس قررّت باش تبيع 35% من راس مال شركة اتّصالات تونس، هذي شركة، كانت تملكها الدّولة بنسبة 100%، و بهدف خوصصتها، و تعصيرها، و توفير موارد لميزانيّة الدّولة، تقرر بيع 35% من راس مالها لشريك اجنبي، و الشّريك الي ربح طلب العروض في اوائل 2006، هو مجمع دبي للأتّصالات، و المجمع هذا، صبّ لتونس وقتها 2300 مليون دولار، يعني حوالي 3095 مليار من ملّيماتنا...
آش عملنا بالفلوس؟
السّاعة في عام 2006، أي في نفس العام الّي تصبّت فيه الفلوس، خلّصنا حوالي 312 مليون دولار من ديوننا القديمة، و فضّلنا العام هذاكا 1988 مليون دولار في حساب الحكومة بالبنك المركزي... و كي نقولو فضّلنا، معناها فلوس موجودين في حساب بإسم الحكومة، و أهوكم غادي على ما ياتي، كان تغصرت تجبد منهم.... عبارة بو عايلة، جاتو تفتوفة، خبّاها في البانكا، و واصل يعيش حياتو قد امكانيّاتو العاديّة، و كان استحقّت يجبد منهم حويجة....
من عام 2007 حتلى لعام 2010، حكومات بن علي، صرفت 374 مليون دولار من هاك ال1988 مليون دولار الي خبّيناهم، أي بمعدّل استعمال سنوي بحوالي 93 مليون دولار في العام... و في آخر 2010، الحساب بقى فيه 1616 مليون دولار
جات الثّورة، و حكومة السيّد الباجي قايد السّبسي، لقات في الحساب 1616 مليون دولار، كملت عامها، و تصرّفت بالموجود عامتها، و ما مسّتش هاك التّفتوفة...
عام 2012، بدأ عهد الترويكا، حكومة السيّد حمّادي الجبالي، كيف كيف لقات في الحساب 1616 مليون دولار، صرفت منهم 333 مليون دولار، أي حوالي 516 مليار من ملّيماتنا، و بالدّولار، الحساب بقى فيه 1283 مليون دولار...
عام 2013، عهد الترويكا 2، حكومة السيّد علي العريّض، لقات المبلغ الي خلّاتهولها حكومة السيّد حمّادي الجبالي، أي 1283 مليون دولار، صرفت منهم 754 مليون دولار، أي حوالي 1241 مليار من ملّيماتنا، و بالدّولار، الحساب بقى فيه 529 مليون دولار...
عام 2014، جات حكومة السيّد المهدي جمعة، لقات المبلغ الي خلّاتهولها حكومة السيّد علي لعريّض، أي 529 مليون دولار، صرفت منهم 330 مليون دولار، أي حوالي 614 مليار من ملّيماتنا، و بالدّولار، الحساب بقى فيه 199 مليون دولار...
عام 2015، جات حكومة السيّد الحبيب الصّيد، لقات المبلغ الي خلّاتهولها حكومة السيّد المهدي جمعة، أي 199 مليون دولار، تعدّى عام 2015، و حكومة سي الحبيب الصّيد ما دارتش بهاك التّفتوفة، و اوّل عام منذ الثّورة، الحساب ما تمسّش في عام كامل، و بقى فيه نفس مبلغ الي فضل من عام 2014، أي حوالي 199 مليون دولار. لكن ما جاء مارس 2016، إلا و حكومة حبيب الصيد كملت صرفت هاك ال199 مليون دولار الباقية... و هكا خرج الصابون نظيف
مخّ الهدرة:
قبل الثّورة، مداخيل اتّصالات تونس كان فاضلنّا منهم 1616 مليون دولار، حكومات الترويكا صرفت منهم، 1087 مليون دولار، أي حوالي 1855 مليار من مليماتنا زادت حكومة المهدي جمعة صرفت منهم 330 مليون دولار، أي حوالي 614 مليار من ملّيماتنا.... حكومة الحبيب الصّيد كملت صرفت البقية...
المصادر
للي يحب يثبت علينا، يجبد البيلانات متاع البنك المركزي متاع 2006 و من 2009 حتى 2016، يلقاهم في موقع البنك المركزي... و النشريةالإحصائية للبنك المركزي (عدد أكتوبر 2016)
باش يلقى الارقام بالدينار، باش يحولهم للدولار، لازمو يطلع سعر صرف الدولار في 31 ديسمبر متاع كل عام (كيف كيف يلقاهم في موقع البنك المركزي) |
تنبيه و نداء الى السلطات الصحية و المطارات و الموانئ في تونس:
صحيفة لوموند الفرنسية اعلنت منذ ساعة عن اول حالتي اصابة بفيريس كورونا الجديد الذي ظهر في الصين منذ ديسمبر الماضي... هذي اول زوز حالات في فرنسا و في القارة الاوروبية عموما...و السلطات الفرنسية تحاول حاليا تقى كل من دخل في اتصال مع الشخصين هاذم لمحاولة تفادي انتشار العدوى في فرنسا...
يعني الشي لا يزي اصبح على ابواب تونس، لا يزي في بلد عندنا معاه ثالث اكبر تدفقات بشرية... هذا معناه انو كل المطارات و الموانئ لازمها في حالة استنفار قصوى..
معلومات:
الفيروس الجديد من عائلة كورونا ظهر في ديسمبر الماضي في مدينة ووهان الصينية، مازال ما يعرفوش من اي حيوان جاء، الفيروس الجديد ما يعرفوهش العلماء، مازال ما عندوش تلقيح ضدو، و السلطات الصينية اليوم قالت انو الفيروس عندو قدرة على التحوّر (mutation )... على 830 حالة في الصين، الفيروس قتل 26 شخص... النسبة ضعيفة؟ لكنها تصبح مخيفة لما نتذكرو انو الحديث على انفلوانزا تنتقل بالهواء و اللمس، و لما نعرفو انو الموت يصير ايام بعد الاصابة... الصين حاسة بالخطر، سكرت مدينة كاملة و وقفت النقل العمومي في بعض المناطق، و بدات تبني في مستشفى على 2500 متر مربّع (باش يحضر في 6 ايام على فكرة) لإيواء مرضى انفلوانزا كورونا...
منظمة الصحة العالمية نهار الاربعاء قالت انو الموضوع مازال ما خذاش صفة الوباء العالمي...
هذا ما يمنعش انو تونس تاخذ احتياطاتها من الموضوع و تحاول، قلت تحاول انها تكتشف الحالات الداخلة على بكري...
المعلومات هذي بحثت عليها و لقيتها في مواقع محترمة كيما الbbc و lemonde، و هذا الي خلاني نكتب استنائيا في حاجة خطيرة جدا و لاااااا علاقة بالصفحة، و لاسباب شخصية تتعلق بموضوع الانفلوانزا زادا |
جديد
السّلام عليكم
قدّاش تسلّفنا بعد الثّورة، و قدّاش جاتنا هبات، و شنوّا عملنا بيهم... 80 مليار دينار؟ ميات مليار دينار؟ ضاعت؟ تبخرت؟ هات نثبتو بالتفصيل و نفهمو كل تفصيل
نوّاب لجنة الماليّة بمجلس نوّاب الشّعب، بعثو مؤخّرا رسالة لوزارة الماليّة يسألو فيها، شنوّا عملتي بالفلوس الّي تسلّفتيهم...
هات نشوفو شنوّا صار 2011 الى 2019...
أوّلا، نشوفو قدّاش لمّينا ضرائب من الشّعب التّونسي أفراد و شركات؟
من 2011 الى 2019، الشّعب التّونسي أفراد و شركات دفعوا ضرائب يقيمة 176,6 مليار دينار
ثانيا قدّاش لمّينا من مداخيل جايّة من أرباح الحارة مؤسّسات عموميّة الرّابحة، و مداخيل أتاوات النّفط، و أتاوة عبور أنبوب الغاز الجزائري، و مداخيل المصادرة و الخوصصة، و الشركات الحكومية الي ماخذة قروض من الدّولة و خلصتهم، يعني السؤال هو قدّاش لمّينا من المداخيل غير الجبائيّة؟
من 2011 الى 2019، المداخيل غير الجبائية لتونس بلغت 24 مليار دينار...
كي نجمعو اوّلا و ثانيا، نلقاو مجموع امكانيّاتنا الذّاتيّة في التّسعة سنين من 2011 الى 2019. و المجموع هذا يطلع 200,6 مليار دينار... يعني احنا جمعنا موارد ذاتيّة بقيمة 200,6 مليار دينار... هات نشوفو قدّاش مصاريفنا في الـ تسعة سنين هذوكم...
أوّل مصروف صرفناه، هو أجور موظّفي وعملة الدّولة، وفي التّسعة سنين، الشّعب التّونسي دفع ما قيمتو 107,5 مليار دينار أجور لموظّفي وعملة الدّولة... (ما تستغربوش من الرّقم، عندنا حوالي معدّل 650 الف موظّف، كي تقسمو الـ107,5 مليار على 9 سنين، و الي تلقاووه تقسموه على 650 الف موظّف، تلقاو معدّل الأجر للموظّف الواحد في العام، أقسموه على 12، تلقاو انّو الأجر الخام للموظّف شهريّا في حدود معدّل 1531 دينار، نحّيو منهم قصاصات ضمان اجتماعي و ضرائب و مساهمة المشغّل في الضّمان الاجتماعي (حوالي 40% من الاجر الخام) تلقاو معدّل اجر (نعاود معدّل هذا) الموظّف هو 918 دينار شهريّا... شفتو كيفاه هاك الـ107 مليار دينار الخرافيّة كيفاه تتلقّط بالفليّس بالفليّس...
باهي قلنا عندنا 200,6 مليار دينار صرفنا منهم 107,5 مليار دينار أجور موظّفي و عملة الدّولة، قعد في يدّينا 93,1 مليار دينار، وفى المصروف؟ لا مازال...
ثاني مصروف عندنا، هو الدّعم، و التدخّلات للعائلات المعوزة، و مساعدة الصّناديق الاجتماعيّة للتّقاعد، و مصاريف الانتخابات المختلفة... احنا في الـ9 سنين صرفنا على الحكايات هذي 51,9 مليار دينار، بمعدّل 5,8 مليار دينار سنويّا (عام 2019، صرفنا 7,8 مليار دينار على الحكايات هذي، منهم 4,8 مليار دينار وحدهم لدعم المحروقات و الموادّ الغذائيّة و النّقل)
باهي قلنا في يدّينا 93,1 مليار دينار، زدنا صرفنا منهم 51,1 مليار دينار دعم وتدخّلات اجتماعية، قعد في يدّينا 41,2 مليار دينار، وفى المصروف؟ لا مازال...
ثالثا، عندنا مصاريف تسيير الإدارة التّونسيّة، ضوء و ماء و تلفون و كراوات و أوراق و محروقات و تصليح للبنايات و التّجهيزات و غيرهم من مصاريف التّسيير و الصّيانة... ... احنا في الـ9 سنين صرفنا على الحكايات هذي 9,7 مليار دينار...
دونك، كانوا قاعدين في يدّينا 41,2 مليار دينار، زدنا صرفنا منهم 9,7 مليار مصاريف تسيير الإدارة التّونسيّة، قعد في يدّينا 31,5 مليار دينار، وفى المصروف؟ لا مازال...
رابع مصروف عندنا، هو مصاريف التّنمية و الاستثمار (كيّاسات و قناطر و مدارس و مستشفيات و تجهيزات ثقيلة و غيرهم)... ... احنا في الـ9 سنين صرفنا على الحكايات هذي 48,1 مليار دينار...
نواصلو الحسبة اذا، كانوا قاعدين في يدّينا 31,5 مليار دينار، زدنا مصاريف تنمية بـ 48,1 مليار دينار... و هكّا ما قعد في يدّينا شي، و من فوق مسالين في 16,6 مليار دينار، وفاشي المصروف على الأقلّ؟ لا لا، مازال...
خامس مصروف عندنا، هو مصروف تسديد الدّيون القديمة، احنا كلّ عام عندنا أقساط ديون (خذيناها في الأعوام الي قبلو) و يجي وقت خلاصها عامتها، أحنا في الـسعة سنين من 2011 الى 2019، خلّصنا أقساط ديون بقيمة 51,7 مليار دينار (34,4 اصل و 17,3 فوائد) ...
نجيو للحسبة الأخيرة توّا..
احنا قبل الدّيون داخلة او خارجة، وحدنا وحدنا، في الـ 9 سنين من 2011 الى 2019، صرفنا فوق طاقتنا 16,6 مليار دينار... و هاذم بالطبيعة لازم نتسلفوهم... لكن باش نلقاو شكون يسلّفنا ديما، لازم نكونو مخلصين و نخلصو القديم في وقتو، خلاص القديم طلع 51,6 مليار دينار... يعني احنا عندنا حفرة بـ 68,2 مليار دينار(16,6+51,6)... شنوّا الحلّ باش نغطّيوها؟ مشينا في هاك الـ 9 سنين، تسلّفنا 66 مليار دينار جديدة و دبّرنا يا كريم متاع اللّه هبات (من الإتّحاد الأوروبي أساسا) بـ 2,2 مليار دينار... و بالطّريقة هذي غطّينا كلّ مصاريفنا من 2011 الى 2019... و يعمل اللّه في الأعوام الجايّة توّ صغيراتنا يخلصو الدّيون الّي خذيناهم... علاش صرفنا اكثر من طاقتنا برشا بعد الثّورة باش نتورّطو للدّرجة هذي؟ هذا موش موضوعنا اليوم...
الخلاصة في موضوع آش عملنا بالدّيون و الهبات:
أحنا من عام 2011 الى 2019، دبّرنا ديون و هبات بقيمة 68,2 مليار دينار، صرفنا منهم 51,6 مليار دينا باش خلّصنا أقساط الدّيون الّي جاء وقت خلاصها كل عام من الأعوام التّسعة، و استعملنا 16,6 مليار دينار باش غطّينا الفارق بين مصاريفنا و مداخيلنا... هذي إجابة أولى لسؤال نوّاب لجنة الماليّة لوزارة الماليّة ...
السّادة النّوّاب الي يحبّو يثبتو في المصاريف بالباب بالباب من أبواب الميزانيّة الي حكينا عليهم لفوق، نقلهم راهو قضاة محكمة الحسابات كل عام يثبتوا و يقدمولكم تقرير مفصّل جدّا على طريقة صرف الميزانيّة في كلّ باب و كلّ عنوان و كل جزء، و كلّ عام بعد ما يجيكم هاك التّقرير، تصادقوا على قانون اسمو قانون غلق الميزانية الي فيه فاش تصرفت الموارد الذّاتيّة و الدّيون الي خذيناها...
أخيرا الي يحبّ يثبّت في الأرقام، عليه بالرّابط هذا:
http://www.finances.gov.tn/fr/les-indicateurs/ressources
و ردّو بالكم، لازم تحينو 2019 حسب قانون الماليّة التّكميلي، و تزيدو مصاريف القروض المحالة في مصاريف التّنمية، وتخلطو فواضل او ناقص السنة على السّنة الي بعدها، باش تجيبو الأرقام الصحيحة...
على خير |
السلام عليكم
في الصورة، خبر خرج نهار 7 جانفي 2020 في موقع الصباح نيوز حول سجن الرئيس المدير العام للشركة الوطنية للنقل بين المدن... اقراووه...
مبعد ارجعو للنص، اقراو شنوا قالت محكمة الحسابات في تقريرها عدد 30 حول الشركة الوطنية للنقل بين المدن....
الشركة هذي تخدّم في 785 عون، رأس مالها الي تكونت بيه من أموال دافعي الضّرائب، يبلغ 8,5 مليون دينار... آخر عام سجلت فيه الشّركة هذي أرباح هو عام 2010، عامتها كملت رابحة 45 الف دينار، و ما بين 2011 و 2014، الشركة هذي سجلت خسائر متتالية وصلت 48,5 مليون دينار... يعني بالفلّاقي شركة فاااالسة في الواقع، خاطرها كلات رأس مالها الكلّ و زادت كلات فوقو 40 مليون دينار ديون، منهم 21 مليون دينار مساهمة تقاعد خدّامتها لصندوق الضّمان الاجتماعي ما صبّتهمش، و 14 مليون دينار ثمن المحروقات للشركة التونسية لتوزيع البترول ما خلصتهمش، و 5 مليون دينار لصندوق إعادة تأهيل الشّركات العمميّة ما خلصتهمش...
يا ترى علاش؟
أوّلا، الشركة هذي مدخولها جاي أساسا من بيع التّذاكر، و عام 2014، مجموع مداخيلها بلغ 27 مليون دينار... آش عملو بيهم؟ فمّا 71% من المداخيل مشات شهاري (حوالي الف دينار معدّل الاجر الشهري الصّافي للعون عام 2015) ، يعني ما بقاو الّا 30% لكل باقي المصاريف من محروقات و تصليح و ضوء و ماء و تلفون و مصاريف مختلفة...
ثانيا، من عام 2010، تعريفة النّقل ما زادتش رغم الارتفاع الصّاروخي لسعر المحروقات و الكهرباء و الأجور، و فوق هذا، الشركة تخسر كلّ عام 1,4 مليون دينار بسبب مجانيّة تنقّل عائلات جرحى الثّورة و شهدائها، و تخسر كلّ عام في 2 مليون دينار بعنوان نقل الحاملين لبطاقة إعاقة، و الشركة ما خذات حتّى ملّيم من ميزانيّة الدّولة لتعويض هذه الخسائر
الشركات عموما، تخدم، و تربح، و من هاك المربوح، تخلّي تفتوفة كل عام و تزيد عليهم قروض و تجدّد وسائل الإنتاج متاعها، باش تنجّم تواصل تخدم و اتدخّل فلوس في الأعوام الموالية، احنا شركتنا، بلعت خسائر من عام 2011، و صحيح تتسلّف، لكنها تتسلّف باش تخلّص شهاري الخدّامة و تشري مازوط للكيران و تخلّص مصاريفها اليوميّة الأخرى.. في الاثناء، اسطول الحافلات قاعد يتآكل، و ما صارلوش تجديد، و النّتيجة: الشركة نورمالمون لازمها 169 حافلة يوميّا لتأمين السفرات متاعها، في ماي 2016 ما فمّا كان 87 حافلة يخدمو، الباقي كاملوت غير صالحة للإستعمال، او معطّبة لم يتمّ إصلاحها... إيه عاد فتكم بالحديث:
عام 2009، الشركة عملت صفقة لشراء 61 حافلة من عند شركة اسمها "ايكار"، خذات منهم 40 حافلة على دفعتين، خلصت حق 20، و قبل ما تخلص حق ال20 الاخرين، رجعتهم للشّركة، خاطر اكتشفت انّو السّلعة بكلها كاملوت و الأعطال لا تتوقّف، و الخبراء العدليّين (فمّا قضية جارية) اثبتوا انّو السبب هو أخطاء على مستوى التصميم و التركيب و تدنّي جودة المعادن المستعملة في صناعة الحافلات ادّات للاعطاب و هدّدت راحت و سلامة المسافرين... الحاصل من 61 قعدو كان 20 عند الشّركة، و هال20 في حالة يضلعو، و مطيشين في ديبو بن عروس، و خبراء الدّائرة اكتشفوا انهم في حالة رثّة بالوسخ و الإهمال و فيهم قطع غيار منحية، و منهم 3 حافلات تنحّاو منهم العجلات الاحتياطيّة... عاد في الأثناء، الشركة شرات 30 حافلة جديدة من نوع "man" عام 2013، وفشل صفقة حافلات شركة "ليكار"، خلّات الشركة تنزل على استغلال حافلات "man" و هالدّهك دون صيانة هذا، استنزف الحافلات هذي، و خلّاها تبيّل على بكري و ووصل عدد ايّام توقّفها عن العمل 1348 يوم لمجموع حافلات "man " رغم الي عمرها اقل من عام... و فوضى مع فوضى، تؤدّي الى مصاريف اضافيّة، و المصاريف الأضافيّة هوني، تتمثّل في اضطرار الشّركة في أكتوبر 2015 الى كراء 30 حافلة لمدّة سنة بكلفة...4,5 مليون دينار...
رحلات لوزارة الداخلية ما تم فوترتها (يعني مطالبة بثمنها) الا بعد تدخل دائرة الحسابات"، هذي على كل حال رحلات تقيدت في الاخير ضمن مداخيل الشركة"،
نجيو توا للنكتة :
" كما لم تتم فوترة الرحلة التي تم إنجازها لفائدة الاتحاد العام التونسي للشغل من تونس بإتجاه الحمامات ذهابا و إيابا بتاريخ 02 أفريل 2015... "، يعني حتى بعد ما نبهتهم الدائرة، ما صلحوش و ما طالبوش بحق الشركة... رزق بليك
نجيو توّا للفوضى الي أدّات لباقي الفوضات، الصّيانة:
خبراء دائرة المحاسبات، لاحظوا انّو الصّيانة ما عندها حتّى فاعليّة، ما فيهاش تدقيق في مختلف أجزاء الحافلة لتفادي الاعطاب و أي مشاكل تأدّي لتفاقم استهلاك المحروقات، لا، عمّال الصّيانة يكتفيو بمجرّد تبديل زيوت، و حتّى هذي يا ليتهم خدمو خدمتهم فيها: في الـ5 شهور الأولى من عام 2016، فمّا 25 حافلة نساو ما بدلولهاش الزّيت في الكيلومتراج اللّازم، فيهم الي فاقوا بيها بعد ما فاتت الكيلومتراج الأقصى بـ 1040 كم و حتّى 7323 كم...
فمّا ما اتعس، برشا سوّاق يتجاهلو الإشارات الضّوئيّة (voyant lumineux) الي في التابلو دو بور لمّا المحرّك يكون فيه مشكل، فمّا زوز حافلات صارتلهم اعطاب فادحة بسبب تجاهل السّواق الإشارات الضّوئيّة الي في التابلو دو بور شدّو عندكم: 89 مرّة، 89 مرّة تشعللهم الارت و ما اعلموش عليها... رزق بليك... الحاصل عام 2015 برك، مجموع توقّف حافلات الشركة عن العمل بلغ 11032 يوم مع ما يعنيه الامر من مداخيل ضائعة على الشّركة... و هوني لازم الإشارة انّو الدّائرة تحدّثت عن رداءة ورشات الصيانة و نقص التجهيزات فيها و غياب الفنّيين الاكفّاء في الاعطاب المستعصية و الالكترونيك و الخراطة... ما فهمتش في شكو ن يخدمو في الصيانة الحق...
نجيو توّا لما اتعس، المخزون متاع قطع الغيار:
كلّ شركة تحتلرم روحها، ما تخرج من مخزونها قطعة الّا بورقة و تسجيل في دفاتر، و في آخر كلّ عام، تقوم بinventaire شنوّا عندها في الواقع، باش هكّا تفيق اذا فمّا سلعة تخرج من غادي لغادي ما غير ما تتسجّل... الinventaire السّنوي في مخزون قطع غيار شركة النّقل بين المدن، اثبت انّو فمّا فارق بين الدّفاتر و الواقع في مجموع قطع غيار بقيمة 2 مليون دينار... و الاتعس، انّو الشّركة ما عندها حتّى تفسير لهذا الفارق
نجيو توّا للمازوط:
، في الشركات الي تحترم روحها، يقع التفريق بين الي يستقبل السّلعة و الي يتصرف فيها و الي يسجّلها، في الشركة الوطنيّة للنقل بين المدن، عامل الضّخ يتولّى قبول كميات الوقود الواردة من الشركة الوطنية لتوزيع البترول وّتزويد الحافلات وّتعمير جذاذات الاستهلاك اليومية، هذا موش معناها انّو سارق و يحطّ الي يحب و يروّح بالي يحب، لا معناه انّو بسهولة تامّة ينجّم يكون سارق و يحطّ الي يحب و يروّح بالي يحب، و حد ما يفيق بيه اش يعمل... مثلا، بين جوان و سبتمبر 2015، خبراء الدّائرة يلقاو انّو فمّا 645 لتر مازوط مقيدين على أساس تمّ استهلاكهم من طرف 5 حافلات، لكن كي جاو يثبتو، يلقاو انّو ال5 حافلات هذي كانت في الواقع متوقفة عن العمل في الفترة هذيكا، أكيد غلطة و برّه...
نجيو توّا لأخطر موضوع، السلامة:
في شركات النّقل الي تحترم سلامة مسافريها، و في قانون تونس، السوّاق لازمهم اجباريّا يخضعو لفحص طبّي سنوي، لكن سوّاق شركتنا الموقّرة موش معدلين عالموضوع، و نسبة السّوّاق الي خضعوا لهذا الفحص عام 2013، ما فاتتش 8% و عام 2014%20% و عام 2015 33%... احنا شعب يموت عالرّعواني، تي برّا يا راجل قالو فحص طبي، لاباس عليّا... و لمّا تصير الكارثة نبكيو كي الولايا... مازال، في عام 2015 و الى حدود جوان 2016، الأغلبية الساحقة من تشكّيات الحرفاء تتمحور حول: السرعة المفرطة والسياقة العنيفة وغير المسؤولة، و عدد حوادث حافلة الشّركة بلغت 141 عام 2013 و 140 عام 2014 و 115 عام 2015، و تصورو هول الخسائر في الإصلاح و التعويضات الي تتكبّدهم الشركة جرّاء هالحوادث... و ما نحكيوش هوني على عشرات الحالات الي السّوّاق ما يلتزموش بالمسلك الي تحدّدهولهم الشّركة، يعني يمشي منين يحب هو...
مازال ما اتعس، القانون التّونسي يفرض وجود آلة اسمها تاكيغراف في كلّ حافلة لفضح السّوّاق الي يتجاوزو السرعة و يتلاعبو بسلامة الرّكّاب، عاد خبراء الدّائرة جاو يثبتو نهار 14 افريل 2016، يلقاو انّو الآلة هذي معطبة في 79 حافلة من جملة ال87 حافلة الي يدورو... و اكتشفوا خبراء الدّائرة انّو في عديد الحالات، بعض السوّاق يقومو هوما بيدهم بتخريب آلة التاكيغراف...
يزّي هوني خاطرني أنا بيدي غصّيت بصراحة |
السلام عليكم
في شارع الحبيب بورقيية في مقرين، الوقوف العشوائي يخلي الوضعية متاع الاختناق المروري تبلغ حد لا يطاق... توا اشهر لتالي، المجلس البلدي المنتخب محليا اجتمع و قرر استعمال الشنغال لرفع السيارات المخالفة و تسريح حركة المرور...
اليوم الصباح، تلموا حارة من الناس، سكرو شارع الحبيب بورقيبة، قالك هالشنغال قلقنا و يهزلنا في كراهبنا المخالفة في كل مرة نوقفو كراهبنا على كيفنا، لا و فما شكون هزولو كرهبتو مرة، و كي مرة اخرى رجع يخالف على روحو في قانون منع الوقوف و التوقف، جاء الشنغال هزلو كرهبتو مرة اخرى 😲😲😲... و هذا شي موش معقول خاطر المجلس البلدي ما شاورناش احنا كمخالفين للقانون لما قرر معاقبة المخالفين للقانون😲😲😲... شفتو الوقاحة متاع هالمجلس البلدي المتخلف الي يعانيو فيه مساكن؟ ...
اي عاد اكهو مالا، قرروا قطع الطريق باش المجلس البلدي يستجيب لطلباتهم المشروعة و يوقف عملية رفع السيارات المخالفة لقانون منع الوقوف و التوقف، و الامن يغزرلهم و يسايس فيهم... اه حقا نسيت، اليوم تذكروا زادا انو العمل البلدي موش و لا بد من ناحية النظافة متاع الشوارع...
مشروعة دي و الا موش مشروعة يا متعلمين يا بتوع المدارس؟ قالو حكومة و اقتصاد قالو برامج و ميزانية... |
الحكومة الجاية باش تفشل كيما فشلو الي سبقوها...
اما موش خاطرها حكومة فاشلة او ناقصة كفاءات او ما تحبش تخدم او موش باش تعمل انجازات... لا لا...
ممكن تكون حكومة معبية كفاءات كيف الي سبقوها، تبقى المشاكل عظيمة جدا، و المواطن الي موش مختص، ما يشوف الا مشكلتو هو، بينما الي يسيّر، قدامو مشاكل البارح و اليوم و غدوا متاع 11 مليون رقبة، و مستحيل حل كل المشاكل، و مستحيل ارضاء الناس الكل، و مهما تخدم كمسؤول، الي ما وصلتش حليتلهم مشاكلهم، باش يمسحو ييك القاعة، و طبعا احنا بلاد ناقصها الف حاجة و حاجة، و عندها الف مشكلة و مشكلة قديمة و اخرى جديدة تتراكم عليها، و بالتالي و بحكم اننا بلاد كلها نقائص، و بحكم اننا شعب يشوف في غيرو و يحب ما خير (و هذا امر طبيعي و محمود)، ديما حجم عدم الرضاء و النقد و التبرّم متاع الناس الي تعاني، اكبر باااارشا من حجم الرضاء، ، و فوق هذا عندنا ضغط نقابات و احزاب حاكمة و معارضة و هيئات مهنية و مجتمع مدني و اعلام،، و بكلهم في حال تنافر على مصالح متضاربة سياسيا و اقتصاديا و اجتماعيا، و المجموعات هذي كل واحد منهم عندو لوبياتو في الاعلام و في وسائل التواصل الاجتماعي، و تستغل حالة التبرّم الي حكينا عليها لجلد الحكومات وتنعتهم بالفشل و ترسخ في ذهن الناس الكل انها حكومة فاشلة... لاهم باش يغزرو للوضع العالمي لا سعر البترول لا الاضرابات لا التكركير في الادارة لا تسكير الكياسات لا العمليات الارهابية لا عدم اعتراف الناس بسلطة الدولة... باش يغزرو فقط للنتائج (الي مستحيل تكون ممتازة على المدى القصير في وضعنا هذا) و يقرروا انو الحكومة فاشلة، لانو البلاد هذي بالقوى المتناحرة فيها، مستحيلة التسيير من قبل اي حكومة... سواء هذي و الي قبلها، و الي جاية مستقبلا...
الحل؟
الحل في إعادة بناء العقد الاجتماعي la reconstruction du pacte sociétal ... بمعنى اعادة الثقة للناس و اقناعها بمشروع وطني، ثمارو باش يقطفوها صغارهم و موش هوما... كل الاوطان الي تبنات و تقدمو، و توا نغزرولها بعين الطمع باش نوليو كيفهم، نجحت في بناء عقد اجتماعي، جمع حول اهدافو اغلب الشعب... |
عمليّات التحيّل المالي
اعادة...
بعد الثّورة، و في ظلّ تراجع سلطة هيئات الرقابة الحكوميّة، ظهرت في تونس برشا أنواع من التحيّل المالي سواء على المباشر كيما قضية شركة يسر للتنمية لصاحبها عادل الدريدي، او بعض شركات جمع الأموال على الانترنات... اليوم باش نحكيو شويّة على الموضوع هذا، و نعطيو بعض نصائح للنّاس الي تشرّفنا بإستماعها لينا..
نبداو بحكاية يسر للتّنمية، الشركة هذي، وعدت الناس بمرابيح مهولة في وقت قصير، مثلا، و حسب كلام أحد المتضررين منها، الي نلقاوه في مقال لموقع مراسلون، منشور بتاريخ 17 جوان 2013، يعني قبل ما تتفضح الكارثة، يقول السيد الي اسمو نزار، و هو موظّف في احدى الوزارات، انّو هالشركة هي نعمة من عند ربي باش تحل مشاكل الزواولة الكل، يقول انها تعطي أرباح خيالية في ظرف أسابيع، اذا تحطّ 6 ملاين، يرجعولك 15 مليون بعد أسابيع معدودة، و اذا تحطّ 15 يرجعولك 42، و اذا تحط 22 مليون يرجعولك 66 مليون، و ديما في ظرف أسابيع، يعني في ظرف أسابيع، مردودية توصل 350%... الجهل و الحاجة، ساعات يعميو البشر على أسئلة بسيطة جدّا، لو سألهم نزار لروحو قبل ما يرمي فلوسو، راهو منع : السؤال الأوّل هو : لو السيّد الي يوعد فيك بهالكلام صادق، و قادر في ظرف أسابيع يعمل أرباح خيالية، يدخّل فيك معاه علاش؟ علاش ما قعدش يستثمر و يربح وحدو، علاش ما خلّاش الحكاية بينو و بين عايلتو و احبابو؟ زعما هذا الكل خير و طيبة و محبّة في العباد؟ .... السؤال الثّاني هو: زعما قدّ ما فمّا رجال اعمال، و مستثمرين في تاريخ تونس، بكلهم عماو على هالفكرة الي تربّح 350% في جمعتين؟ يعني لو جات الحكاية موجودة، علاش فمّا شركات تخسر و تفلس أصلا؟ فمّا كان السيّد هذا فاق بيها؟ عبقري زمانو الي ما صارش قبلو و ما عادش بعدو؟ يعني شركات الاستثمار المرخّص فيها في تونس، تعمل في مردوديّة 6% في العام، في العااااام، و هذا 350% في جمعتين؟؟... السؤال الثّالث: في وقتنا هذا، الي كي تشري حاجة بالتقسيط البايع يطلب عليك شيكات و كمبيالات، كي تأخذ قرض من البانكا، يطلبو عليك رهنيّة، و انت تعطي فلوسك لشركة مقابل تصحاحة على كاغذ سكّر؟؟؟؟
نجيو توّا للواقع... الشّركة هذي، كانت مبنيّة على القاعدة التّالية: انت تجيب 100 اليوم، نوعدك ب150 بعد جمعة، تمشي تحكي لأحبابك، يجيبو 300 غدوا، نوعدهم ب500 بعد جمعة، و الحبل عالجرّارة، و لمّا يجي دورك في القبضان، نعطيك من فلوس الجماعة الي جاو بعدك، في الأثناء، ناخذ انا بايي، و اموري تتنفنف، و تقعد الحكاية تمشي لفترة صغيرة، حتى تتفضح، وقتها يجيو النّاس الي اعطاو فلوسهم و يطالبو بيها فرد وقت، و تاقف الزنقة للهارب، و تفيق العباد بالكارثة الي صارتلهم، في اغلب الحالات الي صارت في العالم، المتحيلين يتبخرو و يهربو لبلدان أخرى، احنا الحمدوالله شدّيناهم، لكن الفلوس ديجا ذابت، و العباد تشوات على رزقها... في عمليّات التحيّل من النّوع الّي عملها عادل الدريدي، ديما فمّا قلّة يربحو فلوس، النّاس الي تجي من الأوّل، و هذا أمر طبيعي، باعتبار انّ عمليّة التّحيّل قائمة على تفريق الفلوس في البداية و تطميع النّاس باش يحكيو لغيرهم، و هكّا يربحو كعبتين، و تتكعبر للآلاف.
عمليّات تحيّل مماثلة تصير في انترنات، بأكثر خباثة المرّة هذي، يقلك مثلا ايجا أدفع تفتوفة صغيرة، نشريلك بيهم حوايج، عموما، آلات صغيرة و الا سلع من أي نوع، و تقلك راني باش نكريهم للعباد و نعطيك الكراء و الا نبيع و نعطيك فلوسك مع مربوح، و مبعد تقلك، قد ما تجيب معاك عباد اخرين، قد ما تدخلّك انت فلوس اكثر... و المبدأ هو بيدو في الاخر، الحكاية مبنية على الي يدخلو جدد، يخلصو منهم القدم، و مولى العملة يقص تفتوفة في الوسط، و الحبل عالجرارة، حتى تتفضح الحكاية و يربحو الحارة الي جاو من الأول، و تتكبر للالاف الي بعدهم...
مخّ الهدرة، و الي لازم يقعد في اذهاننا:
• أوّلا، الي يقلكم آفار فيها الرّبح مضمون و ما فيها حتّى ريسك خسارة، يكذب... خاطر ما فمّا حتى آفار في الدنيا ما فيهاش ريسك خسارة...
• ثانيا، الي يقلكم انّو مربوح افار باش يوصل او يفوت أكثر من 2% في الشهر (يعني ال100 دينار تربحكم زوز دينارات في الشهر)، فديجا هذاكا، لازمو تشكّو فيه، و في افارو...
• ثالثا، جمعان الفلوس من العموم بغاية استثمارها، أو حتى بنية السلف و الترجيع، راهو ممنوع في تونس بدون ترخيص من هيئة السوق المالية، و هي المؤسسة الحكومية الي تحمي النّاس من الشركات الي تجمع أموال من العموم، و قائمة الشركات المرخّص ليهم في جمع فلوس من الناس بغاية الاستثمار او السلف، كيما البنوك و الشركات الكبرى المدرجة بالبورصة، موجودة في موقع هيئة السوق المالية : www.cmf.tn ... لذا اياكم تعطيو فلوسكم لغير هالشركات...
• رابعا، في الانترنات، الي يقلكم ادفع فلوس من الأول و قد ما تجيب عباد قد ما تربح اكثر، راهو متحيّل كيفو كيف عادل الدريدي متاع يسر للتنمية
على خير |
الصافي سعيد في برنامج على الوطنية يحكي على المجموعات المالية الي باش تعطيه 131 مليار دولار لتونس دون فوائد و باش تستثمرلو في السكن و البنية التحتية و منهم 66 مليار دولار وديعة دون فوائد في البنك المركزي...
الصافي سعيد يذكرني بحاجة برك: ضحايا جمعية يسر للتنمية لصاحبها عادل الدريدي...
كاراكوز في هالبلاد الحاصل |
اعادة لمقال 14 جانفي 2019
بعد 8 سنوات من الثورة...
كل ما اكتشفناه بعد الثورة سيئ، لكن فقط انتبهوا جيّدا للفعل المستعمل: "اكتشفناه".. لم نخترع شيئا، لم يحصل اي جديد، فقط خرج مارد حقيقتنا من قمقمه ليعلمنا اننا أسوء بكثير ممّا قيل لنا طيلة عقود:
عرفنا الإجرام البشع، هو موجود دائما، فقط لم نكن نرى أخباره على شاشاتنا،
عرفنا خراب مؤسساتنا العمومية، هو موجود دائما، فقط لم نكن نتحدث أو نفكر في الأمر لأنّ ناهبها وقتها كان يحافظ على حد أدنى من الخدمات اقنعونا انه أقصى ما نستحق، و حين ذهب الناهب، جاء ناهبون، و انقرض الحدالأدنى ...
عرفنا اننا الى حد الآن لا نفكّر كشعب و لا شيئ يجمعنا... كل الجهات طيبة و جميلة ما لم تقترب جهة أخرى من اتفه مصالحها و ان كان فريق كرة قدم رديئ، كل القطاعات شهمة مادامت تنهب ما تشاء من الكعكة بنضالها المزعوم، كل الأحزاب وطنية إلى أن تقرر أن السلطة اهم،
عرفنا أن الفساد رياضة وطنية، ننتقدها و نملأ الدنيا عويلا حين يقوم بها غيرنا، فقط حين يقوم بها غيرنا..
عرفنا أن الدولة تحتاج موارد لتصرف على شعبها، لكننا اكتشفنا أننا للأسف من يجب عليه دفع هذه الموارد، ثم قررنا أن الأمر لا يستحق، ستبقى أموالنا لنا، و لينهار كل شيء، و قلنا للحكومات المتعاقبة "اذهبوا و ربكم فقاتلوا، انّا هنا قاعدون"..
عرفنا أن محو الأمية لا يفيدنا في شيء اذا لم يقترن بمحو الجهل الثقافي و تقبل الاخر المختلف، و اكتشفنا بذهول حجم الجهل فينا..
عرفنا كل هذا و اكثر، لم نخترع شيئا، الثورة لم تأتي بشيء جديد، هي فقط فتحت أعيننا على حقيقتنا...
اسهل الحلول هو لعن الثورة، لكننا سنكون حينها كمن يلعن من أضاء شمعة جعلتنا نكتشف أننا نعيش في مستنقع آسن كنّا نحسبه جنّة.. كان المستنقع سيدمرنا عاجلا أم آجلا، الثورة ليست الا شمعة جعلتنا نكتشفه، و لنا بعدها الخيار بين الجيّد و السّهل:
إمّا أن نبدأ بتغيير أنفسنا و نفهم أخيرا اننا يجب أن نعيش و نفكر كمجموعة و نضحي من اجل هذه المجموعة و نتّبع في حياتنا المبادئ الإنسانية للشعوب الراقية... عندها فقط نبدأ رحلة مريرة للخروج من مستنقعنا...
أو أن نتمنى و نشجّع كل من يأتي للقضاء على هذه الثورة و كل ما جاءت به، عندها سنكون فقط قد أطفأنا الشمعة و عدنا إلى مستنقعنا الآسن إلى أن يبتلعنا...
تذكروا خاصة، أن المقارنات بين الدول غباء اذا لم تسبقها مقارنة لوعي و تحضر الشعوب، تذكروا أيضا اننا الشعب العربي الوحيد الذي أضاء شمعة مازالت تريه أدرانه... تذكروا أيضا اننا فقط مسؤولون عمّا يمكن أن نترك لأطفالنا... سيقدّسوننا أو يلعنوننا، و نحن لنا الخيار، إمّا ان يكون الجيل الذي ضحّى و تغيّر من اجل مستقبل ابناءه (و هو مسار طويل مضن اتّبعته الأجيال السابقة من شعوب الدول التي نحسدها اليوم) أو أن يكون الجيل الذي فكّر في رفاهه الفوري و ترك لورثته الخراب...
نعيب زماننا و العيب فينا
و ما لزماننا عيب سوانا
كل عام و تونس لاباس |
بدون تعليق
مداخيل اكبر 10 فرق كرة قدم في العالم خلال موسم واحد 2018/2019
المصدر:
وكالة الأنباء الفرنسية |
تذكير
الاقتصاد في معناه الكاريكاتيري هو الآفاريات، البيع و الشراء، الاستهلاك، الكريديات، البني، معامل تخدم و تبيع و تشغّل ناس، مستثمرين يحطو فلوسهم في استثمارات مع امل معقول انهم باش يربحو منها...
لازمنا ديما نتذكرو انو الحكايات هذي بكلها يعملها الانسان، لكنو ما يعملها الا ما يكون آمن و يشوف في مستقبل واضح (كلمة وضوح الرّؤية او visibilité هي كلمة يستعملوها المستثمرين و البنوك دائماً باش يعبرو على الكلام الي نحكيو عليه)، و الركود الاقتصادي الي شفناه بعد الثورة و اثناء التجاذب السياسي الحاد هو نتيجة طبيعية للخوف من المستقبل و مظاهر التناحر و العنف السياسي و التكفير و التخوين و تغلغل الارهاب الي ادى لحالة القلق على مصير البلاد. كيف كيف الشي مازال متواصل، التسعة اشهر الاخيرة من 2019 خاطرها سنة انتخابية عرفت تباطئ في النمو بشكل كبير لنفس الاسباب... العجز عن تكوين الحكومة في ظرف قصير، و بوادر التجاذب الحادة الي شفناها بين القصر و باردو و قصر الضيافة باش تلقي بظلالها على مستقبل المعاملات الاقتصادية في البلاد، و الحكومة الي تم الاعلان عليها، كيف كيف ماهياش باش تلقى حزام سياسي قوي يسمحلها بتمرير قوانينها و برامجها (حسب رايي طبعا)، و هذا بدوره باش يزيد يخوف المتعاملين الاقتصاديين و يصعّب من فرص النمو الاقتصادي...
استقرار و صلابة الاطار المؤسساتي لاي اقتصاد (la stabilité et la fiabilité du cadre institutionnel ) هي اول شرط لتحقيق نمو اقتصادي و خلق مواطن شغل و خلق ثروة يمكن تقسيمها في ما بعد... هذا شرط ما توفرش لحد الان في تونس للاسف...
الخلاصة، لا تنتظروا اي نوع من الانتعاش الاقتصادي و تنفنيف حال البلاد و خلق مواطن الشغل و القضاء على الفقر، لا تنتظروا تحسنا لو لم يتحقق حد أدنى من الهدوء السياسي و النقابي و الامني الي يخلي الناس ترتاح و ترجع تخطط لمستقبلها. |
إعادة
تقديرات بحوالي 57 مليار في مهب الريح كل سنة
عمال الحضائر
التقرير السنوي لمجمل اعمال خبراء دائرة المحاسبات عام 2014، صدر في فيفري 2016... اليوم باش نحكيو على نقطة تهمّ عمّال الحضائر...
دائرة المحاسابات، قالت أنّو كثرة الوزارات والإدارات المسؤولة على عملة الحضائر، خلقت فوضى في تقدير عددهم، و في خلاصاتهم، و لذا، قامت الدّائرة بمراسلة كلّ إدارة وحدها، و خذات القائمات الي تدور بين الوزارات، و قارنت بيناتهم، و قامت بالتثبّت من خلاصات عملة الحضائر في أشهر أوت و ديسمبر 2012، و شهر ديسمبر 2013...
هاو آش لقات بعد التثبت:
4066 شخص خلصو على أساس عملة حضائر، و هوما في الواقع عندهم ارقام انخراط في CNSS و في CNRPS، و عروفاتهم قاعدين يصبو عليهم، بمعنى انهم فعليّا يخدموا في خدم أخرى، و يخلصوا عليها.... في الثلاثة شهور الي ثبتت فيهم دائرة الحسابات في أشهر أوت و ديسمبر 2012، و شهر ديسمبر 2013.، تلقى الجماعة هذي، قبضت 7 مليارات و 145 مليون شهاري على أساس عمال حضائر، بمعدّل 580 دينار شهريّا تقريبا لكل واحد فيهم...
مازال
فمّا زادا 2249 شخص، خلصو على أساس عملة حضائر، و هوما في الواقع، شدّو عندكم... موظفين عموميّين، يعني يخدموا في خدم قارة أخرى، و يخلصوا عليها من جيبي و جيبكم يا توانسة... في الثلاثة شهور الي ثبتت فيهم دائرة الحسابات،في أشهر أوت و ديسمبر 2012، و شهر ديسمبر 2013 تلقى الجماعة هذي، قبضت 4 مليارات و 147 مليون شهاري على أساس عمال حضائر، بمعدّل 615 دينار شهريّا تقريبا لكل واحد فيهم...
مازال
فمّا زادا 113 شخص، خلصو على أساس عملة حضائر، و هوما في الواقع، شدّو عندكم... retraités، يعني الضمات الاجتماعي يصبلهم في ريتراتهم كل شهر... في الثلاثة شهور الي ثبتت فيهم دائرة الحسابات،في أشهر أوت و ديسمبر 2012، و شهر ديسمبر 2013... تلقى الجماعة هذي، قبضت 210 ملاين شهاري على أساس عمال حضائر، بمعدّل 330 دينار شهريّا تقريبا لكل واحد فيهم...
نزيدكم؟؟؟ الحالات برشا لكن نختموا بمجموعة أخرى تجي نكتة...
فمّا زادا 520 شخص، خلصو على أساس عملة حضائر، و هوما في الواقع، شدّو عندكم... طلبة، مرسمين في الجامعة في 2013 و في 2014، و موش عجب يتمتعو بمنحة طالب من ميزانية الشعب التّونسي، في الثلاثة شهور الي ثبتت فيهم دائرة الحسابات في أشهر أوت و ديسمبر 2012، و شهر ديسمبر 2013... تلقى الجماعة هذي، قبضت 892 مليون شهاري على أساس عمال حضائر، بمعدّل 570 دينار شهريّا تقريبا لكل واحد فيهم...
الحاصل ماغير ما نطوّل عليكم، في ثلاثة شهور تثبيت لأجور عملة الحضائر، دائرة المحاسبات، تلقى 14 مليار و 279 مليون، مشات شهاري لناس لا علاقة بعمال الحضائر... يعني كان نضربو في 4 و نشوفو على عام، نلقاو 57 مليار كل سنة، خرجت من جيوب التوانسة الي تخدم و تخلص في ضرائبها، و مشات لناس ما تستحقش... 57 مليار... كانت تنجم تمشي لناس موش لاقية تاكل، كانت تنجم تمشي لتحسين سبيطار، كانت تنجّم تمشي لنقل تلامذة... لكن..
على خير |
وات. تونس : إعلان ضياع
في مأساة حقيقية، اختفت الضحية من تونس منذ اكثر من سنتين دون اي تفسير لسبب غيابها. و تبلغ الضحية من العمر 9 سنوات حيث انها من مواليد 03 نوفمبر 2011، و قد كانت قبل اختفائها محبوبة جدا بين كل من رآها او تعامل معها، و كان وجودها ناشرا للفرح و مبسّطا للعلاقات بين كل من تتواجد بينهم. هذا و تدور عديد الشائعات حول سبب اختفائها، فبعض الشهود اكدوا انهم شاهدوها مخطوفة و مخفاة في اقبية عدة منازل في نفس الوقت و هو ما عقّد من مهمة فرق البحث، فيما ذكر آخرون ان الصّغيرة كانت منذ ولاداتها مطمعا لعديد المتنفذين الراغبين في تبنّيها حصريا او للتمويه على حقيقة علاقاتهم. و لعل اغرب ما في اختفاء الضحية، هو حالة الصمت الجماعية عن الموضوع، اذ يبدو ان كل اولائك الذين صادفوها في حياتهم، قد نسوا امرها تماما، و هو ما يجعل اختفاءها اكثر غموضا و اكثر ايلاما لكل من تنبّأ لها بمستقبل عظيم في تقريب وجهات نظر الناس و تسهيل علاقاتهم و ذلك ما ابدته منذ ولادتها من قدرة فطرية على جذب محبّة الناس.
نقدم لكم في الرابط ادناه صورة قديمة للضحية. و اذ نأسف لقرّائنا لعدم امتلاكنا لصورة احدث، فإنّنا نرجو من كل من يصادفها او يملك معلومات عنها ان يقوم فورا بإبلاغ السلطات المعنية على الارقام المعروفة:
https://www.businessnews.com.tn/images/album/BN394450dinars-Tunisie1111.jpg |
هيا كنت باش نهبط ارقام اخرى الليلة بطلت، الناس موش ناقصة غم...
موش لازم نواصلو في القلم هذا...
لعلها رائحة زيت الزيتون |
لمحة:
خسائر الوكالة الوطنية للتبغ و الوقيد المتراكمة، خلاتها كلات راس مالها الكل، و الى حدود 2016 اصبحت لما تبيع املاكها الكل، و تسدد بالي تقبضو جزء من ديونها، تقعد باقي مسالة في 230 مليون دينار
المصدر : التقرير حول الوضعية المالية للمنشآت العمومية الى موفى سنة 2016 / موجود في موقع الوزارة الاولى |
لمحة
خلال سنتي 2015 و 2016، مجموع خسائر الستاغ، بلغ 359 مليون دينار منهم 354 مليون دينار خلال سنة 2016 لوحدها و 5 مليون دينار في 2015
خسارة 2016 جاية بسبب انو الستاغ عامتها ما خذات حتى مليم دعم من ميزانية الدولة
بينما في 2015، رغم الحصول على دعم من ميزانية الدولة ب 858 مليون دينار، الا انها كملت العام خاسرة 5 مليون دينار
المصدر :
التقرير حول الوضعية المالية للمنشآت العمومية الى موفى سنة 2016 / موجود في موقع الوزارة الاولى
القوائم المالية للستاغ بنهاية 2016 |
لمحة
خلال سنوات 2014 و 2015 و 2016
بلغ مجموع خسائر شركة نقل تونس (الكار و الميترو متاع تونس الكبرى) 320 مليون دينار، و هذا رغم تلقيها لدعم من ميزانية ةلدولة بقيمة 358 مليون دينار خلال نفس الفترة...
ملاحظة: اسعار التذاكر لم تتغير منذ اكثر من 10 سنوات بينما الاجور و البنزين في ارتفاع متواصل..
المصدر : التقرير حول الوضعية المالية للمنشآت العمومية الى موفى سنة 2016 / موجود في موقع الوزارة الاولى |
لمحة
مجموع خسائر شركة فسفاط قفصة لسنتي 2015 و 2016، وصل 218 مليون دينار
مجموع خسائر المجمع الكيميائي لسنتي 2015 و 2016 وصل 204 مليون دينار
المصدر : التقرير حول الوضعية المالية للمنشآت العمومية الى موفى سنة 2016 / موجود في موقع الوزارة الاولى |
لمحة:
من 2012 الى 2016، الشعب تونسي مواطنين و شركات، دفعو ضرائب بقيمة 87,1 مليار دينار...
تصرفو منهم 53,5 مليار دينار على اجور الوظيفة العمومية (اي 61,5%)..
و تصرفو منهم ايضا 23,4 مليار دينار منح استغلال لتعويض خسائر المؤسسات العمومية (اي 27%)...
المصدر :
التقريرين حول الوضعية المالية للمنشآت العمومية الى موفى سنة 2014 و الى موفى 2016 / 2016 موجود في موقع الوزارة الاولى, و 2014 كان موجود و تحط 2016 في بلاصتو
مجموع الموارد الجبائية لميزانية الدولة من 2012 الى 2016..يمكن احتسابها كي تجبدو ressources et équilibres الي موجود في موقع وزارة المالية |
هيا نختمو موضوع تونيسار بتعليق واحد على ما يبدو من خدامتها (حسب بروفيلو chef d'avion)...
انا نقلو راك باش تصبح بطّال و عايلتك تتشرد اذا ما تفيقش انت و غيرك و هو يجاوب فيا بالشعر و دراسة نص... العزوزة هاززها الواد و هي تقول العام صابة
الحاصل ما عندي ما نقول...
لعلها رائحة زيت الزيتون...
على خير... |
الناس الي قرات الستاتي الي فات، و تحكي على اعادة تأهيل الخطوط التونسية، لازمها تعرف انو كلفة اعادة التأهيل هذي راهي رهيبة على جيب دافع الضرائب التونسي... اولا الساعة، لازم 323 مليون دينار باش القيمة المحاسبية متاع الشركة تولي تساوي صفر و قد املاكها قد ديونها بالضبط.... بعدها تخيلو سعر اعادة الهيكلة الي فيه اولا قيمة التعويضات للاستغناء على الكم المهول الزايد من الخدامة (اقل شي 80 مليون دينار، برنامج 2012 الي ماصارش كان يتحدث على 50 مليون دينار و هذاكا برنامج مافيهش موظفي الشركات التابعة)، زيدوهم منظومة معلوماتية جديدة و حديثة كباقي شركات طيران العالم (اقل شي 50 مليون دينار بين الapplication و المساندة) زيدوهم مصاريف اعادة صياغة الهيكل التنظيمي و تحديث منظومة الرقابة الداخلية و اعادة هندسة الاجراءات العملياتية و التجارية (اقل شي 10 مليون دينار)، نزيدوهم اخيرا تحديث الاسطول (حوالي 200 مليون دينار)، نزيدوهم ميزانية اشهار و تغيير صورة الشركة في ذهن حرفاءها (اقل شي 20 مليون دينار).... قداش الحسبة توا؟ 713 مليون دينار...
نقولو تتدفع على خمس سنوات... حوالي 142 مليون دينار سنويا (اكثر من ميزانية برشا وزارات)... طبعا تذكروا ديما انو هذي فلوس باش يدفعها الشعب التونسي من الضرائب، يا اما ضرائب جديدة، يا اما ديون جديدة، يا اما انقصو من مصاريف الصحة او النقل او الطرقات او الدعم او غيرهم...
لكن الاهم، حتى لو صارت الحكاية هذي (و على ما نرى في الحالة المأساوية لميزانية الدولة، الحكاية هذي مستحيل تصير و موش باش تصير)، الاهم حسب رايي، هو يا ترى باش تتغير عقلية الي باش يبقاو يخدمو فيها و الا بعد 5 سنوات اخرى، باش نلقاو ارواحنا في نفس المعبوكة...
اخيرا، الخوصصة مستبعدة جدا، مستثمر مستحيل يدفع فلوس في تونيسار و يشريها اذا الدولة ما تخلصش جانب كبير من ديونها و اذا ما تنقصش من خدامتها... يشريها و يقعد يعاني في نقاباتها، ما نتصورش بصراحة الامكانية قائمة
الحاصل الصورة قاتمة جدا لتونيسار، و لو فعلا موظفيها و عملتها ما يفيقوش و يرجعو يقدسو الحريف و يقدسو الخدمة في شركتهم، لا اله الا الله كان تقوملها قائمة و لا ينفع فيها اي برنامج اصلاح |
السلام عليكم
وضعية تونيسار الى حدود 2017... الطّول كالعادة اجباري، و الستاتي موجّه فقط للّي عندو طول نفس و يحب يفهم😁، عندي ليكم وعد واحد، الي يقرا، ما يقلقش، و خاصة بإذن الله ما يندمش على الوقت الي تكرّم و اعطاهولنا... و في النّهاية، فما رسالة لموظّفي تونيسار نتمنى يفهموها...
اوّلا لمحة صغيرة على حسابات الشّركات باش تفهموني... الشّركة لمّا تتكوّن، تبدأ برأس المال الي يجيبوه الشّركاء، و عموما تزيد تأخذ معاه قرض من البنوك... الفلوس هذيكا، عموما اوّل ما تتصرف، تتصرف في شراء آلات الإنتاج، في حال الخطوط التّونسيّة مثلا، شراء الطّائرات و المباني و المقرّات و غيرهم، مبعد تبقى تفتوفة، باش يتمّ استعمالها في الاستهلاكات اللّازمة للإنتاج متاع العام الأوّل، في حال الخطوط التّونسية، تخلّص بيها الكيروزان و شهاري الخدّامة و غيرها من المصاريف المتكرّرة و المرتبطة بنشاط النّقل الجوّي...
بالطبيعة، في كلّ شركة، مقابل هاك المصاريف السّنويّة، فمّا المدخول السّنوي الي جاي من بيع الإنتاج، و في حال الخطوط التّونسيّة مثلا، فمّا مداخيل بيع التّذاكر... و باش نقولو شركة رابحة او خاسرة في عام معيّن، ما نغزروش لرأسمالها، و الا لطيّراتها و مقرّاتها، لا، هذيكا حوايج دائمة و تقعد في ملك الشّركة... نغزرو فقط لمصاريف الإنتاج عامتها مقابل مداخيل بيع الإنتاج عامتها، و هكّا نعرفو الشّركة رابحة او خاسرة في عام معيّن... و كلّ ما تطلع شركة رابحة، جزء من هاك الأرباح يتفرّق على الشّركاء، و جزء يبقى في الشّركة باش يقوّي رأس مالها...
مثلا الخطوط التّونسيّة عام 2010، راس مالها 106 مليون دينار، و مجموع الأموال الي خبّاتهم من أرباحها حتّاش لعامتها، يبلغ 426 مليون دينار، معناها في 2010، الأموال الذّاتيّة المتراكمة (رأس المال + الأرباح الي بقات في الشّركة باش تقوّيها) لشركة الخطوط التّونسيّة بلغت 590 مليون دينار...
نجيو توّ لارقام الشّركة الى حدود 2017
من عام 2011 و الى حدود 2017، الشّركة كلّ عام خاسرة، و مجموع الخسائر في هال7 سنين، بلغ... 881 مليون دينار (منهم 206 مليون دينار عام 2017 برك)... و للأسف، حقيقة مجموع خسائر الشركة اكبر من هالمبلغ، و يوصل لـ 1030 مليون دينار في الواقع، خاطر عام 2014، الدّولة فرضت على ديوان الطّيران المدني، انّو يسامح تونيسار في 149 مليون دينار يسالهملها في شكل إتاوات الي مفروض تدفعهملو كيفها كيف أي شركة طيران تستعمل في مطارات تونس، باش هو ينجّم يعمل صانة و تحسين لهالمطارات... ديون تونيسار لديوان المطارات و الطّيران المدني وصلت 149 مليون دينار عام 2014، و الدّولة فرضت عليه انّو يسلّم فيهم، و هذاكا علاه خسائر تونيسار في ال7 سنين من 2011 الى 2017، بلغت 881 مليون دينار و موش 1030 مليون دينار كيما كانت تكون لو ما تمّتش عمليّة التّفريط في الدّيون الي قام بيها ديوان المطارات و الطّيران المدني...
الخلاصة من هذا الكلّ؟
بعد هاخسائر المتتالية من 2011 ل2017، الأموال الذّاتيّة المتراكمة متاع تونيسار (الي حكينا عليهم لفوق) و الي كانو 590 مليون دينار عام 2010... اصبحو – 324 مليون دينار عام 2017...
آش معناها – 324 مليون دينار؟ سلبي؟ آي نعم سلبي... هذا معناه بكلّ بساطة، انّو خسائر الشركة كلات راس المال، و كلات الأرباح المخبية الى حدود 2010، و كلّ عام يزيد، قاعدة تدّاين باش تنجّم تعيش، و وصلت ديونها اكبر من املاكها بـ 323 مليون دينار... يعني اذا اليوم نقومو بتصفية شركة تونيسار، و نبيعو كلّ املاكها، الي نجمعوه، نخلصو بيه جزء من ديونها، و باقي نبقاو موسالين في 323 مليون دينار... بالفلاقي، الشركة هاذي فااااالسة تماما، قانونياهي في حالة افلاس مدقع، و وجودها لحد الان افتراضي بحت، عبارة بنية خايخة لدرجة طرف نسمة تجيبها سافيها على عاليها... و نهنيكم من توا، لا خوصصة لا والو، مستحيل نلقاو مخبول يشريها اصلا...
علاش هكّا؟ هات نشوفو تطوّر اهمّ مداخيلها و اهمّ مصاريفها بين 2010 و 2017 باش نفهمو...
بين 2010 و 2017، المداخيل متاع تونيسار بين تساكر ركّاب و نقل سلع و غيرها، قعدت ترتفع كلّ عام بـمعدّل 4,1%... هالمداخيل كانت 1052 مليون دينار عام 2010، وصلت 1395 مليون دينار عام 2017.
في المقابل، وفي نفس الفترة، المصاريف متاع تونيسار (كيروزان وخدّامة وتصليح وكراء طائرات وغيرهم)، قعدت ترتفع كلّ عام بـمعدّل 5,3%... هالمصاريف كانت 1059 مليون دينار عام 2010، وصلت 1521 مليون دينار عام 2017.
بالطّريقة هذي، كلّ عام المصاريف تزيد اكثر من المداخيل، طبيعي الخسائر تكبر و تتراكم...
لو نشوفو أهمّ زوز حوايج عرفت اعلى نسبة ارتفاع سنوي من بين المصاريف، نلقاوها بالترتيب كلفة كراء الطّائرات الي قعدت ترتفع سنويّا بـمعدّل 7,9%، بعدها نلقاو كلفة أجور الاعوان و الموظّفين الي قعدت ترتفع سنويّا بـمعدّل 7,3% (عام 2017 وحدو، كتلة الأجور ارتفعت بـ 10,2% بعد مختلف الإضرابات للمطالبة بالزّيادة الي صارت عامتها)...
المأساة الأكبر حسب رايي، هي ديون تونيسار الي موش قاعدة تخلّص فيهم لديوان المطارات و الطّيران المدني، و الي بعد ما سامحها في القديم الكلّ عام 2014، تراكم الدّيون غير المسدّدة ليه مرّة أخرى و وصلت بنهاية عام 2017 الى ... 577 مليون دينار... و هذا مبلغ اذا ما يخلصش فيه الدّيوان، ممكن يزلزلو هو بيدو و يدخلو في دوّامة الإفلاس أيضا حسب رايي...
كيف كيف، الفيليال متاع تونيسار (هندلنغ و تكنيك و كاترينغ) يسالوها 692 مليون دينار، و اذا ما يخلصوش، هوما بيدهم يبلعو...
متفرّقات:
الى حدود 2017، القروض الميسّرة والمساعدات الي أعاطتهم الشّركة لموظّفيها من الصّندوق الاجتماعي، تبلغ حوالي 11,9 مليون دينار. و عام 2017، الشركة زادت صبّت 2,8 مليون دينار في الصّندوق الاجتماعي (دون اخذ إذن مجلس الإدارة)
بنهاية 2017، الكلفة المتوقّعة لإمتيازات (منحة تقاعد وعلاج و تذاكر مجانية أساسا) المتقاعدين من الشّركةباش تبلغ 10 مليون دينار
من قبل الثّورة، تونيسار شرات شركة الطيران الموريطانية في إطار استراتيجيّة توسّعها في افريقيا، بعد الثّورة، مع الانفلات الي ثار في كلّ العالم العربي، و الانفلات و الفوضى في تونيسار، الموريطانيّة بلعت، و تونيسار محكوم عليها في موريطانيا بدفع مبلغ صافي (بين آش هي تسال و قداش لازمها تدفع) بحوالي 18,3 مليون دينار...
رسالة أخيرة لموظّفي تونيسار
انتوما من اكثر النّاس الي تخلص مليح، و محميّين اجتماعيّا، و امتيازات تقاعدكم لا علاقة بواقع سوق الشّغل في تونس، ربي يبارك و يزيد، هذا شي يفرّحني ليكم صدقوني... و حتّى مبدئيّا، كتلة الأجور ما تفوتش 17% من مجموع رقم معاملات الشّركة، و هذا في المطلق، موش رقم مخيف او كارثي... صحيح أيضا انّو تونيسار بحكم شركة عموميّة، عانات برشا من الجانب الاجتماعي لنشاطها و من الخطوط المفروضة عليها... لكن هذا الكلّو شي، و طريقة معاملتكم للحريف شي ثاني... الصفحة في النهارين الي فاتو هبطت زوز ستاتيّات على تونيسار... شوفو تعاليق حرفاءكم على طريقة تعاملكم معاهم... شي مرعب، شي مرعب بكلّ ما تعني الكلمة من معنى خاصّة لمّا نقارنوه بتعامل موظّفي شركات الطّيران المنافسة للحريف بيدو، لمّا موظّفي في شركة يعاملو الحريف الي تعيش منّو الشّركة هذيكا بالطّريقة هذيكا، هذا شي مرعب صراحة و دليل أنّكم موش واعيين انّكم قاعدين تذبحو في ارواحكم و تخطّطو لتشريد عائلاتكم... ارتفاع المداخيل بـ4,3% فقط سنويّا، عندو معنى واحد، الحرفاء هاجّين من تونيسار، هاربين بجلودهم...
صحيح شركة عموميّة، صحيح، الشّعب التّونسي يعوّض الخسائر من الضّرائب الي يدفع فيها، لكن صدقوني الزّنقة وقفت للهارب سواء للشّعب التّونسي و ميزانيتو، سواء لشركة تونيسار و لمواطن شغلكم... صدقوني الزنقة وقفت للهارب، ميزانية الشعب التونسي سايي، بلعت، و الإنقاذ السنوي مصيرو ياقف، و تفلس شركتكم و تلقاو ارواحكم بطّالة و جواعة... نعاود، و اقسم باللّه لاني نبالغ، راكم قاب قوسين او ادنى باش تلقاو ارواحكم في الشّارع، موش خاطر الحكومة ما تحبّش تعاونكم، بل لأنّها سايي ماعادش عندهها أصلا باش تعاونكم...
لكن راهو فما حل ساااااهل، يمنعكم من الإفلاس و البطالة و الجوع:
مصدر عيش أي شركة هو حرفاءها، و في وضعية تنافس بين برشا شركات، يصير برشا تقليد و نقل بين الشركات في طرق العمل ونوعية المنتوج، الشركات الأقل نجاح، تنقل و تقلد كل ما تقوم به الشركات الناجحة، لكن الحاجة الوحيدة الي لا يمكن نقلها من شركة لاخرى، هو عقلية الموظفين في تعاملهم مع الحرفاء، لذا، نصيحتي ليكم، اجعلوا رضاء المواطن الحريف في قمة اولوياتكم، قدروه، خمموا فيه قبل ما تعملو أي حاجة، القاولو حلول، اضحكوا في وجهو، اجعلو الهدف من وجودكم في مقرات عملكم هو رضاء حرفاءكم، أنصحوهم، وجهوهم، ورِّيُوهم انو رغم شركاتكم ما عندهاش إمكانيات، انتوما كموظفين تنحتو الحجر باش تقدمولهم خدمة متميزة، انتوما تخلصو من اكثر الناس في تونس، لذا المفروض هذا شي تعملوه و انتوما فرحانين ....
الشي هذا لما تعملوه ظاهريا من أجل الحريف، راهو في الواقع انتوما اول رابح فيه، و صغاركم و عايلاتكم هوما الي يمنعو من التمرميد، خاطر لما الحريف يرضى على شركة و يحبها، رقم المعاملات يطير و الشركة تربح أرباح كبيرة و تنجم تقضي على منافسيها، و قد ما تربح الشركة قد ما ترتفع منحكم و أجوركم... و وقتها، والله شبح الإفلاس يبعد، و كي يتلمو صندوق النقد الدولي و حكومات العالم أجمع حد ما ينجم يخوصص شركتكم، وقتها تبعدو نهائيا على شبح الإفلاس و البطالة، الحل في يديكم، الحل في يديكم لإنقاذ ارواحكم... |
حوار مع صديقي و جاري، هو من قراء الصفحة:
- اليلة باش نحكي على قتل الجنرال قاسم سليماني من طرف الجيش الامريكي...
- اش دخل تونس في هالحكاية، بعيد علينا، و اصلا هذي صفحة اقتصاد، فهّمنا الاقتصاد و ابعد عالباقي، قتلو بعضهم لا ترد فاس على هراوة...
- ارتفاع سعر برميل البرنت من 66,2 الى 68,7 دولار صباح اليوم، في حال تواصل التوتر و تطور الأحداث بين امريكا و ايران، يتوقع المحللين امكانية بلوغ سعر برميل البرنت 80 دولار...
- اي و مبعد؟ اش دخلنا؟...
- ميزانية الدولة 2020 مبنية على اساس برميل النفط ب65 دولار، و الارتفاع بدولار واحد في السعر= زيادة ب 142 مليون دينار في نفقات الدعم للمحروقات... يعني مثلا اذا يتواصل وضع الصبحية برك، نلقاو ارواحنا عندنا مصاريف اضافية ب 355 مليون دينار لازمنا نخلقو ليهم فلوس في 2020، و لو فعلا يتعكر الوضع في الخليج و نتعداو ل80 دولار سعر البرميل، وقتها عندنا زيادة مصاريف اضافية ب2130 مليون دولار في ميزانية 2020...
- اي شنية المشكل؟ اذا استحقينا نزيدو مصروف نزيدو...
- نسيت ما اعلمتكمش انو احنا اصلا حتى بفرضية يقعد سعر البرميل في 65 دولار، ديجا ناقصين 11368 مليون دينار باش نغطيو نفقاتنا المبرمجة في ميزانية 2020... يعني احنا غاااارقين اصلا و نلوجو شكون يقبل يسلفنا المبلغ هذاكا باش انجمو نعيشو في 2020، يا ما بالك نزيدو نتورطو في مصروف ب 2130 مليون دينار اخرين... هذا معناه اما ترفيع في سعر المحروقات، اما تخفيض في مصاريف الصحة او التعليم او النقل او غيرهم... و اذا نجمنا و لقينا شكون يسلفنا (و هذا اصلا صعب حتى بدون حكاية سليماني و آثارها)، اذا لقينا شكون يسلّفنا، معناها باش نزيدو نغرّقو بلادنا في الديون، معناها أكيد ترفيع في الضرائب في الاعوام الجاية لخلاص هذه الديون...
- اللهم حنن قلوب ترامب و خاميني على بعضهم، اللهم وفق بينهم و اجعلهم اخوة ياااااااا كريم، اللهم انزل عليهم سكينتك و الّف بين قلوبهم يا حنّان يا منّان
- معقول، هكّا نكونو سلّكناها بقدرة ربي... |
اعادة
سُئِل Kenneth Arrow صاحب جائزة نوبل للاقتصاد : "ما هي حسب رايك مصادر الثروة الاقتصادية في اي بلد؟"، الرجل فاجأ الجميع بالاجابة التالية :" مصادر الثروة هي الثقة، ثقة المتعاملين الاقتصاديين فيما بينهم، ثقة الشعب في جودة السلع و الخدمات التي يصنعها، ثقة الشعب في بعضه، ثقة المؤسسات العمومية و الخاصة في الناس (الشي إلي يخلي هالمؤسسات توفر الخدمة دون تعقيدات اوراق و بمجرد يطلبها المواطن، و هي متأكدة انو ما بكذبش و انو باش يدفع إلي عليه) ثقة الشعب في رجال الدولة، الثقة هي ما يصنع الثروة الاقتصادية الوطنية"....
باش تفهمو كلامو السيّد هذا، خوذو 6 دقائق من وقتكم و تفرجو في الفيديو هذي حول كوكب الدنمارك البلد صاحب المرتبة السادسة عالميا من حيث المنتوج الداخلي الخام للفرد الواحد:
https://youtu.be/QEjR2X0tB6M
على خير |
الاقتصاد في معناه الكاريكاتيري هو الآفاريات، البيع و الشراء، الاستهلاك، الكريديات، البني، معامل تخدم و تبيع و تشغّل ناس، مستثمرين يحطو فلوسهم في استثمارات مع امل معقول انهم باش يربحو منها...
لازمنا ديما نتذكرو انو الحكايات هذي بكلها يعملها الانسان، لكنو ما يعملها الا ما يكون آمن و يشوف في مستقبل واضح (كلمة وضوح الرّؤية او visibilité هي كلمة يستعملوها المستثمرين و البنوك دائماً باش يعبرو على الكلام الي نحكيو عليه)، و الركود الاقتصادي الي شفناه بعد الثورة و اثناء التجاذب السياسي الحاد هو نتيجة طبيعية للخوف من المستقبل و مظاهر التناحر و العنف السياسي و التكفير و التخوين و تغلغل الارهاب الي ادى لحالة القلق على مصير البلاد. كيف كيف الشي مازال متواصل، التسعة اشهر الاخيرة من 2019 خاطرها سنة انتخابية عرفت تباطئ في النمو بشكل كبير لنفس الاسباب... العجز عن تكوين الحكومة في ظرف قصير، و بوادر التجاذب الحادة الي شفناها بين القصر و باردو و قصر الضيافة باش تلقي بظلالها على مستقبل المعاملات الاقتصادية في البلاد، و الحكومة الي تم الاعلان عليها، كيف كيف ماهياش باش تلقى حزام سياسي قوي يسمحلها بتمرير قوانينها و برامجها (حسب رايي طبعا)، و هذا بدوره باش يزيد يخوف المتعاملين الاقتصاديين و يصعّب من فرص النمو الاقتصادي...
استقرار و صلابة الاطار المؤسساتي لاي اقتصاد (la stabilité et la fiabilité du cadre institutionnel ) هي اول شرط لتحقيق نمو اقتصادي و خلق مواطن شغل و خلق ثروة يمكن تقسيمها في ما بعد... هذا شرط ما توفرش لحد الان في تونس للاسف...
الخلاصة، لا تنتظروا اي نوع من الانتعاش الاقتصادي و تنفنيف حال البلاد و خلق مواطن الشغل و القضاء على الفقر، لا تنتظروا تحسنا لو لم يتحقق حد أدنى من الهدوء السياسي و النقابي و الامني الي يخلي الناس ترتاح و ترجع تخطط لمستقبلها. |
عامكم مبروك 2020 |
نختمو 2020 بضحكة على تمقعير اللبنانيين
كارلوس غصن كان المسؤول الاول على مجمع نيسان رينو، نجح معاه برشا و كبرو و حقق معاه ارباح كبيرة، و كيفو كيف برشا مسؤولين يطيرو بشركاتهم، تجي فترة يغلطوا في ارواحهم و يعتبروا انو الشركات الي يسييرو فيهم هي ملكهم، يغلطوا و ماعاش يفرقو في المصروف بين رزقهم و رزق الشركة، في الدول المتقدمة، الناس هذي مصيرها تتوقف... صاحبنا توقف في اليابان و خرج بكفالة و تحط في الاقامة الجبرية في انتظار محاكمتو، عندو 3 passeports فرنسي و برازيلي و لبناني، الثلاثة مفكوكين... مرتو اللبنانية، كرات مجموعة من قدماء رجال المخابرات الجورجية، مشاو للدار الي موقف فيها كارلوس غصن في طوكيو، على اساس فرقة موسيقية، دخلو بماتريالهم و صنادقهم، عملولو حفلة في الدار، و كي جاو خارجين، رقدوه في واحد من صنادق الماتريال، من غادي تعداو لمطار صغير في طوكيو، طائرة خاصة لتركيا، من تركيا، خرج بجواز سفر فرنسي في طائرة خاصة اخرى، و صبح نهار الإثنين في لبنان... ملاحظة: ما فماش اتفاقيات تسليم مساجين بين لبنان و اليابان
شوفو خونا اللبناني اش قال😆😆😆 |
حتى لا ننسى البوصلة، اعادة و تذكير للجميع:
مهما كان حالنا، مهما كانت مشاكلنا، مهما كان عجزنا و قهرنا امام اشياء لا نستطيع اصلاحها، تبقى هذي احسن بلاد في الدنيا و احسن شعب في الدنيا، بكل بساطة خاطرهم بلادي و شعبي، بمشاكلو بأنانيتو، بتمقعيرو، بانتخابو لمصائب احيانا🤣، بتحركاتو الجماعية الي تفرهد عالقلب وقت الازمات، هذيكا هيا تونس، خلطة عجيبة، نعيشو فيها و نحبوها، و باش نقعد نحاولو ديما نحسنوها، و ديما طامعين في غدوا خير، بكل بساطة مرة اخرى، خاطر اليأس و هزان اليدين يساوي اندثار و اضمحلال حاجة اسمها تونس، و هذي، الموت اهون منها... و هوني اعادة لرسالة موجهة لكل شرائح بلادنا بما فيهم انا و انت يالي تقرالي، ما لازمناش ننساو:
أنت لاباس عليك؟ رجل اعمال؟
أملاكك موجودة و آمنة، عائلتك آمنة، خاطر فمّا امن مجهّز و عدالة و قضاة و سجون (مهما كان حالهم، موفرينلك أمن على رزقك و اع(هلك)، و هاذم الكلّ صرف عليهم الشّعب هذا من ضرائب مواطنيه و شركاتو أموال مهولة، باش انت تمتّعت بيهم... قريت؟ المدرسة و المعهد و الجامعة و المعلمين و الأساتذة و الأساتذة الجامعيّين، بكلهم صرف على بناءهم و على اجورهم الشعب هذا من ضرائب مواطنيه و شركاتو... سيّارتك و سيّارات و شاحنات شركاتك اتذور في البلاد على طرقات صرف على بناءهم الشعب هذا من ضرائب مواطنيه و شركاتو، شركاتك تستعمل في الماء و الضوء المدعّم من ميزانية الشّعب التّونسي...، الاكل الي في كرشك دفع جزء من كلفتو الشعب هذا...عندك كوادر و خبراء يخدمو مع شركاتك؟ كل واحد فيهم صرف على تكوينو الشعب هذا دم قلبو من ضرائب مواطنيه و شركاتو... جواز سفرك الأخضر الي مكنك باش تخرج اول مرة من البلاد هذي و تعمل افاريات و سياحة، هو جواز خذيتو خاطرك جزء من الشّعب هذا، البنوك الي تتعامل معاهم و تاخو منهم في القروضات و تخبي فيهم في فلوسك، لولا انّو الشعب هذا صرف من ضرائب مواطنيه و شركاتو باش يكوّن كوادرهم، راهم موش موجودين... سلعتك يشري فيها الشّعب هذا و موش شعب آخر اذا كانت سلعة لا تمكّنك من التّصدير، و اذا انت مصدّر، فراهو الشعب هذا بفضل ادارتو عملك إجراءات تشجّع على التّصدير و قبل يعطيك تشجيعات نقصت من ميزانيتو... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي...
انت صاحب مهنة حرّة؟ محامي مهندس، طبيب، خبير محاسب، محاسب، عدل؟ انت تاجر او حرفي؟ صاحب محلّ، صاحب مطعم، مقهى، محل تجاري، ورشة؟
أملاكك موجودة و آمنة، عائلتك آمنة، خاطر فمّا امن مجهّز و عدالة و قضاة و سجون، و هاذم الكلّ صرف عليهم الشّعب هذا من ضرائب مواطنيه و شركاتو أموال مهولة، باش انت تمتّعت بيهم... تكوينك في الجامعة تكلّف مليارات دفعهم الشّعب هذا من دم قلبو ضرائب مواطنيه و شركاتو، سكنت في المبيت الي بناه الشعب التّونسي، ركبت في النقل العمومي بإشتراك رمزي و الشعب التونسي تكفّل بالكلفة الحقيقية متاع نقلك، شريت دواء مدعّم من عند الشّعب التونسي، استعملت ماء و ضوء و محروقات مدعّمين بالاف المليارات من ضرائب الشعب التونسي بمواطنيه و شركاتو... تخدم في القطاع الخاص خاطرك تكوّنت في المستشفيات العموميّة الي بناها الشّعب التّونسي بآلاف المليارات من ضرائب مواطنيه و شركاتو، تترافع في محاكم بناها الشّعب التّونسي بآلاف المليارات من ضرائب مواطنيه و شركاتو.... بوك لاباس عليه و ما استعملت شي من الخدمات العموميّة غير الطريق و الامن؟ ديجا هاذم برشا، و انظر للفقرة الاولى باش تعرف كيفاش بوك اصبح لاباس عليه... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي...
انت موظّف عمومي؟ عامل في القطاع العمومي؟
شهريتك يدفع فيها الشّعب التّونسي من من ضرائب مواطنيه و شركاتو، انت من المحظوظين في تونس الي نجمت تدخل لخدمة ما تتظلمش فيها، تغطيتك الاجتماعيّة و أوقات خدمتك و العطل متاعك مضمونة بالقانون و لا احد يعتدي عليها، انت من المحظوظين الي تتمتّع بإستقرار العمل و ما تخافش تطّرّد و هذا يسمحلك انّك تكون من أصحاب الاولويّة في القروض... كل هذا لأنك تخدم عند الشعب التونسي... انت تعيش من مواد مدعومة بفضل ميزانية الشعب التّونسي، انت تستهلك في ماء و كهرباء و محروقات مدعّمين بآلاف المليارات من ضرائب الشعب التونسي بمواطنيه و شركاتو... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي... بوك لاباس عليه و ما استعملت شي من الخدمات العموميّة غير الطريق و الامن؟ ديجا هاذم برشا، و انظر للفقرة الاولى باش تعرف كيفاش بوك اصبح لاباس عليه... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي...
انت تعمل في القطاع الخاص؟ انت تعتبر نفسك اقلّ حظّ من غيرك اذا لم تكن من الكوادر الي يخلصو برشا؟
و رغم كلّ شيء، انت تتمتّع بكلّ ما وفّره الشّعب التّونسي من امن و عدالة و طرقات و مستشفيات و دعم مواد غذائيّة و ادوية و وسائل ترفيه... الطريق الي تمشي فيه، المدرسة و المعهد و الجامعة الي قريت فيهم، الضوء الي تستعمل فيه، الماء الي تشرب فيه، كلّهم من افضال هذا الشّعب عليك... بوك لاباس عليه و ما استعملت شي من الخدمات العموميّة غير الطريق و الامن؟ ديجا هاذم برشا، و انظر للفقرة الاولى باش تعرف كيفاش بوك اصبح لاباس عليه... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي...
انت شاب نقرا لا علاقة بكل هؤلاء؟
تونس ما عملتلك شي؟ تونس بلاد خايبة؟ في بالك انو المدرسة و المهد و الجامعة الي خلّاتك تخرج من الامية تتكلّف أموال مهولة دفعهم الشّعب هذا؟ في بالك الي الأستاذ الي يقرّي فيك يخلّص فيه الشّعب الي داير بيك في الطريق؟ في بالك انّو القهوة الي تقعد فيها و تهزّلها في صاحبتك لولا ما وفّره الشعب الي داير بيك من امكانيّات اساسيّة راهي موش موجودة؟ في بالك انّو حتّى طابع السكّر الي تحطّ فيه في قهوتك، الشّعب الي داير بيك مدعمو باش سيادتك تنجّم تشرب قهوة، في بالك انّو الستاد الي تشجع فيه جمعيتك متكلّف مئات المليارات دفعهم الشّعب الي داير بيك من دم قلبو من ضرائب مواطنيه و شركاتو؟ في بالك انّك تهمل في الشّارع و تروّح مطمان و متأكّد انّو بوك و امّك و خوك و اختك لاباس ما تعدّى عليهم حدّ خاطر فمّا امن و قضاء جهّزهم و دفع اجورهم الشّعب الي داير بيك؟ في بالك انّو لولا دعم المواد الأساسيّة الي دافعو الشّعب هذا من دم قلبو، راهي حتى الوجبة الي يوفّرهالك بوك طاح مستواها؟ في بالك انّو هاك الكرّاسة الي تكتب فيها مدعّمة كيف كيف من ضرائب دفعها مواطني و شركات الشّعب الي داير بيك؟ في بالك انو الطبيب الي يداوي فيك و في عايلتك و تسترجعو مصاريفو من منظومة ضمان صحّي يدفع فيها الشّعب الي داير بيك؟ في بالك انو الPc الي تكوناكتي منو لولا الشعب هذا خدم و صدر و دخل عملة صعبة و لولا الشعب هذا تسلمف عملة صعبة باش نجمنا نستوردوه راك ما تعرفش كيفاش يحل الPc اصلا ؟ في بالك انو انترنت الي تستعمل فيها، الشعب الي داير بيك في الشارع صرف مئات المليارات من ضرائب مواطنيه و شركاتو على تجهيزاتها باش وصلت لبيتك و تلبونك؟ في بالك؟ في بالك؟ في بالك؟؟؟ ... في بالك انّو الشعب هذي و البلاد هذي طامعين انّك انت توّا تعطيهم و تعمللهم و موش العكس؟
انت من الطبقة السياسية تحكم و تعارض ؟
الهواء الي تتنفس فيه راهو بفضل الشعب هذا، انت غادي خاطر الشعب هذا حطك بعد بعدما بعدماانت وعدتو بالجنة على الارض، لذا إياك تقول انك فشلت بسبب ظروف أو تعطيل، لما تقدمت للانتخابات عارف روحك موش موبايل تحكم سويسرا بل تونس بمشاكلها، أي عذر لفشلك هو فقط دليل انك فاشل، أي نقص ثقة من الناس في دولتهم سياساتك مسؤولة عنه مهما فعلت المعارضة، انت المسؤول الوحيد، و البلاد هذي و الشعب هذا أصحاب فضلك عليك في مكانك و تكوينك و اكلك و شريك، انت لا شيء بدون هذا الشعب، و كل تهاون منك في إرضاءه خيانة، كل جبن منك إزاء الفساد خيانة، كل تقاعس أو كسل خيانة، لو عملت ليلا نهارا فستظل أيضا و دائما مدينا لهذا الشعب بما انت فيه.... خاطر شرفاء الشعب هذا دفعو ضرائب باش لقاو القليل الي حكينا عليه لفوق، و اذا انت ما عرفتش تتصرف كي حكمت او عارضت، اذا عجزت، فمعناه انك فاشل لا غير و وعدت الناس كذب لا غير
و بالله راني ما قلتش نعيشو في جنة، و ما قلتش الي يحب خير عيب عليه، و ما قلتش بلادنا مسيرة كأحسن ما يكون التسيير، قلت فقط، انو كل ما نملك الان كأشخاص، كل ما نعيش فيه الآن، مهما كان بسيطا أو ذو جودة ضعيفة، نحن نملكه و نعيش فيه بفضل تونس و شعبها، لذا تواضعوا و لا تسبو تونس مصدر كل ما انتم فيه
الى كلّ هؤلاء المتبرّمين من هذا الوطن، انتم لاشيء بدون كلّ ما قدّمه لكم هذا الشّعب و هذا الوطن، لاااا شيء تماااااما، فضل الشعب هذا و الوطن هذا عليكم عظيم و جبّار و لن تتمكّنوا من ردّعشره... خدمات و منتجات و ظروف موش كيما كندا و المانيا و اسكندنافيا و اليابان و كوريا؟؟؟ اكيد، لكنها خدمات و منتجات و ظروف افضل ممّا تقدّمه عشرات و عشرات الأوطان لمواطنيها، تحبّو خدمات و منتجات كيما كندا و المانيا و اسكندنافيا و اليابان و كوريا؟؟؟ كونوا كما هاته الشّعوب في الثقة و الاستشهاد في العمل و التحضّر و احترام حرّيات الغير، وقتها لن تتساءلوا لماذا لا نعيش مثلهم، خاطر سنعيش مثلهم بدون شك لو تصرّفنا مثلهم....
اخيرا، للمواطن المتيقر، إلي يشوف في القهر و الفساد و العوج، إياكم و اليأس، إياكم و اليأس، فما آلاف واعية و شريفة في البلاد هذي، فما آلاف موش عاجبها الوضع و تتمنى ما خير، فما آلاف يخدمو بقلب و رب و يسعاو لتونس خير، إياكم تسلمو، إياكم تأيسو، كل حد من جيهتو لازم يحاول يصلح بالي يقدر... خاطر اليأس معناه تسلمو في بلادكم للي يخربو فيها، معناه ترك بلادكم للخراب...
هذا ليس الا راي يحتمل الخطأ و الصواب، لكنه رايي على كل حال
تحيا تونس و كل سنة و انتم بالف خير |
باهي توا الصونداج يعطي 72% من التوانسة الي يعيشو لبرا او المقيمين في تونس و يسافرو برشا، يعتبرو تونيسار اغلى من باقي شركات النقل الجوي ... :
طبعا الكلام هذا ممكن يكون صحيح (وقتها حديث توا نفصلوه لما نحكيو على الوضعية المالية في المقال القادم)
و ممكن زادا يكون غالط خاطر السؤال بسيط و الناس ما تحسبش les vols directs الي ما تعملهم الا TUNISAIR و الا تقارن بالcharter و الا ما تاخوش في الاعتبار اهمية الbagage و الوجبات المقدمة... على كل، لو تطلع منطقيا و بالحجة و الدليل، نتيجة الصونداج غالطة و ما تعبرش على واقع تنافسية اسعار الشركة... وقتها بصراحة، لازم اول حاجة تتغير و تصير اعادة هيكلتها، هي la direction marketing متاع TUNISAIR خاطر عندهم مصيبة عظيمة و هوما موش فايقين، la perception du client est plus importante que la réalité du marché يهديكم
موعدنا في المقال الجاي مع ارقام TUNISAIR الى موفى 2017
على خير |
بالله التونسيين المقيمين بالخارج سامحوني باش نتدلل عليكم شوية نعاودو، الصونداج الاول فسختو خاطر نلقى الناس الكل شاركت فيه حتى الي يعيش في تونس و ما ياخوش الطيارة كل عام...
نعاود، تونيسار مازال كي خرجت ارقام وضعيتها المالية الى حدود 31 ديسمبر 2017... الرجاء من التونسيين المقيمين بالخارج و من التونسيين المقيمين بتونس الي ياخذو الطيارة بصفة دائمة، يقولولنا: في اوقات الذروة (صيف اساسا) هل كلفة (يعني سعر و قداش عندك حق bagage) السفر عبر الناقلة الوطنية اغلى او ارخص من شركات الطيران الاخرى: |
اعادة لمنشور نصف نهار اليوم
بمناسبة رأس السنة الادارية:
نداء الى كل عون امن و حرس و جيش و ديوانة و سجون حيث ما كانوا على كل شبر من تراب تونس...
بلادنا، محافظة على سلمها الاجتماعي، رغم كل مشاكلنا، بلادنا لا علاقة بالي صاير في بلدان تشبهلنا في التاريخ و الجغرافيا... لكن بلادنا معرضة لارهاب جراثيم الدم... انتوما اول خط دفاع لهذا الشعب، و دفعتو من دماءكم و حياتكم الغالية دفاعا على تونس امام المد الارهابي الغادر... و مازلتو صامدين رغم نقص الإمكانيات و رغم صعوبة الظروف... ربي ينصركم و يوفقكم....
في كل فترة احتفالات مهما كان نوعها، نشوف في فايسبوك ناس تثمّن في وقفتكم، و ناس اخرى للاسف، تحاول تحبط من عزائمكم، و عموما، التبرير الشعبوي الخبيث الي يقدموهولكم هو "شوفو على شكون تعسو، شوفو هوما شايخين و انتوما تعسو عليهم، شوفو السياح شايخين في البلاد، وانتوما تعانيو في حياتكم و تعسوا عليهم، شوفو هذيكا كيفاش لابسة و الرجال تعس عليها و تحمي فيها"... المشكلة موش في تفاهة التبريرات، المشكلة انها تلعب على ابسط مشاعر الانسان و غرائزو، تلعب عالزواليزم، تلعب عالدين، و صدقوني، رغم انو اغلب الي يعاودو في هالقذارات موش فاهمين حقيقة الواقع (هاو باش نفسرلكم)، لازمكم تردو بالكم انو فما صفحات و خلايا تعرف مليح الدور الاستراتيجي الجبار لوقفتكم الامنية، و رغم هذا تسعى بخبث لتتفيهو فقط للمس من معنوياتكم و دفعكم للتهاون او لانقاص درجة اليقظة ليقع المحضور لا قدر الله....
ليلة رأس السنة الادارية، هي ليلة احتفال كوني، كل عواصم العالم تحتفل بيه، كل وسائل اعلام العالم تحكي عليه، و هي ليلة السياحة بإمتياز... و السياحة يا جندي يا امني يا حرس يا ديواني، راهي تجارة، و كل شعب في العالم يعمل المستحيل باش يجذب شعوب العالم تجي تصرف عندو فلوسها، حرب شرسة بين الدول شكون يجذب اكثر، من امريكا لاسبانيا لفرنسا للصين لتركيا لاندونيسيا للمغرب ... كل دول العالم تتصارع لجلب السياح، و مل دول العالم تتفنن في احتفالات ليلة راس السنة الادارية....و هي خاصة، الليلة الي تاخذ فيها اي عملية ارهابية لا قدر الله، ابعاد عالمية و نتائجها تكون وخيمة على حجوزات الموسم الموالي... مانيش هوني باش نحكيلكم على حال سياحتنا و شنوا مشاكلها و حلولها، هذا موضوع اخر موش هذا مجالو... اليوم نحب نقلكم انو السياحة في تونس معيشة اكثر من 400 الف عائلة بشكل مباشر غير الاف الفلاحة و العطارة و الصناعات التقليدية الي تعيش من السياحة، انها تدخل لتونس في 10% (ارقام الثلاثي الثالث 2019) من حاجياتها من العملة الصعبة الي نجيبو بيها دواء و قمح و نفط و سلاح و تجهيزات، ... هذي كلها حوايج ممكن تضيع على تونس لو لا قدر الله يجرى حادث امني خطير، و الحكاية نا تاقفش عند السياحة راهي، الحوادث الامنية تقضي على الاستثمار و على مواطن الشغل و اتدمر معنويات التوانسة و يقلل ثقتهم في المستقبل و يقضي على اي امل في ارتفاع حجم التعاملات الاقتصادية في بلادنا... هذي بكلها حوايج ما تنجم تتحسن الا لو العالم يشوف فينا بلاد آمنة
يا امني يا حرس يا جندي يا ديواني يا سجون، انت واقف في الخلاء في البرد، موش تعس على السايح باش يشيخ و لا على هذيكا الي لابسة باش تشيخ و لا هذاكا باش يسكر... يا امني يا حرس يا جندي يا ديواني يا سجون، وقفتك الامنية في الخلاء و البرد هي حماية لقوت الاف من عمال القطاع الي ينجم يكون جارك و خوك، هي حماية لقوت الاف الفلاحة و البحارة الي يبيعو في منتوجهم للوتلا، هي حماية لآلاف في الصناعات التقليدية الي يصنعو في المظلة و القفة و الفخار على امل يشريهم سايح، هي حماية لعملة بلادك خاطر نقص مداخيل السياحة معناه انهيار للدينار، و معناه ارتفاع اسعار على شعب كامل، و معناه بو العايلة الي بعث ولدو يقرا لبرا يعاني، و الي يداوي لبرا يعاني، و ميزانية الدولة تعاني و تعجز عن توفير تجهيزات سبيطارات و نقل ليك و لجارك و خوك... يا امني يا جندي يا حرس يا ديواني يا سجون، وقفتك في الخلاء هي دفاع على خبزة جارك و خوك، هي دفاع علا بلادك بكلها، هي توفير ضمان انو تبقى عندنا حاجة انجمو نحسنوها...
يا جندي يا امني يا حرس يا ديواني يا سجون، وقفتك فين انت، هي تأمين لقوت شعبك اولا و اخيرا، لانو كل المشاكل الاقتصادية و الاجتماعية ديما يبقى امل في اصلاحها مستقبلا، مادام الامن متوفر بفضل وقفتكم هذيكا.... يا جندي يا امني يا حرس انت اول حامي لقوت شعبك بكل طبقاتو...
نعاود اخيرا، سياحتنا مشاكلها رهيبة و ممكن تعمل خير بااارشا من ارقامها توا... لكن دون وقفتكم انتوما، دون اثبات للعالم اجمع انو تونس بلد آمنة و تحمي كل من فيها، فإنو مجرد الحديث عن الاقتصاد يصبح تفاهة، يصبح التفكير في طريقة الاصلاح تفاهة... خاطر وقت تصير كارثة لا قدر الله، صدقوني، ممكن تخرج برقيات مساندة من كل الدول، اما راهي الشعوب المنافسة لينا باش تفرح بانهيار سياحتنا استثماراتنا و افتكاك سياحنا و عملتنا الصعبة.... و حد ماهو باش يخلص الفاتورة غير العامل و الفلاح و العطار و الموظف البسيط
لذا، تذكروا، انتم حيث انتم تحمون قوت كل تونسي، انتم اهم خط دفاع على اقتصاد بلاد كاملة، مهمتكم من انبل المهام دفاعا عن قوت هذا الشعب، كونوا واعيين بدوركم الاستراتيجي ليلادكم في كل شبر موكول لكم حمايته، فلا تغتروا بتفاهات الجهلة، و ذودوا عن تونس...
ريي يحفظ بلادنا، سنة ادارية طيبة لكم جميعا |
بمناسبة رأس السنة الادارية:
نداء الى كل عون امن و حرس و جيش و ديوانة و سجون حيث ما كانوا على كل شبر من تراب تونس...
بلادنا، محافظة على سلمها الاجتماعي، رغم كل مشاكلنا، بلادنا لا علاقة بالي صاير في بلدان تشبهلنا في التاريخ و الجغرافيا... لكن بلادنا معرضة لارهاب جراثيم الدم... انتوما اول خط دفاع لهذا الشعب، و دفعتو من دماءكم و حياتكم الغالية دفاعا على تونس امام المد الارهابي الغادر... و مازلتو صامدين رغم نقص الإمكانيات و رغم صعوبة الظروف... ربي ينصركم و يوفقكم....
في كل فترة احتفالات مهما كان نوعها، نشوف في فايسبوك ناس تثمّن في وقفتكم، و ناس اخرى للاسف، تحاول تحبط من عزائمكم، و عموما، التبرير الشعبوي الخبيث الي يقدموهولكم هو "شوفو على شكون تعسو، شوفو هوما شايخين و انتوما تعسو عليهم، شوفو السياح شايخين في البلاد، وانتوما تعانيو في حياتكم و تعسوا عليهم، شوفو هذيكا كيفاش لابسة و الرجال تعس عليها و تحمي فيها"... المشكلة موش في تفاهة التبريرات، المشكلة انها تلعب على ابسط مشاعر الانسان و غرائزو، تلعب عالزواليزم، تلعب عالدين، و صدقوني، رغم انو اغلب الي يعاودو في هالقذارات موش فاهمين حقيقة الواقع (هاو باش نفسرلكم)، لازمكم تردو بالكم انو فما صفحات و خلايا تعرف مليح الدور الاستراتيجي الجبار لوقفتكم الامنية، و رغم هذا تسعى بخبث لتتفيهو فقط للمس من معنوياتكم و دفعكم للتهاون او لانقاص درجة اليقظة ليقع المحضور لا قدر الله....
ليلة رأس السنة الادارية، هي ليلة احتفال كوني، كل عواصم العالم تحتفل بيه، كل وسائل اعلام العالم تحكي عليه، و هي ليلة السياحة بإمتياز... و السياحة يا جندي يا امني يا حرس يا ديواني، راهي تجارة، و كل شعب في العالم يعمل المستحيل باش يجذب شعوب العالم تجي تصرف عندو فلوسها، حرب شرسة بين الدول شكون يجذب اكثر، من امريكا لاسبانيا لفرنسا للصين لتركيا لاندونيسيا للمغرب ... كل دول العالم تتصارع لجلب السياح، و مل دول العالم تتفنن في احتفالات ليلة راس السنة الادارية....و هي خاصة، الليلة الي تاخذ فيها اي عملية ارهابية لا قدر الله، ابعاد عالمية و نتائجها تكون وخيمة على حجوزات الموسم الموالي... مانيش هوني باش نحكيلكم على حال سياحتنا و شنوا مشاكلها و حلولها، هذا موضوع اخر موش هذا مجالو... اليوم نحب نقلكم انو السياحة في تونس معيشة اكثر من 400 الف عائلة بشكل مباشر غير الاف الفلاحة و العطارة و الصناعات التقليدية الي تعيش من السياحة، انها تدخل لتونس في 10% (ارقام الثلاثي الثالث 2019) من حاجياتها من العملة الصعبة الي نجيبو بيها دواء و قمح و نفط و سلاح و تجهيزات، ... هذي كلها حوايج ممكن تضيع على تونس لو لا قدر الله يجرى حادث امني خطير، و الحكاية نا تاقفش عند السياحة راهي، الحوادث الامنية تقضي على الاستثمار و على مواطن الشغل و اتدمر معنويات التوانسة و يقلل ثقتهم في المستقبل و يقضي على اي امل في ارتفاع حجم التعاملات الاقتصادية في بلادنا... هذي بكلها حوايج ما تنجم تتحسن الا لو العالم يشوف فينا بلاد آمنة
يا امني يا حرس يا جندي يا ديواني يا سجون، انت واقف في الخلاء في البرد، موش تعس على السايح باش يشيخ و لا على هذيكا الي لابسة باش تشيخ و لا هذاكا باش يسكر... يا امني يا حرس يا جندي يا ديواني يا سجون، وقفتك الامنية في الخلاء و البرد هي حماية لقوت الاف من عمال القطاع الي ينجم يكون جارك و خوك، هي حماية لقوت الاف الفلاحة و البحارة الي يبيعو في منتوجهم للوتلا، هي حماية لآلاف في الصناعات التقليدية الي يصنعو في المظلة و القفة و الفخار على امل يشريهم سايح، هي حماية لعملة بلادك خاطر نقص مداخيل السياحة معناه انهيار للدينار، و معناه ارتفاع اسعار على شعب كامل، و معناه بو العايلة الي بعث ولدو يقرا لبرا يعاني، و الي يداوي لبرا يعاني، و ميزانية الدولة تعاني و تعجز عن توفير تجهيزات سبيطارات و نقل ليك و لجارك و خوك... يا امني يا جندي يا حرس يا ديواني يا سجون، وقفتك في الخلاء هي دفاع على خبزة جارك و خوك، هي دفاع علا بلادك بكلها، هي توفير ضمان انو تبقى عندنا حاجة انجمو نحسنوها...
يا جندي يا امني يا حرس يا ديواني يا سجون، وقفتك فين انت، هي تأمين لقوت شعبك اولا و اخيرا، لانو كل المشاكل الاقتصادية و الاجتماعية ديما يبقى امل في اصلاحها مستقبلا، مادام الامن متوفر بفضل وقفتكم هذيكا.... يا جندي يا امني يا حرس انت اول حامي لقوت شعبك بكل طبقاتو...
نعاود اخيرا، سياحتنا مشاكلها رهيبة و ممكن تعمل خير بااارشا من ارقامها توا... لكن دون وقفتكم انتوما، دون اثبات للعالم اجمع انو تونس بلد آمنة و تحمي كل من فيها، فإنو مجرد الحديث عن الاقتصاد يصبح تفاهة، يصبح التفكير في طريقة الاصلاح تفاهة... خاطر وقت تصير كارثة لا قدر الله، صدقوني، ممكن تخرج برقيات مساندة من كل الدول، اما راهي الشعوب المنافسة لينا باش تفرح بانهيار سياحتنا استثماراتنا و افتكاك سياحنا و عملتنا الصعبة.... و حد ماهو باش يخلص الفاتورة غير العامل و الفلاح و العطار و الموظف البسيط
لذا، تذكروا، انتم حيث انتم تحمون قوت كل تونسي، انتم اهم خط دفاع على اقتصاد بلاد كاملة، مهمتكم من انبل المهام دفاعا عن قوت هذا الشعب، كونوا واعيين بدوركم الاستراتيجي ليلادكم في كل شبر موكول لكم حمايته، فلا تغتروا بتفاهات الجهلة، و ذودوا عن تونس...
ريي يحفظ بلادنا، سنة ادارية طيبة لكم جميعا |
زوز محاضر إتفاق:
* لول بين الاتحاد و الدولة فيه إلي الدولة تلتزم بعدم معاقبة أعوان شركة نقل تونس إلي عملوا اضراب فجئي.
* الثاني بين الاتحاد و الدولة فيه إلي الدولة مطلوب منها باش اولاد أعوان الشركة التونسية للسكك الحديدية يدخلوا يخدموا في الشركة بالوراثة..
منقول عن صفحة الصديق Mehdi Kattou
زايد مادام رزق بليك مادام ما تقوملناش قائمة... |
Subsets and Splits
No community queries yet
The top public SQL queries from the community will appear here once available.